ނިކަން ލޯބިން – Esfiya\nކުރުވާހަކަ ލޯބި 1 hour ago\nއިރު އަރާ މަންޒަރާއި އިރު އޮއްސޭ މަންޒަރު ބަލަން ގޮނޑުދޮށަށް ދަނީ ކިތަށް މީހުން ހެއްޔެވެ؟ އެ ކުލަކުލައިގެ ރީތި މަންޒަރުތައް ދެކޭ ހިތްވަނީ ކިތަށް މީހުން ހެއްޔެވެ؟ އެ މަންޒަރުން އުފާ ހޯދަނީ ކިތަށް މީހުން ހެއްޔެވެ؟ އާނއެކެވެ. ހަމަ ގައިމު ވެސް އަހަންނަކީ އޭގެތެރެއިން އެކަކަށް ވާނެއެވެ. އެ މަންޒަރުތަކުން އުފާ ލިބިގަންނަމެވެ. ހިތަށް ހަމަޖެހުން ލިއްބައިދެމެވެ. އަހަރެންގެ ދިރިއުޅުން ބަދަލުވީ ހީވެސް ނުކުރާ ފަދަ އިންނެވެ.\nއުމުރުން 18 އަހަރުވީ އިރުވެސް އަހަރެން މެދު ނުކެނޑި މި މަންޒަރުތައް ބަލަމުން ދިޔައީމެވެ. ނަމަވެސް އަހަރެން މި މަންޒަރުތަކާ ދުރަށް ދާން ޖެހުނީ އަހަންނަށް ވެސް މީހުން އެ ބުނާ ފަދަ ” ލޯތްބެއް ” ވެވިގެނެވެ. އާނއެކެވެ. ލޯތްބަކީ މީހާގެ ހިތް ހާލާކު ކޮށްލާ އެއްޗެކެވެ. މައިންބަފައިން ނާއި އެކުވެރިން ދެކެ ވާ ލޯބި، ލޯބިވެރިންދެކެ މިވާ ލޯތްބާ ހާސް ބައި ތަފާތެވެ. އެ ލޯބީގެ ސަބަބުން އަހަރެން އެ މަންޒުތައް ދެކެވެސް ވީ ފޫއްސެއް.\nއެދުވަހު ކޮލެޖުން ފުރަތަމަ އަހަންނަށް އޭނާ ފެނުމުން ވެސް ބުނެދޭން ނޭނގޭ ކަހަލަ ގޮތްތަކެއް ވިއެވެ. ޙިޔާލީ ވާހަކަ ތަކުން ބުނާހެން އަހަރެންގެ މެޔަށް ހީވީ ފިނި ފެން ބާލިދީ އެއް އޮއްސައިލި ހެންނެވެ. ބަނޑުގައި ހީވީ ކޮކާ އުދުހޭހެންނެވެ. ދެފައިން ވާގިދާހެން ހީވިއެވެ. މޫނަށް ޖަންބުކުލަ އެރިއެވެ. އަތްފައި ފިނިވިއެވެ. އަދިވެސް ޙިޔާލީ ވާހަކަ ތަކުގައި ވަންޏާ ވާހާ ގޮތެއް ވިއެވެ. އަހަރެން އެކަން ހިންދައިލީ މީހަކަށް ޝަކުވެސް ނުވާނެހެންނެވެ. ނަމަވެސް ކޮންމެ ދުވަހަކު އޭނާ އަހަރެންގެ ހިތް ފަތަޙަ ކުރެއެވެ. އެ ފުން ކަނޑެއް ފަދަ ކަޅު ކަޅީގެ ތެރެއަށް އަހަރެން ގަންބުވާލައެވެ.\nމިގޮތަށް އަހަރެން އުޅޭތާ އަހަރެއް ވީއިރު ވެސް އަހަރެންގެ ހިތުގައި އުފެދިފައިވާ ލޯބީގެ ހުޅުގަނޑުން އެންމެ ކަންޏެއް ވެސް ފަނޑެއް ނުވެއެވެ. އެހެން ނަމަވެސް އިތުރުވެ އަލިގަދަވިއެވެ. ދެން އަހަރެން އެ ވާހަކަ ހިއްސާ ކުރީ އަހަރެންގެ ދައްތަ އާއެވެ. ދައްތަ ގެ ހިޔާލަކަށް ވީ އަދި މަޑުކުރުމަށެވެ. ލޯބިވާ ވާހަކަ ނުބުނުމަށެވެ. މި ގޮތުގެ މަތިން ދުވަސްތައް ހަފުތާ ތަކަށް ހަފުތާ ތަށް މަސްތަކަށް ވަމުން އައިސް2މަސް ވީ އެވެ. އަހަރެން ވެސް ޙިޔާލީ ދުނިޔޭގައި އުފާވެރިކޮށް ގަނޑުވަރެއް ބިނާކުރަމުން ދިޔައިމެވެ. މިހެން އުޅެމުން ގޮސް އަހަރެންނަށް ހީވެސް ނުކުރާ ފާދަ ހަބަރެއް ލިބުނެވެ. އާނއެކެވެ. އަހަރެންގެ ދައްތަ އޭނާ ކައިރީގައި ބުނީ އެވެ.\n“އައިމަން ބުނި މިފަހަރުގެ ފުރަތަމަ ސެމިސްޓާރ ގެ އިމްތިޙާނު ނިމުމުން ކުޑަކޮށް ވާހަކަ ދައްކައިލަން ދިމާކުރާނަމޭ ”\nހެވިލައިފައި ދައްތަ އެހެން ބުނުމުން އަހަރެންގެ ހިތަށް ވަރަށް ބޮޑު ހިތްހަމަޖެހުމެއް ލިބިގެން ދިޔައެވެ. ނަމަވެސް އިމްތިޙާނު ނިމުމުން ވެސް އައިމަންގެ ހަބަރެއް ނުވިއެވެ. އަހަރެން ހިތުގައި ޖެހުމުން ވެސް އަޅައެއް ނުލަމެވެ. އައިމަން ބިޒީ ކަމުން އަދި ހަބަރެއް ނުވެވެނީ ކަމަށް ބަލައި ހިތް ހަމަޖައްސައިލަމެވެ.\nއަހަރެންގެ ކެތްތެރިކަން ކޮޅުން ލައިގެން ދިޔައީ އިމްތިޙާން ނިމި ދެހަފްތާ ވެއަތު ވުމުންނެވެ. ކޮންމެވެސް ގޮތަކުން ކުލާހުގައި އައިމަން އާއި ވާހަކަ ދައްކަން އަހަރެން މަސައްކަތް ފެށީމެވެ. ނަމަވެސް އަހަންނަށް ކާމިޔާބު ވާގޮތެއް ނުވިއެވެ. ނޫނެކެވެ. އަހަންނަށް އައިމަންއާއި ވާހަކަ ދައްކަން ނުކެރުނީއެވެ. ހިތްހަމަ ނުޖެހި ދާނެތީ އެވެ. އަނެއްކާވެސް އަހަރެންގެ ވާހަކަ ދައްތަ އާއި ހިއްސާ ކުރީމެވެ. ދައްތަ އައިމަންއާއި ވާހަކަ ދައްކާނަމޭބުނެ އަހަރެން ހިތްހަމަ ޖައްސައިދިނެވެ.\nދެވަރަކައް ދުވަހުތެރޭގައި އަހަރެންގެ ދައްތަ އައިމަންގެ ފޯނު ނަންބަރު ހޯދައިގެން ގެނައެވެ. ފޯނުން މާކަ ގިނަ ވާހަކައެއް ނުދެއްކިނަމަވެސް އަހަރެމެން ދެމީހުން އެއްރޭ ދިމާކުރަން ނިންމީމެވެ.\nރޭގަނޑު 309ހާއިރު އައިމަން އަހަރެމެންގެ ގެ ކައިރިއަށް އައެވެ. ދައްކާނޭ ވާހަކަ ނޭނގުމުން އަހަންނަށް ހެވުނެވެ. ނޫނެކެވެ. އަހަރެން ބޭނުންވީ ހަޅޭއް ލަވާށެވެ. އިރުކޮޅަކު އެހެން ހުރުމަށްފަހު އައިމަން އަހަންނަށް ފިނިފެންމަލެއް ދިއްކޮއްލިއެވެ. އެ މާ އިނީ ކުޑަކޮށް ތަނޑި ގުދުވެފައި ކަމުން އައިމަން ބުންޏެވެ.\n” މީ އަހަރެން އަހަރެން. އަހަރެން ދުވަހަކު ވެސް ސީދަލެއް ނުވާނެ“\nހެވިލާފައި އައިމަން އެހެން ބުނި އިރު ދެވަނަ މާ ވެސް ދިއްކޮއްލައިފިއެވެ.\n” އަހަހަ ދެން މި އޮތީ ސީދާ ކޮށް އޮތް މަލެއް. މިއީ އާޔާ. “\nކުރާނީ ކީއް ހެއްޔެވެ. އެއޮތް ކުޑަ ވަގުތުކޮޅު ތެރޭގައި ވެސް އައިމަން އަހަރެން ހެއްވާލައިފިއެވެ. ނަމަވެސް އެވަގުތު ބަޔަކު އެ ދިމާއަށް އަންނަން ފެށުމުން އައިމަން މިގަޑީގަ މިތާ ހުރުން ރަނގަޅެއް ނޫނޭ ކިޔާ ހިނގައިގަތެވެ. އަހަރެން ވެސް އިތުރަށް އެއްޗެއް ބުނާކަށް ނުހަދަމެވެ. ބޯ ޖަހާލަިގެން ފުއްދާލައިފައި އަހަރެން ވެސް އެތެރެއަށް ވަނީ އެވެ.\nދުވަސްތައް ފާއިތުވުމުން ދިޔައިރު އައިމަންގެ އެއްވެސް ހަބަރެއް ނުލިބެއެވެ. އެރޭގެ ފަހުން އައިމަން އަހަރެނާއި އަނގައިން ވެސް ނުބުނެއެވެ. ކަމެއް ބޭނުންވެއްޖެނަމަ އިސް ނަގައި އަހަރެން ވާހަކަ ދެއްކީމެވެ. އަހަންނާއި ދިމާއަށް އައިމަން ބަލައި ނުލާތާ އައިމަންގެ އަޅައިލުމެއް ވެސް ނުލިބުނެވެ. އެހެން ނަމަވެސް ކުލާހުން ފެންނަ ފެނުމަށް އަހަރެން ފުއްދާލަނީ އުފަލުން ހުރެއެވެ.\nދުވަސްތައް ވޭތުވެ އަހަރެމެންގެ ‘ ގްރެޖުއޭޝަން ނައިޓް’ އެވެ. ޖަލްސާ ނިމި ބިލެއް މީރުކޮއްލުން ކުރިޔަށް ދިޔައިރު އަހަރެން ހުރީ ކޮލެޖުގެ ގަހެއްގެ ދޮށުގައެވެ. އެހެން ހުއްޓައި އައިމަން އެހެން ދާން ފެށުމުން އަހަރެން އައިމަންގެ އަތުގައި ހިފާ ގަސް ފަހަތަށް ގެނައީމެވެ. އެކަހަލަ ކަމަކަށް ނުވިސްނާ ހުރުމުން ވަރަށް ފަސޭހައިން އައިމަން ދަމައިގަނެވުނެވެ. ކަޅު ކޯޓު ފަޓުލޫނު ގައި އައިމަން ހުރި އިރު އިސްތަށިގަނޑު ވަނީ ޒަމާނީ ފެށަނަށް ސްޓައިލް ކޮށްލެވިފައެވެ. އެ ވިދުންގަދަ ކަޅު ކަޅިއާއި ބޯ އެސްފިޔަ ތަކުގެ މަތިން ވާ ބޮޑު ބުމައިގެ ފުރިހަމަކަން ފެނިއްޖެ ނަމަ ކޮންމެ އަންހެން ކުއްޖެއްގެ ހިތް ވެސް ފިދާ ވާނެއެވެ. އައިމަންގެ ހާލަކީ ތޯއެވެ؟ ސިނުނު ވަރު ލޯ ބޮޑުވެފައި ހުރުމުން އަހަންނަށް ވެސް ހެވޭވަރުވިއެވެ. ކަޅި ޖަހައި ނުލާ އައިމަން އަހަންނަށް ބަލަން ހުރުމުން ވަރަށް އުނދަގޫވީ ނަމަވެސް އަހަރެން އައިމަން އާއި ވާހަކަ ދައްކަން ފެށީމެވެ.\n” އައިމަން ކީއްވެ އަހަރެން އިގްނޯރ ކުރަނީ؟ ނޭނގޭތަ އަހަރެން ދެރަ ވާ ވަރު؟ އައިމަން ތި ގޮތަށް ކަންތައްކުރާތީ މިތަނަށް ހާދަ ތަދުވެޔޭ!”\nމޭގައި އަތް ޖައްސައިލަމުން އަހަރެން އެހެން ބުނި އިރު އަހަރެންގެ ލޮލުގައި ވާ ޝަކުވާ އައިމަން އަކަށް ސިއްރެއް ނުވާނެއެވެ. ހިނދުކޮޅަކަށް އަހަރެނަށް ޓަކައި ހިތަށް ކުލުނު ވަތްހެން ހީވި ވަގުތުކޮޅަކަށް ފަހު އައިމަން އަހަރެން ދުރުކޮއްލީ ރުޅިވެރި ކަމާއި އެކުގައެވެ. ވާނުވާ ނޭނގިފައި ހުރެވެސް އަހަރެން ވީ ކިހިނެއްތޯ ސުވާލު ކުރީމެވެ.\n“އާޔާ އަށް ހަމަ ނޭނގިގެންތަ ތި އަހަނީ؟ ނޭނގެންޏާ ބުނެދީފާނަން. އަޑު އަހާ. ފުރަތަމަ ކަމަކީ އަހަރެން އާޔާ ދެކެ ލޯބި ނުވާކަން. އަހަރެން އެހެން ކުއްޖަކާ އެކު ލޯބީގެ ގޮތުން ގުޅިގެން އުޅޭ ކަން. އަހަރެން އާޔާ ދެކެ ފޫހި ވޭ. އަދި ކިތައް ކަންތައްތަ ބުނެދޭންވީ؟ ”\nއައިމަން އެހެން ބުނިއިރު އަހަންނަށް ހީވީ ކަންފަތަށް ހޮނު ގުގުރި އެއް ޖެހި ހެނެވެ. އައިމަން ގެ ލޮލުން އަހަންނަށް ފެނުނީ ނަފްރަތެވެ.\n” ދެން ކީއްވެ ކުރިން ގަޔާވާކަމައް ބުނީ؟ ކުރިން ވެސް މިހާރުވެސް މީ ހަމަ އެ އާޔާ އޭ”\nއޭރު އަހަރެންގެ ލޯ ފުރަމުން އައި ކަރުނަތައް އަހަރެންގެ ކޯތާފަތް މަތިން ޖާގަ ހޯދައިފިއެވެ. ނަމަވެސް އެކަމަށް އަހަރެންގެ އެއްވެސް ފަރުވާލެއް ނެތެވެ. އަހަރެން ބޭނުންވީ ވެސް ރޯލާށެވެ.\nއައިމަން ދިޔަ ދިމާއަށް ބަލަން ހުރެފައި އަހަރެން ވެސް ޓިޝޫ އަކުން މޫނު ފުހެލުމަށް ފަހު ހޯލް އާއި ދިމާއަށް ހިނގައިގަތީމެވެ. އަހަރެން ގޮސް ހޯލުގެ ދޮރުން ވަތް އިރު އަހަރެންގެ އެންމެ ގާތް ތިން އެކުވެރިން އައިސް ސުވާލުތަށް ބަންޑުން ކޮއްލައިފިއެވެ. ވާނީ ވެސް އެހެން ނޫން ހެއްޔެވެ؟ އަހަރެންގެ ލޯ ވަނީ ދުޅަވެފައެވެ. ދޭނޭ ޖަވާބެއް ނެތުމުން އަހަރެން އިސްޖަހައިލި ވަގުތު އައިމަން އަހަރެމެންނަށް ގޮވާފައި ފޮޓޯ ނަގަން އަންނަން ބުންޏެވެ.\n“އަހަރެން ނުދާނަން ޝައި ދޭ ރަފް އާއި ޝުހާ އާ އެކު. މި ގަޑީގައި ފޮޓޯ ނަގާ ހިތެއް ނުވެ. ”\nއަހަރެން އެހެން ބުނުމުން ތިންމީހުން އަހަންނަށް ބަލަން ތިބީ އެއްޗެއް ދެނެގަންނަން ބޭނުންވާ ހެނެވެ. ޙަޤީޤަތުގައި އައިމަންގެ ފޯނުން އަހަރެންގެ ފޮޓޯއެއް ނަގަން ވެސް އަހަރެން ބޭނުން ނުވީއެވެ. އައިމަން ދެވަނަ ފަހަރަށް ގޮވުމުން އެމީހުން ހިނގައިގަތެވެ.\n” އާޔާ ކިހިނެއް ވެފަ އެއިނީ؟ ”\nއައިމަން އަހަންނަށް ބަލައިގެން ހުރެ އެހެން ބުނި އަޑު އަހަންނަށް ވަރަށް ރަނގަޅަށް އިވުނެވެ. ސިހިފައި ކަހަލަ ގޮތަކަށް އަހަންނަށް އެދިމާއަށް ބަލަހައްޓައިގެން ހުރެވުނީ ޝަކުވާގެ ނަޒަރަކުންނެވެ. އެ ސުވާލުގެ ޖަވާބު އައިމަން އަށް ހަމަ ރަނގަޅަށް ވެސް އެނގޭނެއެވެ. ނަމަވެސް ދެވަނަ ސިކުންތު ގައި އަހަރެން އިސް ޖަހަލީ އެ ފުން ކަނޑެއް ފަދަ ކަޅީގެ ތެރެއަށް ގެނބެން ބޭނުން ނުވީމައެވެ.\n” ނޭނގެ ދެންމެ ބޭރަށް ނިކުމެފަ އާއި އިރު ދެލޯ ހުރީ ދުޅަ ވެފަ. ވަރަށް ރޮވެފަ އެ ހުރީ”\nޝުހާ އެހެން ބުނީ އަހަންނަށް ބަލަގެން ހުރެ ކަމުން އައިމަން ގެ މޫނަށް އެރި ކުލަވަރެއް އޭނާ އަކަށް ނުފެނުނެވެ. އަހަރެންނަށް އިސް އުފުލައިލަން ޖެހުނީ ކުރިމަތީގައި އައިމަން އައިސް ހުއްޓުމުންނެވެ.\n“އާޔާ ހިނގާ ދާން އެންމެ ފޮޓޯ އެއް ވިޔަސް ނަގަން. އެހެން ނޫނީ އެމީހުނަށް ޝައްކު ވެދާނެ. އަދި އެއް ވާހަކަ ދުވަހަކުވެސް އަހަރެންނަށް ކަމެއް ކޮއްދޭންޏާ މާދަންރޭ ކަޅު ހެދުމެއްގަ ރީތި ވެގެން9ޖަހާއިރު ގޭ ދޮރުމައްޗަށް ނިކުންނާތި. ޕްލީޒް. ”\nއަހަރެން އައިމަން ދެއްކި ވާހަކަ ތަކަށް ބޯ ޖަހައިލުމަށް ފަހު ފޮޓޯ ނަގަން ދިޔައިމެވެ.\nޖެހިގެން އައި ދުވަހު އިރު އެރުމާއި އެކު އަހަރެން އެރެއައް ލާނޭ ހެދުމެށް ހޯދައި ތައްޔާރު ކުރީމެވެ. ނަމަވެސް އަހަރެން ހުރީ ވަރަށް ބިރުންނެވެ. ވާނީ ކީއް ކަމެއް ނޭނގޭތީ އެވެ. އިރު އޮއްސުމާ އެކު އަހަރެން އަވަސް އަވަހަށް ތައްޔާރު ވާން ފެށީމެވެ.9ޖެހި އިރު އަހަރެން ހުރީ ބޭރުގައެވެ. އޭރު އަހަރެންގެ ކުލާހު ކުއްޖެއް ކަމަށްވާ ޝައިހާން މަގުގެ އެއްފަރާތުގައި ސައިކަލު ގައި ހުއްޓެވެ. އަހަންނަށް ގޮވާފައި އޭނާ ގާތައް ދިއުމަށް ބުނުމުން އަހަރެން ދިޔައީމެވެ. ނަމަވެސް އެއްވެސް ވާހަކައެއް ނުދައްކާ އޭނަ ބުނީ ހަމައެކަނި ސައިކަލުގެ ފަހަތަށް އެރުމަށެވެ. ފަސްޖެހުން ނަމަވެސް އަހަރެން އެރީ ޝައިހާން އައީ އައިމަން ބުނެގެން ކަމަށް ބުނުމުންނެވެ. 10 ވަރަކައް މިނެޓު ދުއްވުމަށް ފަހު އަހަރެމެން މަޑުކޮއްލީ ރަށުގެ ތުނޑީ ގައެވެ. އޭރު އައިމަން އެތާނގައި ހުރިއެވެ. އަތުން އިޝާރާތް ކޮށްފައި ކައިރިޔަށް އައުމަށް ބުނުމުން އަހަރެން ޝައިހާން އަށް ބަލައިލީމެވެ. އޭރު ޝައިހާން އަހަންނަށް ބަލަން ހުރީ ވަރަށް ފޫހިވާ މީހަކަށް ބަލާހެނެވެ. ދެން އައިމަން އަށް ބަލައިލުމުން އަނެއްކާވެސް ގާތަށް އައުމަށް އިޝާރާތް ކުރި އެވެ. އަހަރެން އައިމަންގެ ގާތުގައި ހުޓުމުން އައިމަން އަހަރެންގެ މޫނުގައި ފޮތިކޮޅެއް އެއްސިއެވެ. ދެފަހަރަކަށް އައިމަން އަށް ގޮވުމުން އަނގައިން އެއްޗެއް ނުބުނެ ހުރުމައް އައިމަން ބުންޏެވެ. ބިރުގަތް ނަމަވެސް އައިމަން ބުނި ކޮންމެ ގޮތަކަށް ކަންތައް ކުރީމެވެ.\nލޮލުގައި އެ ފޮތިކޮޅު އެޅުމަށްފަހު އަހަރެންގެ ފައިވާން ބޭލުމަށް އެދުނެވެ. ފައިވާން ބޭލުމުން ފައިވާން އަހަރެންގެ އަތަށް ދީފައި އަހަރެންގެ އަތުގައި ހިފައިގެން ހިނގައިގަތެވެ. އިރުކޮޅަކު ހިނގުމަށްފަހު ހުއްޓުނުއިރު އެތާނގައި ބަޔަކު އުޅޭހެން ހީވިއެވެ.\n“މާން އަހަރެން ވަރަށް ބިރުގަނޭ އެބަ”\nއަހަރެން އެހެން ބުނި އިރު އަހަރެންގެ އަޑުވެސް ތުރުތުރު ލައެވެ. އައިމަން ދެންވެސް އެއްޗެއް ނުބުނެ އަހަރެންގެ ކޮނޑުގައި ހިފާ އަނެއްފަރާތަށް އަނބުރައިލިއެވެ. އެއަށްފަހު މޫނުގައި އިން ފޮތިކޮޅު ނެގިއެވެ. އޭރު އަހަރެންގެ ހިތް ވަރަށް ބާރަށް ތެޅެއެވެ. ކައިރީގައި ހުރި މީހަކަށް އަޑު އިވޭހާ ވެއެވެ. މޫނުން ފޮތިކޮޅުނެގުމުން އަހަރެން އައިމަން އަށް ބަލައިލީމެވެ. ނޫނެކެވެ. ކުރިމަތީގައި މިހުރީ އައިމަން އެއް ނޫނެވެ. އަހަރެންގެ ކުލާހު ކުއްޖެއްކަމަށް ވާ ހޫދު އެވެ. އެހެން ވެއްޖެނަމަ އައިމަން ކޮބައިހެއްޔެވެ. އަނެއްފަރާތަށް އަހަރެން އެނބުރުނީ ފަހަތުން އައްޔެއް ފެނުމުން ނެވެ. އޭރު އައިމަން އަހަރެންގެ ކުރިމަތީގައި އެއްފައި މައްޗަށް ތިރިވެ އިނެވެ. އައިމަންގެ އަތުގައި ފިނިފެންމަލެއް އޮތެވެ. ކައިރީގައި ޕެޓްރޯލް އަޅައިގެން އަނދަ އަނދާ ހުރި ހިތެއް ވެސް އިނެވެ.\n“އަހަރެންގެ އިންތިޒާރުގަ އާޔާ ދެ އަހަރު ދުވަސް ހޭދަ ކޮށްފި. އެތައް ފަހަރަކު އަހަރެންނަށްޓަކައި ތި ދެލޮލުން ކަރުނަ އޮހޮރުވައިފި. އެކަމުން ވެސް އެނގޭނީ އާޔާ އަހަރެން ދެކެ ލޯބިވާ ވަރު. ކޮންމެ ގޮތެއްވިޔަސް މިއަދު އަހަރެންގެ ހިތަށް ތަސައްލީއެއް ބޭނުން. މިދިޔަ3އަހަރު ދުވަހު މި ހިތުގައި ރަނިކަން ކުރި ކަމަނާ އަކީ ތީ. ފެނުނު ފުރަތަމަ ދުވަހުންސުރެ މި ހިތުގެ ހަމަޖެހުން ނަގައިލި ކުއްޖަކީ ތީ. ނަމަވެސް އަހަރެން ލޯބިވާ ވާހަކަ ހާމަ ނުކުރީ ހަމަ އަހަރެމެން ދެމީހުން ގެ ފައިދާ އަށް. ސަބަބަކީ އާޔާ ގެ ކިޔެވުމަށް އެޅޭ ހުރަހަކަށް އަހަރެން ވާން ބޭނުން ނުވީ. ނަމަވެސް ރޭ ތި ދެލޮލުން ފެނުނު ވިދުމުން އަހަރެންނަށް އިތުރަށް ކެތް ކުރަން އުނދަގޫވީ. އެކަމަކު ރޭގަ އަހަރެން ލޯބިވާ ވާހަކަ ބުނަން ބޭނުން ނުވީ. އާޔާ އައި ލަވް ޔޫ. ބީ މައިން. އެންޑް މިއަދު އާޔާ ދިން ކޮންމެ ޖަވާބެއް އަހަރެން ގަބޫލު ކުރާނަން. އުންމީދުކުރަނީ ނޫނެކޭ ނުބުނާނެ ކަމަށް. ”\nއައިމަންގެ މި ބަސްތަކުން އަހަރެން ހުރީ ހުއްޓުން އަރާފައެވެ. ވާންވީ އުފާ ކަމެއް ނޫނީ ދެރަ ކަމެއް ނޭނގިފައެވެ. އަނގައިން ބަހެއް ނުބުނެވުނަސް އަހަންނަށް ބޯ ޖަހައިލެވުނެވެ. އަދި ފިނިފެނަމަލުގައި ހިފަމުން ދެން އަހަންނަށް ލިބުނީ އިތުރު ހައިރާން ކަމެކެވެ. އައިމަން މަލުން ދޫކޮށްލި ވަގުތު އަހަރެންގެ އަތް މައްޗަށް ވެއްޓުނީ ރަނާއި ރިހިން ފަރުމާކޮއްފައިވާ އަނގޮޓި އެކެވެ. އަނގޮޓީގެ މެދުގައި ހިތެއްގެ ބައްޓަމަށް ވާގޮތަށް އެހެއް ޖަހައިފާ ވާއިރު އެހުގެ ދެފަރާތުގައި ހިމަ ހިމަ އަކުރު ތަކެއް ކަނޑައި ނެގިފައި ވެއެވެ.\n“އައިމަން ، އާޔާ” އަނގޮޓީގައި ލިޔެފައިވާ ދެ ނަން އަހަންނަށް ކިޔައިލެވުނެވެ. އައިމަން ތެދުވެ އަހަރެން އަތުގައި އަނގޮޓި އެޅުވި ވަގުތު ބަޔަކު އަހަރެންގެ ފަހަތުން ‘ ކޮންގްރެޓްސް’ އޭ ގޮވައިލި އެވެ. ސިހިފައި އަހަރެން ފަސް އެނބުރުނުއިރު ކުލާހުގެ ހުރިހާ ކުދިން ތިއްބެވެ. އޭގެ އިތުރުން ދެންތިބީ އަހަރެންގެ ދައްތަ އާއި އަދިވެސް އާއިލާގެ ދެތިން ކުދިންނެވެ.\n5 އަހަރު ފަސް…..\nމީހަކު އަހަންނަށް ގޮވައިލުމުން އަހަރެން ސިހިފައި ބަލައިލީ ކައިރީގައި އިށީނދެ އިން މީހާ އަށެވެ. ނޫނެކެވެ. މީހެއް ނޫނެވެ. އަހަރެންގެ ފިރިމީހާއެވެ. އައިމަން އެވެ. މިއަދު މީ އަހަރެމެންގެ ކައިވެންޏަށް ދެ އަހަރު ވީ ދުވަހެވެ. އަހަރެމެން މި ތިބީ ރަށުގެ ތުނޑީގައި އިރު އަރާ މަންޒަރު ބަލަން އައިހެވެ. އަހަރެނާއި އެކު އަހަރެންގެ ފިރިމީހާ ވެސް އެބަ ހުއްޓެވެ. އަހަރެމެން ދެމީހުން ގުޅުނު ފަހުން އަހަރެން ކުރިން ގޮތަށް ކޮންމެ ދުވަހަކު އިރު އަރާ މަންޒަރާއި އިރު އޮއްސޭ މަންޒަރު ބަލަން ދަމެވެ. ކައިވެނީގެ ފަހުންވެސް ކޮންމެ ހުކުރު ހޮނިހިރު ދެ ދުވަހަކީ އަހަރެމެން ރަށުގެ ތުނޑިއަށް ދާ ދުވަސްތަކެއް. މިއަދު އަހަރެންނަކީ ދުނިޔޭގައި ވެސް ވާ އެންމެ އުފާވެރި މީހާ ފަދައެވެ.\nއިރުގެ ރަން އަލިން ހަށިގަނޑަށް ހޫނުކުރަން ފެށުމުން އަހަރެމެން ގެއަށް ދާން ހިނގައިގަތީ އަހަރެންގެ ބަނޑުގައިވާ 6މަހުގެ ދަރިފުޅާއި އެކުގައެވެ. އަހަރެމެންގެ ގުޅުމަކީ އެއްވެސް މީހަކަށް ދުރު ކުރެވޭނޭ ގުޅުމެއް ނޫންކަން ހެކި ދައްކަމުން ނެވެ. ނަމަވެސް މަރު ފިޔަވައެވެ.\n” އައިމަން އަހަރެމެން ދޫކޮށްލާފައި ނުދައްޗޭ ”\nއެއް އަތް ބަނޑުގައި ޖައްސައިފައި އަނެއް އަތުން އައިމަން ގެ އަތުގައި ހިފަމުން އަހަރެން ބުނެލީމެވެ.\n” ދުވަހަކުވެސް ނުދާނަން އިންޝާﷲ. މުޅި އުމުރަށް ވެސް ނިކަން ލޯބިން އާޔާ އާއި އަހަރެމެންގެ ބޭބީ އާ އެކު ވާނަން”\nއެވަގުތު އަހަރެންގެ ލޮލުން ވެޓުނު ކަރުނަ ތިކި އައިމަން ފޮހެލަ ދިނީ ނިކަން ލޯބިންނެވެ.\n⊱⋅ ─ ރާޔާ ─ ⋅⊰\nހިތާމަ އެހެނިހެން ލޯބި September 26, 2020\nލޯބި June 22, 2019


މޯލްޑިވްސް ނޭޝަނަލް ޑިފެންސް ފޯސްގައި ބޭނުންކުރާ އެއްގަމާއި ކަނޑުގެ އުޅަނދުފަހަރުތައް އިންޝުއަރ ކޮށްދޭނެ ފަރާތެއް ހޯދުމުގެ މަސައްކަތް\n1. މިނިސްޓްރީ އޮފް ޑިފެންސްގެ އެދިލެއްވުމުގެ މަތިން މޯލްޑިވްސް ނޭޝަނަލް ޑިފެންސް ފޯސްގައި ބޭނުންކުރާ އެއްގަމާއި ކަނޑުގެ އުޅަނދުފަހަރުތައް އިންޝުއަރ ކޮށްދޭނެ ފަރާތެއް ހޯދަން ބޭނުން ވެއެވެ. ވީމާ މިމަސައްކަތަށް ބީލަން ހުށަހެޅުމުގެ ފުރުޞަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\n3. ބީލަމުގައި ބައިވެރިވުމަށް  -/500 ރުފިޔާ (ފަސްސަތޭކަ ރުފިޔާ) ގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 27 ސެޕްޓެންބަރު 2020 އިން  11 އޮކްޓޫބަރު 2020އަށް، މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ  (https://bandeyripay.finance.gov.mv) މެދުވެރި ކޮށެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑްރެހަށް ފޮނުއްވަންވާނެއެވެ.\n4. މި މަސައްކަތްތަކާއި ބެހޭ އެންމެހައި ލިޔެކިޔުންތައް 28 ސެޕްޓެންބަރު 2020 އިން ފެށިގެން ސޮފްޓްކޮޕީ ފޯރމެޓުގައި މި މިނިސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ. އަދި މިބީލަމާއި ގުޅިގެން ދޫކުރެވޭ އެންމެފަހުގެ މަޢުލޫމާތުތަށް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. ޕްރޮޖެކްޓުގެ ބިޑްސެކިޔުރިޓީގެ ގޮތުގައި -/30,000ރ (ތިރީސްހާސް) ދިވެހި ރުފިޔާ ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުންފެށިގެން 148 ދުވަހެވެ.\n6. މި ޕްރޮޖެކްޓްތަކާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 04 އޮކްޓޫބަރު 2020ވާ އާދީއްތަ ދުވަހުގެ 13:30 ގެ ކުރިން، ތިރީގައިވާ އީމެއިލް އެޑްރެހަށެވެ.\n7. ބީލަން ހުޅުވުން އޮންނާނީ 12 އޮކްޓޫބަރު 2020 ވާ ހޯމަ ދުވަހުގެ 13:00 ގައި މިމިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nސުންގަޑި: 12 އޮކްޓޫބަރު 2020 1300


Wathan Edhey Gothah – MDP » Ahmed Naseer\nހިތުގައި ވާހާ ގޮތް ހޯދަން\nއަހުމަދު އަލީ ނަސީރު އަޅުގަނޑުމެން ގެ ތެރެއިން ބަޔަކު މިތިބީ އެންމެ ފަހުގެ ޑިޒައިނަރ ހެދުން ލައިގެން އެންމެ ޒަމާނީ ވަސް ދުއްވައިގެންނެވެ. އަޅުގަނޑުމެންގެ ވަށައިގެން އުސް އިމާރާތްތަކާއި އޮފްއަރާ ކާރުތައް މިވަނީ ތޮއްޖެހިފައެވެ. އެންމެ މިޒަމާނުގެ ޓެކްނޮލޮޖީ އާއި އެންމެ މިހާރުގެ ސާމާނުތަކުން ގުދަންތަކާއި ސިޓިންގްރޫމްތައް އެވަނީ ބަންޑުންލާފައެވެ. އެފްއެމް ތަކުގެ ތުއި އަޑުތަކުން ތެމިފޯވެ، އެނބުރޭ މާބުރުތަކެއްގެ ސިފަޖެހި، މިތިބީ ތަރައްގީވެފައި ދޮގެއްތޯއެވެ؟ އަޅުގަނޑުމެން ސެލްފޯނާއި ބާރަށް ދުއްވާ ރޭސް ކާރުތަކުގެ ތިޔާގިކަމަށް ގެނބި […]\nރާއްޖޭގެ އިގްތިސޯދުގައި ދަތުރުކުރާ ފައިސާގެ އަދަދަކީ އެއްވެސްމީހަކަށް ފަސޭހައިން ލަފާކޮށްލެވޭނެ އަދަދެއްނޫނެވެ. އެހެނަސް އަތްމައްޗަށް ފައިސާ އެރުން ހުއްޓުނީމާ ނުވަތަ މަޑުޖެހެލީމާ ވަގު ނޫޓު އަތަށް އަރަންފެށީމާ ކޮންމެ މީހަކަށްވެސް އާދަޔާ ޚިލާފުކަމެއް ހިނގާކަން އިހުސާސް ވާނެއެވެ. ދުނިޔޭގެ ހުރިހާ ގައުމަކަށް ފެތުރި ހަލުވިކަމާއެކު އޭގެ އަސަރު ފޯރުވަމުންދާ މާލީ ރޯގާ ނުވަތަ ފައިސާގެ ދަތިކަމާއި މުޅި ދުނިޔޭގެ އިގްތިސޯދަށް އަންނަމުންދާ ބޮޑެތި ލޮޅުންތަކުގެ ވާހަކަ އެއްސެވީމުތޯއެވެ؟ ދުނިޔެ މިއޮތީ ރިސެޝަނެއްގެ އަނގަމަތީގައިކަން އެނގިވަޑައި ގަންނަވާތޯއެވެ؟ ރިޔާސީ […]\nއަޅުގަނޑުމެން މިދަނީ އުފާވެރި ބަދަލަކާ ދިމާލަށް\nހާސްކަން ދޫކޮށްލައްވާށެވެ. ކުޑަ ކަޅުތެޔޮކޮޅެއް ރީނދުލުގެ މައްޗަށް ހަމަ ޖަހާއިރަށް ރަތަށް ވަޑައިނުގަތުން އެދެމެވެ. އެހެރަ ކަންކަމަކީ، ބަދަލުވުމަށް ބިރުން އުޅޭ ބައެއްގެ ބޭގަރާރު ހަރަކާތްތަކެކޭ ވެސް ބައެއް ބޭފުޅުން ވިދާޅުވަމުން އެބަދެއެވެ. ބަޔަކަށް ހާސްކަން ކަނޑާލެވޭނީ، ކުރިމަތިން ފެންނަ ހަގީގަތާއި ކުޑައިކޮން ވިސްނުމުގެ ތެރެއިން ފޭވެލީމައެވެ. މަދު ވަގުތުކޮޅެއް ހަމަހިމޭނުން އިނދެ ވިސްނާލުމުގެ ފުރުސަތު ހޯދައިގެންނެވެ. ނިންމަން އޮތީ ވަރަށް މުހިންމު ނިންމުމަކަށް ވާތީ ދޮގެއްތޯއެވެ؟\n28 އޮކްޓޯބަރ 2008 ވާ އަންގާރަދުވަސް ގޯޅިކަންމަތިން ލަނބާލައިފި ދޮގެއްތޯއެވެ؟ އެދުވަސް އިރާދަކުރެއްވިއްޔާ އަޅުގަނޑުމެންނަށް ގެނެސްދޭނީ ހިތްފުރި ބަންޑުންވާވަރުގެ ކާމިޔާބީއެއްކަން ޔަގީންކުރައްވާށެވެ. އިއުތިގާދު ވަރަުގަދަކުރައްވައިފިނަމަ މިކަން މިއަންނަނީ ނިމޭށެވެ.\n“…އިދިކޮޅު އެންމެން ތިތިބީ ގޮތް ހުސްވެފައި. އަންނި ދެވަނައަށް އައީ. އޭނަޔާ މައުމޫނާ ވަކިން ރޭސްދުއްވާ ރޭހުގަ، އޭނަ ބަލިވާތަން މީހުނަށް ދައްކުވަން ވެގެން. އިރާދަކުރެއްވިއްޔާ އެދުވަސް ތިޔަކުދިން މާލަހެއްނުވެ ދެކޭނެ. އެދުވަހަށް އިންތިޒާރު ކޮށްލައްވާ. ޝުކުރިއްޔާ!…”\nސުރުޚީގައި އެވާ ކޮމެންޓަކީ، ވޯޓްއަންނި.ކޮމް (www.voteanni.com) ވެބްސައިޓަށް ފޮނުވާފައިވާ ރައްދު ޚިޔާލެކެވެ. މި ޚިޔާލަކީ، އެ ސައިޓުގައި ލިޔެފައިވާ އެއްޗަކަށް ބޭފުޅަކުދެއްވި މިނިވަން ރައްދެކެވެ. ރައްދު ދެއްވި ލިޔުމުގެ ސުރުޚީއަކީ، “އިރާދަ ކުރެއްވިއްޔާ ދިވެހި ގައުމު ދަތުރު ކުރާނީ ރަނގަޅު ބަނދަރަކާ ދިމާލަށް” މި އެވެ.\nރައީސް މައުމޫނު ވެރިކަމުގައި ހުންނެވުމަށް ޖައްސަވަމުންދާ ‘މަރުފަލީގެ’ ވާހަކައަށް މަޒުމޫނު އިޝާރާތް ކޮށްފައި އޮތުމީ، މި ފަދަ ރައްދެއް ލިބުމަށް މެދުވެރިކުރުވި އެއްސަބަބަށް ވެސް ވެދާނެއެވެ. ރައްދުދެއްވި ފަރާތުން ‘ތިޔަކުދިން’ ނޭ ވިދާޅުވެ ލިއުއްވާފައި އޮތުމުން ލަފާކުރެވެނީ، މި ކޮމެންޓް ލިއުއްވި ގަލަމަކީ، 1950 ގެ ސިކުނޑިއަކުން ވިސްނުން ލިބިވަޑައިގެންވާ ގަލަމެއްކަމެވެ. އެހެންކަމުގައި ވާނަމަ، އެ ލިޔުންތެރިޔާގެ ސިކުނޑިއަށް ސަވާރުވެއިން މީހެއްގެ ބާރުގައި، ލިޔުންތެރިޔާ އެ ހުންނެވީ ވަރަށްބޮޑު އަސަރެއްގައި ޖެހިވަޑައިގެން ގޮސް އަވަދިވެ ވަޑައިގެންފައެވެ. އެކަމާހެދި އޭނާގެ ސާހިބުމީހާއަށް ވަފާތެރިވާ ހާލު، އޭނާ އެހުންނެވީ ނިކަމެތިވެ ހިތްޕުޅު ބިރުފުޅުން ތެޅިތެޅިއެވެ.\nއިރާދަ ކުރެއްވިއްޔާ ދިވެހި ގައުމު ދަތުރުކުރާނީ ރަނގަޅު ބަނދަރަކާ ދިމާލަށް\nއަލިވިލޭ ދުވަހަކަށް ކުރި އިންތިޒާރު ހަނދުމަފުޅު ވޭތޯއެވެ؟ އެ ދުވަހަކީ 28 އޮކްޓޯބަރ 2008 ވާ އަންގާރަ ދުވަސް ކަމުގައި ވުމުގެ ހެޔޮ ތައުފީގް އަޅުގަނޑުމެންނަށް ދެއްވާށިއެވެ. ރައްޔިތުން ހޭލައިފިކަމުގެ ހެކި އަޅުގަނޑުމެން ދުށީ، މި ދިޔަ 8 އޮކްޓޯބަރުގައި ބޭއްވި ރިޔާސީ އިންތިޚާބުގެ ފުރަތަމަ ބުރުގައެވެ. އެ ބުރު ނިމިގެން ކަންތައްތައް ވަމުން އައިސްފައިވާ ގޮތް، ތިޔަ އެންމެހާ ބޭފުޅުންނަށްވެސް މިހާރު އޮންނާނީ އެނގިވަޑައިގެންފައެވެ. ވޯޓުދިން މީހުންގެ 60 އިންސައްތަ ބޭނުންވީ، އެހެން ވެރިކަމެއް މި […]\nމައުމޫނު އިތުރު ދައުރަކަށް ހޮވުމަކީ ދިވެހިން އަމިއްލަޔަށް ދަންޖެހުން – އަހުމަދު އަލީ ނަސީރު\nދިވެހިންނަކީ ކޮންބަޔެއްކަން ނޭނގޭ މީހަކާ ދިވެހި ގައުމުގެ މުސްތަގްބަލް ބިނާކުރުމުގެ ޒިންމާ ހަވާލުކުރުމަކީ، ތިމާމެން އަމިއްލަޔަށް ދަންޖެހި މަރުވުމަށް އެޅޭ ފިޔަވަޅެއްނޫންތޯއެވެ؟ މައުމޫނަކީ، 21 ވަނަ ގަރުނުގައި ދިވެހިން ހޮވަންވާވަރުގެ ލީޑަރެއްނޫނެވެ. ޑިކްޓޭޓަރަކަށް އަހަރުމެންގެ ދަރީން ވިއްކާލުމަށް ބޭނުންވާނަމަ، މައުމޫނަށް ވޯޓުދޭންވީއެވެ. އެއީކީ، ކުރަން ހެޔޮވާވަރުގެ ކަމެއްނޫނެވެ. އަބުދުލް ގައްޔޫމް ސީދީގެ އަބުދުއްލޯ މައުމޫނަކީ އޭނާގެ ދިރިއުޅުމަށް ބަލާއިރު، ގިނަދުވަސްތަކެއް ދިވެހިންނާ ވަކިން، ރަށްފުށު ދިރިއުޅުމާ ބީރަށްޓެހި ޖައްވެއްގައި ގިނަ އަހަރުތަކެއް ހޭދަކޮށްފައިވާ މީހެކެވެ. ރޮއިސްޓަން އެލިސް […]


TripVerin In Bilabong Dharivarun Govaigen Ingireysivilaathaai, Ireland Ah - Vaguthu\nޓްރިޕްވެރިން އިން ބިލަބޮންގ ދަރިވަރުން ގޮވައިގެން އިނގިރޭސިވިލާތާއި އަޔަރލެންޑްއަށް\nޓްރިޕްވެރިން އިން މިފަހަރު ބިލަބޮންގ ހައި އިންޓަރނޭޝަނަލް ސްކޫލްގެ ދަރިވަރުން ގޮވައިގެން އިނގިރޭސިވިލާތާއި އަޔަރލެންޑްއަށް މިއަދު ފުރައިފިއެވެ.\nމިދަތުރަކީ ބިލަބޮންގ ހައި އިންޓަރނޭޝަނަލް ސްކޫލް ދަރިވަރުން ތަޖުރިބާ ދަތުރެކެވެ.\nމިދަތުރުގައި އެސްކޫލްގައި ކިޔަވަމުންދާ 18 ދަރިވަރެއްގެ އިތުރުން3މުދައްރިސުން ބައިވެރިވެއެވެ. މިދަތުރުގެ ހުރިހާ އިންތިޒާމެއް ހަމަޖައްސާ ޓްރިޕްވެރިންގެ ފަރާތުން މައުލޫމާތު ދެއްވަމުން އެކުންފުނީގެ މެނޭޖިންގ ޑިރެކްޓަރ ޔާމިން އިދުރީސް ވިދާޅުވީ "މިދަތުރަކީ ބިލަބޮންގ ސްކޫލްގައި އާރޓްއާއި ޘަޤާފަތް ކިޔަވަމުންދާ ދަރިވަރުން ތަޖުރިބާ ހޯދުމުގެ ގޮތުން ކުރިއަށް ގެންދާ ދަތުރެއް ކަމަށާއި މިދަތުރުގައި އިނގިރޭސިވިލާތުގެ އިތުރުން އަޔަރލެންޑްއަށް ދިއުމަށް ހަމަޖެހިފައިވާކަމަށާއި މިދަތުރުގައި ސްކޮޓްލެންޑް ވޭލްސް އަދި ނޯދަން އަޔަރލެންޑްގެ ތާރީޚީ ތަންތަނަށް ޒިޔާރަތްކޮށް މައުލޫމާތާއި ތަޖުރިބާ ހޯދުމަށް ހަމަޖެހިފައިވާނެކަމަށެވެ" ދަރިވަރުންނާއިއެކު މިދަތުރުގައި ޓްރިޕްވެރިންގެ ފަރާތުން ބައިވެރިވާ ޔާމިން އިދުރީސް ވިދާޅުވިއެވެ.\n10 ދުވަހުގެ މިދަތުރުގައި ލަންޑަނާއި ލިވަޕޫލް އަދި ބާރމިންހަމާއި ނިއުކާސަލް ފަދަ މަޝްހޫރު ސިޓީތަކުގެ އަސާރީ ތަންތަނަށް ދަތުރުގެ ބައިވެރިން ޒިޔާރަތްކުރާނެއެވެ. މިދަތުރުގެ ބައިވެރިންނަށް ގައިށްކޮށްދޭނީ ޕްރޮޕެޝަނަލް ގައިޑުންކަމަށް ޓްރިޕްވެރިން އިން މަޢުލޫމާތު ދެއެވެ. މިދަތުރާއި ބެހޭގޮތުން ބެލެނިވެރިންނާއި ސުކޫލުގެ މެނޭޖްމަންޓްއަށް މަޢުލޫމާތު ދިނުމުގެ ސެޝަންއެއް މިދިޔަ ހަފްތާގައިވަނީ ބާއްވާފައެވެ.\nޓްރިޕްވެރިންނަކީ ގިނަ ދިވެހިންތަކެއްގެ އިތުބާރު ލިބިފައިވާ ދިވެހިން ރާއްޖޭން ބޭރަށް ޗުއްޓީއާއި އެކިކަހަލަ ޓުއަރ ދެމުންއަންނަ ޓްރެވެލް އެޖެންސީއެކެވެ. ހެޔޮއަގެއްގައި ފެންވަރު ރަނގަޅު ގިނަ ޙިދުމަތްތަކަކާއެކު ދުނިޔޭގެ އެކިކަންކޮޅުތައް ބަލާލާއި ޗުއްޓީ ހޭދަކޮށްލުމަށް ދާން ބޭނުންވާ ފަރާތްތަކަށް ތަފާތު ޕެކޭޖްތަކެއް ތަޢާރަފްކޮށް ޓްރިޕްވެރިންއިން އަންނަނީ ޚިދުމަތް ފުޅާކުރަމުންނެވެ. މިގޮތުން އެމެރިކާ ރަޝިޔާ ސައުތު އެމެރިކާގެ ގައުމުތަކަށް އާޕެކޭޖްތަކެއްވަނީ ފަށާފައެވެ.


Bangladesh aai Nepal gai thaashivefai thibi Dhivehin hoama dhuvahu gennanee | Mihaaru\nމާސްކު އަޅައިގެން ބަންގްލަދޭޝް ރައްޔިތުންތަކެއް ވިޔަފާރި ކުރަނީ: ބަންގްލަދޭޝް އާއި ނޭޕާލްގައި ތާށިވެފައި ހުރި 69 ދިވެހިން ރާއްޖެ ގެންނަނީ ބަންގްލަދޭޝްގެ އަސްކަރިއްޔާ އިން -- ފޮޓޯ: އޭއެފްޕީ\nބަންގްލަދޭޝް އާއި ނޭޕާލުގައި ތާށިވެފައި ތިބި ދިވެހިން ހޯމަ ދުވަހު ގެންނަނީ\n18 އެޕްރީލް 2020 - 20:56 11 comments\nފޮރިން މިނިސްޓްރީން ބުނީ، އެ ދެ ގައުމުގައި ތާށިވެފައިވާ ދިވެހިން ގެންނަނީ ބަންގްލަދޭޝްގެ އަސްކަރީ މަތިންދާބޯޓެއްގައި ކަމަށެވެ. މި ބޯޓުގައި ބަންގްލަދޭޝްގައި ތިބި 51 ދިވެހިންނާއި ނޭޕާލުގައި ތިބި 18 ދިވެހިން ގެންނާނެ އެވެ.\nBangladeshgai dhivehin thibee varah bodu biruverikamegge thereygai!\nނޭޕާލުގައި ތިބި ދިވެހިން ވެސް ރާއްޖެ ގެންނަނީ ބަންގްލަދޭޝް މަގުން ކަމަށް ވާތީ އެ މީހުން ބަންގްލަދޭޝްގެ ވެރިރަށް ޑާކާއަށް މާދަމާ ދަތުރުކުރާނެ އެވެ. ބަންގްލަދޭޝްގެ އެކި ހިސާބުތަކުގައި ތިބި ދިވެހިން އިއްޔެ އިން ފެށިގެން، ޑާކާ އަށް ގެންދިއުމުގެ މަސައްކަތް އެ ގައުމުގެ ސަރުކާރުން އަންނަނީ ކުރަމުން ކަމަށް ފޮރިން މިނިސްޓްރީން ބުންޏެވެ.\nބަންގްލަދޭޝްގައި ތިބި ދިވެހިން ގެންނަން ފޮރިން މިނިސްޓަރު އަބްދުﷲ ޝާހިދު، އެ ގައުމުގެ ފޮރިން މިނިސްޓަރު ޑޮކްޓަރު އަބްދުލް މޯމެންއާ ދެ ފަހަރެއްގެ މަތިން ފޯނުން މަޝްވަރާކުރައްވައިފަ އެވެ.\nބަންގްލަދޭޝްގައި ތާށިވެފައި ތިބި ގިނަ ދިވެހިންނަކީ ޑޮކްޓަރުކަން ކިިޔަވަމުން އަންނަ ދަރިވަރުންނެވެ. ނޭޕާލުގައި ތިބީ، ޑޮކްޓަރުކަމުގެ ލައިސެންސް އޮތް އެކަމަކު ސްޕެޝަލައިޒްވުމަށާއި އިންޓާންޝިޕް ހަދަން އެ ގައުމުގައި ކިޔަވަން ތިބި 17 ޑޮކްޓަރުންނެވެ. ނޭޕާލުގައި ތިބި ދިވެހިން އެ ގައުމުގައި ތާށިވީ، ރާއްޖެ އަނބުރާ އަންނަން އެއާޕޯޓަށް ދިޔަ ފަހުން، މުޅި ގައުމު ލޮކްޑައުން ކުރުމުންނެވެ.\nމި ދެ ގައުމުން ގެންނަ ދިވެހިން، ރާއްޖެ ގެނައުމަށް ފަހު ގެންދާނީ ކަރަންޓީން ފެސިލިޓީތަކަށެވެ. އެ މީހުން ދޫކުރާނީ 14 ދުވަސް ފަހުން، ކޮވިޑް-19 ޖެހިފައި ހުރިތޯ ބަލަން ކުރާ ޓެސްޓު ކުރުމަށް ފަހު، ނަތީޖާ ނެގަޓިވްވުމުންނެވެ.\nNepal gai thaashivi Dhivehi doctorunnah ummeedheh\nބަންގްލަދޭޝް އިން ހޯމަ ދުވަހު އަންނަ ފްލައިޓުގައި، ކޮވިޑް-19 އާ ދެކޮޅަށް ކުރާ މަސައްކަތުގައި އެހީވުމަށް 10 މެމްބަރުންގެ މެޑިކަލް ޓީމެއް ވެސް ރާއްޖެއަށް އަންނާނެ ކަމަށް ފޮރިން މިނިސްޓްރީން ބުންޏެވެ. މި ބައްޔާ ދެކޮޅަށް މަސައްކަތްކުރަން ބޭނުންވާ 100 ޓަނުގެ މެޑިކަލް ސަޕްލައި ވެސް އެ ގައުމުން ވަނީ ރާއްޖެއަށް ހަދިޔާކުރަން ނިންމާފަ އެވެ. އެ ތަކެތި ހިފައިގެން މިދިޔަ އަންގާރަ ދުވަހު ފުރި މަނަވަރު ހަފުތާއެއްގެ ތެރޭގައި މާލެ އަށް ބަނދަރުކުރާނެ ކަމަށް ވެސް މިނިސްޓްރީން ބުންޏެވެ.\nރާއްޖެ އިން މި ބަލި އެންމެ ފުރަތަމަ ފެނުނީ މިދިޔަ މަހުގެ ހަތް ވަނަ ދުވަހެވެ. މިދޭތެރެއިން އެއްވެސް ގައުމަކަށް ދަތުރު ނުކުރާ، އަދި ބޭރުން އައި މީހަކާ ބައްދަލު ނުވާ ދިވެއްސެއް މި ބައްޔަށް ޕޮޒިޓިވް ވީ، މިދިޔަ ބުދަ ދުވަހު މާލެއިންނެވެ. އެއަށްފަހު ރައްކާތެރިކަމުގެ ފިޔަވަޅެއްގެ ގޮތުންނާއި ކޮންޓެކްޓް ޓްރޭސިން މަސައްކަތް ފުރިހަމަ ކުރަން މާލެ ސަރަހައްދު ވަނީ ލޮކްޑައުންކޮށްފަ އެވެ.\nއިތުރު ލިޔުންތައް ބޭސް ބަންގްލަދޭޝް ނޭޕާލް އަބްދުﷲ ޝާހިދު، ފޮރިން މިނިސްޓަރު ރާއްޖެ-ބަންގްލަދޭޝް ފޮރިން މިނިސްޓްރީ ބިދޭސީ ޑޮކްޓަރުން ދިވެހިން


Raees Yameen Genesdhevvi Agu heyo Boahiyaavahikan Feyrigenfi\nރައީސް ޔާމީން ގެނެސްދެއްވި އަގުހެޔޮ ބޯހިޔާވަހިކަން ފޭރިގެންފި\n3 މަސް,2ހަފްތާ, 1 ދުވަސް, 18 ގަޑި, 31 މިނެޓް, 42 ސިކުންތު ކުރިން 4080މަރިޔަމް އިސްއާދާ\nހިޔާ މަޝްރޫއަކީ އެތައް ދިވެހި ރައްޔިތުންގެ މޫނަށް ހިނިތުންވުން ގެނެސްދެއްވި ބޮޑު ބިޔަ މަޝްރޫއެކެވެ. ރައީސް އަބްދުﷲ ޔާމީންގެ ތޫނުފިލި ވިސްނުންފުޅާއެކު މިޤައުމަށް ގެނެސްދެއްވި ތަރައްޤީގެ އެންމެ ބޮޑު އެއް މަޝްރޫއަކީ ހުޅުމާލޭގައި ތަރައްޤީ ކުރަން ފެށި ދެ ކޮޓަރި އާ ތިން ކޮޓަރީގެ އެޕާޓްމަންޓް ތަކެވެ.\nފަރުކޮޅުފުއްޓާ ދިމާލުން ދުއިސައްތަ ސާޅީސް ހެކްޓަރުގެ ބިން ހިއްކާ ލައްކަ އަކަށްވުރެ ބޮޑު އާބާދީ އަކަށް އަމާޒުކޮށްގެން ފެށި ބޯހިޔާވަހިކަމުގެ މަޝްރޫއު ބާރު ސްޕީޑެއްގައި ކުރިއަށްދިޔައެވެ.\nއަދި ރައްޔިތުންގެ އެންމެ ބޮޑު އެއް ކަންބޮޑުވުން ކަމުގައިވާ ބޯހިޔާ ވަހިކަމުގެ މައްސަލައަށް ހައްލު ހޯދައި ދެއްވުމަށްޓަކައި 2.1 މިލިއަން ރުފިޔާ ވަނީ ޚަރަދު ކޮށްފައެވެ. އަދި ހިޔާ މަޝްރޫއު އިފްތިތާހު ކޮށްދެއްވަމުން ރައީސް ޔާމީންވަނީ އަތްފޯރާ ފަށުގައި އެ ފްލެޓުތަކުގެ އަގުތައް ކަނޑައަޅުއްވާނެ ކަމުގެ އުފާވެރި ޚަބަރުދެއްވާފައެވެ.\nއެގޮތުން ދެ ކޮޓަރީގެ އެޕާޓްމެންޓްގެ ޑައުން ޕޭމަންޓަށް ފަންސަވީސް ހާސް ރުފިޔާ ދެއްކުމަށްފަހު މަހު ކުލީގެ ގޮތުގައި ފަސް ހާސް ހަސަތޭކަ ރުފިޔާ ވަނި ކަނޑައަޅާފައެވެ. އަދި މެއިންޓެނެންސް ފީއަކަށް މަހަކު އެއް ހާސް ރުފިޔާ ނެގުމަށް ވަނީ ނިންމާފައެވެ.\nނަމަވެސް ބޯހިޔާ ވަހިކަން ހެޔޮ އަގުގައި ފޮރުކޮށް ދެއްވާނެ ކަމަށް ހަރު އަޑުން ވިދާޅުވުމަށްފަހު ވެރިކަމާއި ހަވާލުވެ ތިއްބެވި ސަރުކާރުން ވަނީ ރައީސް ޔާމީން ކުޑަކޮށްދެއްވި އަގުތައް ފޭރިގެންފައެވެ.\nއެއާއެކު ދެކޮޓަރީގެ ފްލެޓަކަށް ދައްކަން ޖެހޭ އަގު މި ސަރުކާރުން ވަނީ ކުރީގެ އަގަށްވުރެ ފަންސާސް އިން ސައްތަ އިތުރު ކޮށްފައެވެ. އެގޮތުން ދެ ކޮޓަރީގެ އެޕާޓްމަންޓުގެ މަހު ކުލީގެ ގޮތޮގައި އެގާރަ ހާސް ރުފިޔާ ދައްކަން ޖެހޭ ގޮތަށް މިހާރުގެ ސަރުކާރުން ވަނީ ހަމަ ޖައްސާފައެވެ.\nބަޔާންވެ ދިޔައީ ރައްޔިތުންނަށް ހެޔޮ އަގުގައި ބޯހިޔާވަހިކަން ހަމަ ޖައްސައިދޭނެ ކަމަށް ވިދާޅުވި ސަރުކާރުން ދެ ކޮޓަރީގެ އެޕާޓްމަންޓެއްގެ ކުއްޔަށް ގެނެސްފައިވާ ބަދަލެވެ. ފްލެޓް ތަކުގެ އަގު ބޮޑުކުރުމަށްފަހުވެސް އެކަން އެ ހިސާބުން ފުއްދާލީއެއްވެސް ނޫނެވެ.\nރައީސް ޔާމީންގެ ދައުރުގައި އަޅުއްވައި ދެއްވަން ނިންމެވި ހަތް ހާސް ހައުސިން ޔުނިޓުގެ އަދަދު ހަ ހާސް އަށް ސަތޭކަ ފަސްދޮޅަސް ފްލެޓަށް މި ސަރުކާރުން ވަނީ މަދުކޮށްފައެވެ. އެހެން ކަމުން ސަތޭކަ ސާޅީހަކަށް ފްލެޓް މި ސަރުކާރުން ދިރުވާލާފައިވާ ކަމަށް ގިނަ ބަޔަކު ދަނީ ބުނަމުންނެވެ.\nއެގޮތުން ކޮރަޕްޝަނަށް ޒީރޯ ޓްލެރެންސް ދެއްވާނެ ކަމަށް ވިދާޅުވި ސަރުކާރުގެ ކަންކަން ހުރި ގޮތާމެދު ކަންބޮޑު ނުވާ އެންމެ ރައްޔިތަކުވެސް ނެތޭ ދެންނެވުމަކީ ދޮގަކަށް ނުވާނެއެވެ. ދިވެހި ރައްޔިތުން ދެކެ ލޯބިފުޅުވާ ވެރިޔަކު ރައްޔިތުންގެ ހައްޤުގައި ފައްޓަވައި ދެއްވި ބޯހިޔާ ވަހިކަމުގެ މަޝްރޫއުގެ ފްލެޓުތައް ދީފައި ހުރީ ރަގަޅަށް ނޫންކަމަށް ބުނެ މިސަރުކާރުން ދެން ފެށި މަސައްކަތަކީ އެ ފްލެޓުތަކުގެ ހައްގުވެރިން އަތުން ފްކެޓުތައް އަތުލުމަށްފަހު އެ ބޭފުޅުންނަށް ތާއިދު ކުރުމުގައި އެކްޓިވިސްޓުންގެ ގޮތުގައި އުޅޭ އެމްޑީޕީގެ ފަރާތްތަކަށް އެ ފްލެޓްތައް ދިނުމުގެ މަސައްކަތެވެ.\nއެކަން ކުރުމަށްޓަކައި މިހާރު އެ ބޭފުޅުން ދަނީ ވަރަށް ފާޅުކަން ބޮޑު ގޮތެއްގައި މަސައްކަތް ކުރައްވަމުންނެވެ. ކޮންމެ އަކަސް ޤައުމުގެ ވެރިކަންވެސް ނުހައްގުން ފޭރިގަނެގެން ތިއްބެވި ބަޔަކު ރައްޔިތުންގެ ހައްގުތަކެއް ފޭރިގަތުން ބޮޑު ކަމަކަށް ނުވާނެކަން އެ ބޭފުޅުން ކުރައްވާ ކޮންމެ ކަމަކުން މިދަނީ ސާބިތު ވަމުންނެވެ.\nއެކަން ހަމަ އެކަނި ރައްޔިތުންނަށް ބޯހިޔާވަހިކަން ކަށަވަރުކޮށް ދިނުމަށްޓަކައި ތަރައްޤީގެ ބާނީ ފެއްޓެވި ބޮޑު ބިޔަ މަޝްރޫއަށް މި ސަރުކާރުން ހަދާލި ގޮތުންވެސް ވަނީ ފެނި ސާބިތުވެފައެވެ.


ލަންދޫ ބަނދަރުގެ މަސައްކަތް ފަށައިފި | Sandhaanu\nލަންދޫ ބަނދަރުގެ މަސައްކަތް ފަށައިފި\nއޯގަސްޓް 24, 2020\nނ.ލަންދޫ ބަނދަރު ތަރައްގީކުރުމުގެ މަޝްރޫއުގެ އަމަލީ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ން މިއަދު ފަށައިފި އެވެ.\nމި މަސައްކަތްކުރުމަށް ބޭނުންވާ މެޝިނަރީސްތައް އެރަށަށް ގެންގޮސްފައިވަނީ މި މަހު 12 ވަނަ ދުވަހު އެވެ.\nމި މަޝްރޫއުގެ ދަށުން 25000 އަކަމީޓަރު ސަރަހައްދު ބަނދަރު ފުންކުރުމާއި 256 މީޓަރު ސަރަހައްދުގައި ބޭރުތޮށިލުމުގެ މަސައްކަތް ހިމެނެ އެވެ.\nމީގެ އިތުރުން 1280 އަކަމީޓަރުގެ ސަރަހައްދެއްގައި ޕޭވްމަންޓް ހަދައި ނެރުބައްތި ހަރުކުރުން ވެސް ހިމެނެ އެވެ.\nޕްލޭނިންގް މިނިސްޓްރީން އެމްޓީސީސީ އާއި ހަވާލުކޮށްފައިވާ މި މަޝްރޫއަށް 35.60 މިލިއަން ރުފިޔާ ޚަރަދު ވާނޭކަމަށް އެކުންފުނިން ލަފާކުރެ އެވެ.\nމި މަޝްރޫއު ޓްރާންސްޕޯޓް މިނިސްޓްރީން އެމްޓީސީސީ އާއި ހާވާލުކޮށްފައިވަނީ މިދިޔަ އަހަރުގެ ޑިސެމްބަރު 10 ވަނަ ދުވަހުއެވެ.\nއެމްޓީސީސީން ރާއްޖޭގެ ގިނަ ރައްތަކެއްގެ ބަނދަރާއި ބިން ހިއްކުމުގެ ގިނަ މަޝްރޫއުތަކެއް ދަނީ ހިންގަމުންނެވެ. ކޮވިޑް-19ގެ ބަލިމަޑްކަމާއި ގުޅިގެން މި މަޝްރޫތަކަށް މަޑުޖެހިލުމެއް އައުމަށްފަހު އެކުންފުނިން މިހާރުދަނީ މަޝްރޫއުތަކުގެ މަސައްކަތް ވީހާވެސް އަވަސްމުއްދަތެއްގައި ނިންމުމުގެ މަސައްކަތް ކުރަމުންނެވެ.


Dhivehi hajjaajeenge furathama group raajje annaanee maadhamaa | Mihaaru\nދިވެހި ހައްޖާޖީންގެ ފުރަތަމަ ގުރޫޕު ރާއްޖެ އަންނާނީ މާދަމާ\n06 ސެޕްޓެމްބަރ 2017 - 12:16\nހައްޖުގެ އަޅުކަން ފުރިހަމަކުރުމަށް ފަހު، އެންމެ ފުރަތަމަ ރާއްޖެ އަންނާނީ ޒައީ ގްރޫޕްގެ ހައްޖުވެރިންނެވެ. އެ މީހުން އެނބުރި ރާއްޖެ އައުމަށް ހަމަޖެހިފައިވަނީ މާދަމާ ހެނދުނެވެ.\nޒައީ ގްރޫޕްގެ ބައެއް ހައްޖުވެރިން މިއަދު ބުނި ގޮތުގައި ޖިއްދާ އެއާޕޯޓަށް ދިއުމަށްޓަކައި އެ މީހުން ތިބި ހޮޓަލުން މިހާރު ވަނީ ނައްޓާލައިފަ އެވެ. އެ މީހުން ރާއްޖެ އަންނާނީ ސްރީ ލަންކާގައި ޓްރާންސިޓްވުމަށް ފަހު ކަމަށް ވެސް ޒައީ ގްރޫޕްގެ ބައެއް ހައްޖުވެރިން ބުންޏެވެ.\nހައްޖު ކޯޕަރޭޝަންގެ ހަވާލުގައި ހައްޖަށް ދިޔަ 1300 މީހުން އެނބުރި އަންނާނީ، އިސްލާމިކް މިނިސްޓްރީން ބުނި ގޮތުގައި، އަންނަ ހުކުރު ދުވަހުން ފެށިގެންނެވެ. ހައްޖު ކޯޕަރޭޝަންގެ އެންމެން ރާއްޖެ އައިސް ނިމޭނީ ސެޕްޓެމްބަރު 29 ގަ އެވެ.\nސިސިލްފަރު ހައްޖު ގްރޫޕްގެ ހަވާލުގައި ދިޔަ ހައްޖުވެރިން ރާއްޖެ އަންނަން ހަމަޖައްސާފައި ވަނީ އަންނަ އާދިއްތަދުވަހު އެވެ. އަލް ހަރަމައިންގެ ހައްޖުވެރިން އެނބުރި އަންނާނީ ހޯމަ ދުވަހު އެވެ.\nމި އަހަރު ހައްޖަށް ދިޔަ އެންމެންގެ ހާލު ވެސް ރަނގަޅެވެ. މިފަހަރު ހައްޖުގައި ހިލަ އުކަން ނުކުމެ އުޅޭ އިރު ބައެއް ދިވެހިން ކުރިން ވެސް ގެއްލުނެވެ. އެކަމަކު ފަހުން އެ އެންމެން ވަނީ ހޯދައިފަ އެވެ.


Joe biden ge Covid team aa Anthony Fauc bahdhalu kuravvanee\nޖޯ ބައިޑަންގެ ކޮވިޑް ޓީމާ ޑރ. އެންތަނީ ފައުޗީ ބައްދަލު ކުރައްވަނީ\nޑރ. އެންތަނީ ފައުޗީ: ކޮވިޑް-19 ގައި މަސައްކަތްތައް ކުރިއަށް ދާ ގޮތާ ބެހޭ ގޮތުން މައުލޫމާތު ދެއްވަނީ\nއެމެރިކާގެ ރައީސް ކަމަށް އިންތިހާބުވެ ވަޑައިގެންފައިވާ ޖޯ ބައިޑަންގެ ކޮވިޑް ޓީމާ، ޑރ. އެންތަނީ ފައުޗީ ބައްދަލު ކުރައްވާނެ އެވެ. ސަރުކާރު ބަދަލު ކުރުމުގެ މަސައްކަތުގައި އުޅޭ އޮފިޝަލެއް ފަރާތުން މިކަން ވަނީ ކަށަވަރުވެފަ އެވެ\nޑރ. ފައުޗީ ކޮވިޑް ރެސްޕޮންސް ޓީމާ ބައްދަލު ކުރައްވަނީ، ނޭޝަނަލް އިންށްޓިޓިއުޓް އޮފް އެލާޖީ އެންޑް އިންފެކްޝަން ޑިސީޒްގެ ޑައިރެކްޓަރުގެ ހައިސިއްޔަތުންނެވެ.\nއޮޮންލައިން ވާޗުއަލް ބައްދަލުވުމެއްގެ ގޮތުގައި ބާއްވާ އެ މަޝްވަރާއަކީ ބައިޑަންގެ ފަރާތްޕުޅުން ސިއްހީ އިސް ވެރިންނަށް އިރުޝާދު ދެއްވައި، ކޮވިޑާ ގުޅޭ މަސައްކަތްތަކުގައި އިދާރާތައް ގުޅިގެން ނިންމަން ޖެހޭ ކަންކަން ހަލުއިވާނެ ކަމެކެވެ.\nއެމެރިކާގައި ކޮވިޑް ޖެހޭ މީހުނާއި އެޑްމިޓް ކޮށްގެން ފަރުވާދޭން ޖެހޭ މީހުން އަންނަނީ އިތުރުވަމުންނެވެ. އެމެރިކާއިން މިހާރު ތަޖުރިބާކުރަނީ އެ ގައުމަށް މިހާތަނަށް އެރި އެންމެ ބާރުގަދަ ކޮވިޑް ބާނިތަކެވެ. އާ ކޭސްތައް 200،000 އަށް ވުރެ އިތުރުވެފައި ވާއިރު، ކޮވިޑްގައި ބުދަ ދުވަހު ވެސް 2،800 މީހުން މަރުވެފައިވާ ކަމަށް ރެކޯޑްކުރެވިފައި ވެއެވެ.\nޑރ. އެންތަނީ ފައުޗީ: ވައިޓް ހައުސް ކޮވިޑް ޓީމާ އެކު ވައިޓް ހައުސްގައި މައުލޫމާތު ދެއްވަނީ\nޑރ. ފައުޗީ އަކީ މަގާމާ ގުޅޭ ގޮތުން އެންމެ މުހިންމު ނިންމުންތައް ނިންމާ މީހާ އެވެ. ކޮވިޑްގައި ދުނިޔެ ނުވަ މަސް ގުނާފައި ވާއިރު، ސަހަލު ވަކި ގައުމެއް، ހާލަތުން އަރައިގަނެވިފައިވާ ވަކި އާބާދީއެއް އަދި ނެތެވެ.\nއެމެރިކާގައި ސަރުކާރު ބަދަލަވަމުން މި ދަނީ، ސަރުކާރާ ސިއްހީ އިދާރާތަކާ ދެމެދު އޮންނަންވާ ގުޅުމަށް ބުރޫއަރައި، އާންމުންނަށް ދޭންޖެހޭ ފަރުވާއަށް ކަމޭހިތަން ދަތިވެފައި ވަނިކޮށެވެ. ޓްރަމްޕް ވެރިކަމުގައި ހުންނަވައި، ރައީސްގެ ހައިސިއްޔަތުން އެކުވެރި މާހައުލެއް އުފެއްދިފައެއް ނުވެ އެވެ. އެހެން ނަމަވެސް ބައިޑަންއާ މެދު ސިއްހީ އިދާރާތަކަށް އޮތް އުންމީދު ވަރަށް ބޮޑެވެ.


ރައީސް ޔާމީން މިނިވަން ކުރަން ޖެހޭނެ: ޑރ.ޝަހީމް\nމަރިޔަމް ލީނާ 28 ނޮވެމްބަރު 2019 17:11\nކުރީގެ އިސްލާމިކް މިނިސްޓަރު ޑރ.ޝަހީމް އަލީ ސައީދު\nކުރީގެ ރައީސް އަބްދުﷲ ޔާމީން އަބްދުލް ޤައްޔޫމް މިނިވަން ކުރަންޖެހޭނެ ކަމަށް ކުރީގެ އިސްލާމިކް މިނިސްޓަރު ޑރ.ޝަހީމް އަލީ ސައީދު ވިދާޅުވެއްޖެއެވެ.\nމިއަދު ފޭސްބުކް ގައި އާންމު ކުރެއްވި ލިޔުމެއްގައި ޑރ.ޝަހީމް ވިދާޅުވެފައިވަނީ، ރައީސް ޔާމީން މިނިވަން ކުރަން ޖެހޭނެ ކަމަށާއި، ހުކުމުގެ އިސްތިއުނާފް މަރުހަލާގައި ކާމިޔާބަށް އެދިވަޑައިގަންނަވާ ކަމަށް ވިދާޅުވެފައެވެ. އަދި ރައީސް ޔާމީން މިނިވަން ކުރުމަށް ޤާނޫނީ ގޮތުން ކުރެވޭ އެންމެހާ މަސައްކަތެއްގައި އެހީތެރިކަމާއި، އެއްބާރުލުން އަމަލީ ގޮތުން ދެވެން އޮތް އެންމެ މަތީ ދަރަޖައަކަށް ދެއްވާނެ ކަމަށް ޑރޝަހީމް ވިދާޅުވިއެވެ.\nއަދި ރައީސް ޔާމީން ސަލާމަތް ކުރުމަށް ޕީޕީއެމްގެ އެންމެހާ މެމްބަރުންނާއި ލީޑާޝިޕް ސާބިތު ކަމާއި އެކު ރައީސް ޔާމީން އާއި އެކު ދެމި ތިބެން އެދިލައްވާކަމަށް ޑރ.ޝަހީމް ވިދާޅުވިއެވެ.\nޑރ.ޝަހީމަކީ މިދިޔަ އަހަރު ބޭއްވުނު ރިޔާސީ އިންތިހާބުގައި ރައީސް ޔާމީންގެ ރަނިންމޭޓެވެ. އަދި އެމަނިކުފާނުގެ ވެރިކަމުގައި އިސްލާމިކް މިނިސްޓަރު ކަމާއި އިސްލާމިކް ޔުނިވާސީޓީގެ ޗާންސެލަރުކަން ކުރައްވާފައިވެއެވެ.\nމިއަދު ރައީސް ޔާމީންގެ މައްޗަށް ކުށް ސާބިތުވާ ކަމަށް ހުކުމްކޮށް5އަހަރަށް ޖަލަށްލައި 77 މިލިއަން ރުފިޔާ އިން ޖުރިމާނާ ކުރުމަށް ކޯޓުންވަނީ ނިންމާފައެވެ. ރައީސް ޔާމީންގެ މައްޗަށް ހުކުމް އިއްވި ބެންޗުގައި އިސްކޮށް ހުންނެވީ ގާޒީ އަލީ ރަޝީދެވެ. ޤާޒީ ޢަލީ ރަޝީދަކީ އެބޭފުޅާއާމެދު އިދިކޮޅު ފަރާތްތަކުން ވަކި އަތަކަށް ބުރަވެވަޑައިގެންފައިވާ ކަމުގެ ތުހުމަތުކުރާ ޤާޟީއެކެވެ. އަދި މިމައްސަލަ ކުރިން ބެއްލެވި ޤާޒީ ނެރުއްވި ބަޔާނަކާ ގުޅިގެން ޤާޒީ ޢަލީ ރަޝީދު ރާއްޖެ ޓީވީއާ ވާހަކަދެއްކެވި ހިސާބުން އެމަނިކުފާނާ މެދު އިދިކޮޅު ފަރާތްތަކުން ސުލޫކީ މައްސަލައެއް ޖޭއެސްސީއަށް ހުށަހަޅާފައިވެއެވެ. ނަމަވެސް އެމައްސަލަ ޖޭއެސްސީއިން ބަލާފައިނުވެއެވެ.\nޑރޝަހީމް ރައީސް ޔާމީން މަނީ ލޯންޑަރިން ރައީސް ޔާމީންގެ ޝަރީއަތް\nOctober 08, 2019 20:51:34\nރައީސް ޔާމީނުގެ ޝަރީޢަތް: ދިރާސީ ނަޒަރަކުން!\nOctober 09, 2019 22:44:19\nމުޒާހަރާކޮށްގެން ރައީސް ޔާމީންގެ ސަޕޯޓަރަކު ހައްޔަރުކޮށްފި\nNovember 15, 2019 22:33:33\nއަޅުގަނޑު މި ދައުވާ ކާމިޔާބު ކުރާނަން: ރައީސް ޔާމީން


Uzma Ahmed ge vaahak kiyaidhey film ah Saif Ali Khan | Mihaaru\nއޮޅުވާލައިގެން ކައިވެނިކުރުވި އުޒްމާގެ ވާހަކަ ކިޔައިދޭ ފިލްމު ސައިފަށް\n28 ޖޫން 2019 - 06:27\nއޮޅުވާލުމެއްގެ ތެރޭން ޕާކިސްތާން މީހަކާ ކައިވެނިކުރުވި އިންޑިއާގެ ޒުވާން އަންހެނެއް ކަމަށްވާ އުޒްމާ އަހުމަދުގެ ވާހަކަ ކިޔައިދޭ ފިލްމަށް ސައިފް އަލީ ހާން ސޮއިކޮށްފި އެވެ.\nބޮލީވުޑް ހަންގާމާ އިން ބުނި ގޮތުގައި، 2017 ގައި އެނބުރި އިންޑިއާ އަށް ގެންދިޔަ އަންހެން މީހާގެ ވާހަކަ އަށް ބިނާކޮށް ހަދާ ފިލްމުގައި ސައިފް ކުޅޭނީ އުޒްމާ އިންޑިއާ އަށް ގެންދަން އެންމެ ބޮޑަށް މަސައްކަތްކުރި މީހުންގެ ތެރޭގައި ހިމެނޭ އިންޑިއާގެ ޑިޕްލޮމެޓެއްގެ ރޯލެވެ.\nއުޒްމާ އިންޑިއާ އިން ގެންދަން ކުރި މަސައްކަތުގައި އޭރު އެކްސްޓާނަލް އެފެއާޒް މިނިސްޓަރަކަށް ހުންނެވި ސުޝްމާ ސްވަރާޖް ވެސް ވަރަށް މުހިއްމު ދައުރެއް އަދާކުރެއްވި އެވެ.\nGood idea😂😂 pic.twitter.com/DaK2P73ROW\n— Uzma Ahmed💥 (@Uzi_ahmed17) July 14, 2018\nހަންގާމާ އިން ބުނި ގޮތުގައި ފިލްމުގައި އުޒްމާގެ ކެރެކްޓާ ކުޅޭނެ ބަތަލާއަކު ހޯދުމުގެ މަސައްކަތް މިހާރު އަންނަނީ ކުރަމުންނެވެ. ފިލްމުގެ ސްކްރީންޕްލޭ ލިޔަނީ 2016 ގައި ރިލީޒްކުރި ކާމިޔާބު ފިލްމު "ޕިންކް" ގެ ސްކްރީން ރައިޓަރު ރިތޭޝް ޝާހެވެ. ނަަމަވެސް ފިލްމު ޑައިރެކްޓަރަކީ ކާކު ކަމެއް އަދި ނޭނގެ އެވެ.\nމެލޭޝިއާގައި މަސައްކަތް ކުރި ޕާކިސްތާނުގެ ޓެކްސީ ޑްރައިވަރު ތާހިރު އަލީއާ، އުޒްމާ ދިމާވެ ލޯބީގެ ގޮތުން ގުޅުނީ ވެސް މެލޭޝިއާގަ އެވެ. އެކަމަކު އޭރު ވެސް ތާހިރަކީ މީހަކާ އިނދެގެން ހަތަރު ދަރިން ތިބި މީހެކެވެ.\nއުޒްމާ އާއި ސުޝްމާ ސްވަރާޖް.\nއޭނާ އުޒްމާ ޕާކިސްތާނަށް ގެންގޮސް ބިރު ދައްކައިގެން ކައިވެނި ކުރީ ވެސް ބޮޑު އޮޅުވާލުންގަނަޑެއްގެ ތެރޭގަ އެވެ. އަދި ފަހުން ތާހިރުގެ ހަގީގަތް އެނގުމުން އޭނާގެ ފަރާތުން ވަރަށް ބޮޑެތި އަނިޔާތައް ވެސް ލިބިފައިވާ ކަމަށް އުޒްމާ މީޑިއާތަކަށް ބުނެފައިވެ އެވެ.\nބޮލީވުޑް އިންޑިއާ ޕާކިސްތާން ސައިފް އަލީ ޚާން ސުޝްމާ ސްވަރާޖް\nރަނގަޅު މީހާގެ ޓްވިޓާ އެކައުންޓުތަ ޕްލިޝްކޮށްފަ ތީނީ. ޓްރަންޕެކޭ އެއްވަރުއެންނު ތިވަނީ ހަމަ.


"Mohenjo Daro" shooting gai Hrithik rulhi aee keehve?\n"މޮހެންޖޯ ޑަރޯ" ޝޫޓިންގައި ރިތިކް ރުޅިއައީ ކީއްވެ؟\n"މޮހެންޖޯ ޑަރޯ"ގެ މަންޒަރެއްގައި ރިތިކް\nމަޝްހޫރު އެކްޓަރު ރިތިކް ރޯޝަން މިހާރު ކުޅެމުން އަންނަ ޑައިރެކްޓަރު އާޝުތޯޝް ގޮވަރިކާގެ "މޮހެންޖޯ ޑަރޯ"ގެ މަސައްކަތްކުރަމުން އަންނަނީ މިއަހަރުގެ ޖެނުއަރީ މަހުން ފެށިގެންނެވެ.\nއެންމެ ފުރަތަމަ އިންސާނުން ދުނިޔޭގައި އުޅެން ފެށި ދުވަސްވަރަށް ބިނާކޮށްފައިވާ މިފިލްމަކީ ހުރިހާ ގޮތަކުން ވެސް ރިތިކަށް ވަރަށް ހާއްސަ ފިލްމެކެވެ.\nމިއަހަރު ރިތިކްގެ ފިލްމެއް ރިލީޒްނުވާއިރު، މިފިލްމަށް ރިތިކް އަންނަނީ ވަރަށް ބުރަކޮށް މަސައްކަތްކުރަމުންނެވެ.\nއެންމެފަހުގެ ހަބަރުތައް ބުނާގޮތުން މިފިލްމުގެ މަންޒަރެއްގައި ރިތިކް 20 ފޫޓުގެ ބޮޑު ކިނބުލަކާއި ތަޅާފޮޅަ އެވެ. ދިރިހުރި ކިނބުލަކާއެކު މިމަންޒަރުތައް ނެގުމަކީ ނުވާނެ ކަމެއް ކަމަށް ވުމުން ފިލްމުގެ ޑައިރެކްޓަރު ވަނީ މިމަންޒަރު ރިމޯޓް ކޮންޓްރޯލް ރަބަރު ކިނބުލެއް ބޭނުންކޮށްގެން ޝޫޓްކޮށްފަ އެވެ.\nރިތިކް އާއި ކިނބޫ ތަޅާފޮޅާ މަންޒަރު ވީހާވެސް ބޮޑަކަށް އަސްލުކަމަށް ދެއްކުމުގެ ގޮތުން ފިލްމުގެ މަސައްކަތް ނިމުމުން ކޮމްޕިއުޓާ ގްރެޕިކްސްގެ އެހީގައި އެހުރިހާ ކަމެއް ކުރަން ނިންމާފައިވީ ނަމަވެސް މިމަންޒަރު ނަގަނިކޮށް ފިލްމުގެ ޓީމުން އާންމުކޮށްފައިވާ ފޮޓޯއަކުން ޓްވީޓާގައި ރިތިކް އަށް ގިނަ ބަޔަކު އަންނަނީ ޖޯކު ޖަހަމުންނެވެ.\nރިތިކްގެ ބާރުގަދަކަން ދައްކާލުމަށް ފިލްމުގެ ޓީމުން އާންމުކުރި ފޮޓޯއެއް ނަމަވެސް ހީކުރިގޮތާއި ހިލާފަށް ރިތިކް އަށް ރައްދުވެފައިވަނީ މަލާމާތެވެ.\nއެމަންޒަރު ނެގުމަޑް ބޭނުންކޮށްފައިވާ ރަބަރު ކިނބޫ\nއާންމުކޮށްފައިވާ ފޮޓޯއިން ފެންނަން އޮންނަ ރަބަރު ކިނބޫ އަސްލު އެއްޗަކާއި ވަރަށް ވައްތަރުކަމަށް ބުނެ ރިތިކަށް މީހުން ޖޯކުޖަހެމުން އެކަމާއި ރުޅިއައިސްގެން ވަނީ ޑައިރެކްޓަރު އާޝުތޯޝް ކައރީގައި އޭނާ އަށް މަލާމާތް ރައްދުވަމުން އަންނަ ކަމަށާއި އެމަންޒަރުތައް އަލުން ޝޫޓްކޮށް އެކިނބޫ ވީހާވެސް ބޮޑަކަށް އަސްލު އެއްޗަކާއި ވައްތަރުކުރަން އޭނާ ބޭނުންވާ ކަމަށް ބުނެފަ އެވެ.\nނަމަވެސް އާޝުތޯޝް ވަނީ އެމަންޒަރުތައް އަލުން ޝޫޓް ނުކުރެވޭނަ ކަމަށް ބުނެފަ އެވެ. އާޝުތޯޝް ވަނީ ކުރީ ޒަމާނުގެ ތާރީޚީ ވާހަކަައެއްގެ މައްޗަށް ފިލްމެއް އުފެއްދުމަކީ ވރަށް އުނދަގޫ ކަމެއް ކަމަށާއި އަދި ރިތިކް އާއި ކިނބުލާއި ތަޅާފޮޅާ މަންޒަރު ނެގިފައިވަނީ ވަރަށް ފުރިހަމަ އަށް ކަމަށް ބުނެ އަލުން އެމަންޒަރު ޝޫޓްކުރަން ދެކޮޅު ހަދާފަ އެވެ.\nފިލްމުގެ ފަރާތުން ވާހަކަދެއްކި މީހަކު ބުނެފައިވާ ކަމަށް ނޫސްތަކުގައިވާ ގޮތުން ސޯޝަލް މީޑިއާގައި ރތިކަށް ބަޔަކު މީހުން ޖޯކުޖަހަމުން އަންނާތީ އޭ ކިޔާފައި ފިލްމުގެ ނަގާފައިވާ އެއްވެސް މަންޒަރެއް އަލުން ޝޫޓްކުރާކަށް އާޝުތޯޝް ބޭނުމެއް ނުވެ އެވެ.\nމިކަމާ ގުޅިގެން ރިތިކް އާއި އާޝުތޯޝްއާ ދެމެދު ކޮންމެވެސް ވަރެއްގެ ހިތްހަމަނުޖެހުންތަކެއް ވަނީ އުފެދިފަ އެވެ.\nއެގޮތުން ރިތިކް ކުރާ މަސައްކަތަކާއި މެދު އޭނާ ހިތްހަމަނުޖެހިއްޖެނަމަ އޭނާ އަކީ އެކުގައި މަސައްކަތްކުރަން ވަރަށް އުނދަގޫ މީހެއް ކަމަށްވެ އެވެ. އެގޮތުން މިހާރު މިފލްމުގައި ނަގަމުން އަންނަ މަންޒަރުތަކުގެ ތެރޭގައި، ފިލްމުގެ ޓީމާއި ރިތިކް މާ ގުޅިގެން ނޫޅޭކަމަށްވެ އެވެ.\nއެހެންނަމަވެސް ރިތިކް އާއި އެކި ގޮތްގޮތުން އާޝުތޯޝް ވާހަކަދެއްކުމަށްފަހު މިދެމީހުންވަނީ ފިލްމުގެ މިހާރު ނުނިމި ހުރި މަންޒަރުތައް ޝޫޓްކޮށް ނިމުމުން، އެމަންޒަރު އަލުން ޝޫޓްކުރާނެތޯ ނުވަތަ ނޫންތޯ ނިންމަން މަޑުޖައްސާލާފަ އެވެ.\nއުންމީދުކުރިވަރަށް ވުރެން ގިނަ ދުވަހުން މިފިލްމުގެ ޝޫޓިން ދިގުލައިގެން ދިއުމުގެ ސަބަބުން އިތުރު ފިލްމުތައް ކުޅެން ރިތިކް އަށް ލިބިފައިވާ ބައެއް ހުށަހެޅުންތައް އަންނަނީ އޭނާ އަތުން ގެއްލެމުންނެވެ. އެގޮތުން ނިކިލް އަދްވާނީގެ "ބާޒާރް"ގެ ބަތަލަކަށް މިހާރު އަކްޝޭ ކުމާރު ވަނީ ހަމަޖައްސާފަ އެވެ.\n"މޮހެންޖޯ ޑާރޯ" ގައި ރިތިކް އާއެކު ބަތަލާގެ ރޯލުން ފެނިގެންދާނީ ބޮލީވުޑަށް މުޅިން އަލަށް ތައާރަފުވާ ޕޫޖާ ހެގްޅޭ އެވެ.


ވިޔަފާރި Archives - Meedhoo Times\n10 ޖަހާއިރު ފިހާރަތައް ބަންދު ކުރުން، ބޮޑު ބަހުސަކަށް!\n7 މަސް ކުރިން\tވިޔަފާރި, މައުލޫމާތު\nއިންސާނުންނަކީ އެމީހުން ޢަމަލުކުރަމުން އައި ގޮތެއް ނުވަތަ ކުރަމުން އައި ކަމެއް ބަދަލުކުރަން ޖެހިއްޖެނަމަ ބަދަލުކުރަން ވަރަށް އުނދަގޫބައެކެވެ. އެއީ އެންމެން ޢަމަލުކުރަން ހަދާފައި ހުންނަ ޤަވާއިދުތައް ކަމުގައިވިޔަސް މެއެވެ. ކޮންމެއަކަސް މިފަހަރު މިއޮތީ މިކަހަލަ ކަމަކާއި ލައިގެންފައެވެ. މީދޫ ކައުންސިލުން އިއްޔެވަނީ އިކޮނޮމިކް މިނިސްޓްރީން އެކުލަވާލާފައިވާ، ރަޖިސްޓްރީކޮށްގެން ހިންގާ ފިހާރަތަކާއި ކެފޭ އަދި ރެސްޓޯރެންޓުތައް ރޭގަނޑަށް ބަންދުކުރަންޖެހޭ ގަޑިތަކަށް ޢަމަލުކުރުމަށް ފިހާރަތަކައް އަންގާފައެވެ. އެ ގަޑިތަކަކީ ފިހާރަތައް ރޭގަނޑު …\nފިހާރަތައް ރޭގަނޑު 10 ޖަހާއިރު އަދި ކެފޭތައް 12 ޖަހާއިރު ބަންދުކުރަން އަންގައިފި\n7 މަސް ކުރިން\tޚަބަރު, ވިޔަފާރި\nހުއްދަދެވިގެން ހިންގާ އެންމެހާ ފިހާރަތައް ރޭގަނޑު 10 ޖަހާއިރު އަދި ސައިހޮޓާ ކެފޭ އަދި ރެސްޓޯރެންޓުތައް ރޭގަނޑު 12 ޖަހާއިރު ބަންދުކުރަން މީދޫ ކައުންސިލުން މީދޫގެ ވިޔާފާރިތަކާއި ކެފޭތަކަށް އިލްތިމާސްކޮށްފިއެވެ. އެގޮތުން މީދޫގައި ހިންގާ ހުރިހާ ކެފޭ ރެސްޓޯރެންޓުތަކަށާއި ފިހާރަތަކަށް މީދޫ ކައުންސިލުންވަނީ މިކަމަށް އިލްތިމާސްކޮށް ސިޓީ ފޮނުވާފައިކަމަށް މަޢުލޫމާތުލިބެއެވެ. މި އުސޫލަކީ މިނިސްޓްރީ އޮފް އިކޮނޮމިކް ޑިވެލޮޕްމެންޓުން އެކުލަވާލާފައިވާ އުސޫލެކެވެ. މި އުސޫލާއި ހިލާފަށް ޢަމަލުކުރާ ވިޔަފާރިތަކާއިމެދު އެކޮނޮމިކް …\nރީތިފަރު ރިޒޯޓުގެ އޯޕަން ޑޭ މާދަމާ އުނގޫފާރުގައި…\n8 މަސް ކުރިން\tޚަބަރު, ވިޔަފާރި, މައުލޫމާތު\nރ. ފިލާދޫގައި ތަރައްޤީކޮށް ހުޅުވުމަށް ތައްޔާރުވަމުން އަންނަ ރީތި ފަރު ރިޒޯޓަށް މުވައްޒަފުން ނެގުމަށް ބާއްވާ އޯޕަން ޑޭ މާދަމާ ހެނދުނުން ފެށިގެން އުނގޫފާރު ސުކޫލުގައި އޮންނާނެއެވެ. އޯޕެން ޑޭ ފެށޭނީ މާދަމާ ހެނދުނު 10:00 ގައެވެ. އޯޕަން ޑޭގައި އެފް.އެން.ބީ، ހައުސްކީޕިންގ އަދި ފްރޮންޓް އޮފީހަށް މުވައްޒަފުން ނަގާނެކަމަށް މަޢުލޫމާތުލިބެއެވެ. މި އޯޕެންޑޭއަކީ އެ ރިޒޯޓަށް މުވައްޒަފުން ނެގުމަށް ބާއްވާ ފުރަތަމަ އޯޕެންޑޭއެވެ. ރީތިފަރު ރިޒޯޓު ހުޅުވުމަށް ހަމަޖެހިފައިވަނީ …\nބޭންކް އޮފް މޯލްޑިވްސްގެ އިންޓަރނެޓް ބޭންކިންގ ޕްރޮމޯޝަން މިއަދު މީދޫގައި!\n9 މަސް ކުރިން\tޚަބަރު, ވިޔަފާރި\nބޭންކް އޮފް މޯލްޑިވްސްއިން މިހާރު ކުރިއަށްގެންދާ އިންޓަރނެޓް ބޭންކިންގް ޕްރޮމޯޝަން، މިވަގުތު ރ. މީދޫގައި ކުރިއަށްއެބަދެއެވެ. މިވަގުތު މީދޫގެ މަސްވެރިންގެ ހިޔާ ކުރިމަތީގައި ކުރިއަށް މިދާ ހަރަކާތުގައި ބޭންކް އޮފް މޯލްޑިވްސްގެ އެކައުންޓް ހުޅުވުމާއި، އިންޓަނެޓް ބޭންކިންގ އަށް އެޕްލައި ކުރުމުގެ އިތުރުން ވިސާ އަދި އެމްރިކަން އެކްސްޕްރެސް ކާޑަށް އެޕްލައިކުރުމާއި ކާޑު ދޫކުރުމުގެ ހިދުމަތްދެމުންދާނެކަމަށް މައުލޫމާތުލިބެއެވެ. މިހަރަކާތް މިއަދު ހަވީރު4ޖަހަންދެން ކުރިއަށް ދެންދިޔުމަށް ހަމަޖެހިފައިވާކަމަށް …\n9 މަސް ކުރިން\tވިޔަފާރި, މައުލޫމާތު\nލިޔުނީ: ޙާތިމް ޔޫސުފް ކުރިއަރަމުން އަންނަ ދިވެހި ވިޔަފާރިއެއް ކަމަށްވާ ލިޓަސް އޮޓޯމޮބައިލްސްގެ ފަރާތުން ރޮހިންޖާ މުސްލިމުންނަށް އެހީވުމުގެ ނަމުގައި ފެށީ އަދި މުޅިން ތަފާތު ކެމްޕެއިނެކެވެ. ދިވެހި ވިޔަފާރީގެ ބާޒާރުގައި ވިޔަފާރިއަކުން ހިލޭސާބަހަށް ފެށި އެންމެ ތަފާތު އެއް ޙަރަކާތޭވެސް ބުނެވިދާނެއެވެ. ލިޓަސްގެ ފޭސްބުކްޕޭޖަށް ލިބިފައިހުރި ކޮންމެ “ލައިކް”އަކަށް 50 ލާރި ރޮހިންޖާ މުސްލިމުންނަށްޓަކާ ހަދިޔާކުރާނެ ވާހަކައެވެ. “ލައިކް” ލިބޭ ވަރަކަށް ހަދިޔާކުރާނެ ޢަދަދު ބޮޑުވާނެ ވާހަކައެވެ. އެކަމަށްޓަކާ، …\nބޭންކް އޮފް މޯލްޑިވްސްގެ ބުރާންޗު އެޅުމުގެ އަމަލީ މަސައްކަތް ފަށައިފި\n10 މަސް ކުރިން\tޚަބަރު, ވިޔަފާރި\nރ. މީދޫގައި ބޭންކް އޮފް މޯލްޑިވްސްގެ ބުރާންޗެއް އެޅުމުގެ އަމަލީ މަސައްކަތް ފަށައިފިއެވެ. މީދޫގައި ބީ.އެމް.އެލްގެ ބުރާންޗެއް އަޅަނީ ކުރީގެ ގެސްޓް ހައުސް ހުރި ބިމުގައެވެ. ވީ އަވަރ އިންވެސްޓްމެންޓާއި ހަވާލުކޮށްގެން ކުރިއަށްގެންދާ މި މުހިއްމު މަޝްރޫޢު ނިންމުމަށް އެ ކުންފުންޏަށް ދީފައިވަނީ 90 ދުވަހުގެ މުއްދަތެއްކަން ފާހަގަކޮށްލެވެއެވެ. މި ބުރާންޗު މެދުވެރިކޮށް އެ ބޭންކުން ދެމުން އަންނަ ތަފާތު އެކި ހިދުމަތްތައް ލިބިގެންދާނެކަމަށް އެ ބޭންކުން މަޢުލޫމާތުދެއްވައެވެ. އޭގެތެރޭގައި …\nމަހީ’ން އަނެއްކާވެސް ތަފާތު ކަމެއް: އީދަށް ހާއްސަ މުދާތައް މިއަދު ބަނދަރުގައި ވިއްކަނީ’!\nމިއަހަރުގެ އަޟްޙާ އީދަށް ހާއްސަކޮށްގެން ‘މަހީ’ ފިހާރައަށްގެނައި މުދާތައް މިއަދު ވިއްކަން ފަށާނެކަމަށް އެ ފިހާރައިން ބުނެފިއެވެ. މުޅިން ތަފާތުގޮތަކަށް މިފަހަރުގެ އީދަށް ހާއްސަ މުދާތައް ވިއްކާނީ ބަނދަރު ސްޓޭޖުގައެވެ. ‘މީދޫ ޓައިމްސް’ އަށް މަޢުލޫމާތުދެމުން މަހީ ފިހާރައިގެ މެނޭޖަރ ހަސަން ޝަރީފް ބުނި ގޮތުގައި މިފަހަރު މިގޮތަށް ބަނދަރު ސްޓޭޖުގައި ވިއްކަން ހަމަޖެއްސީ ގިނަ ކަސްޓަމަރުންތަކެއް އެދިގެންކަމަށެވެ. މަހީ ފިހާރައަކީ އަބަދުވެސް ކަސްޓަމަރުން އެދޭގޮތަށް ކަންތައްކުރުމުގައި މަޤުބޫލުކަން ހޯދާފައިވާ …\nރަމަޟާން ބާޒާރު: މިއަދު ފިހާރަތަކުގައި ލިބެންހުރީ ކޮން ބާވަތްތަކެއް؟\n12 މަސް ކުރިން\tވިޔަފާރި, މައުލޫމާތު\nރަމަޟާން ބާޒާރު: މިއަދު ފިހާރަތަކުގައި ލިބެން ހުރީ ކޮން ބާވަތްތަކެއް؟\n1 އަހަރު ކުރިން\tވިޔަފާރި, މައުލޫމާތު\nޙަސަން ފަވާޒު http://meedhootimes.com


Ehves Meehakaai Dhimaa Ah "Thee Fala Meehekey" Nubunaathi - Vaguthu\nއެއްވެސް މީހަކާއި ދިމާއަށް "ތިއީ ފަލަ މީހެކޭ" ނުބުނާތި!\nއެކި މީހުންނަކީ އެމީހުން ތިބޭ ބައްޓަމުގައި ތަފާތު ހުންނަ މީހުންނެވެ. ބައެއް މީހުންނަށް ވަރަށް ހިކިކޮށް ތިބެއެވެ. އަނެއް ބަޔަކު ހިކި މީހުންނަށް ވުރެ ފަލައެވެ. ފަލަ ވުމަކީ ނުވަތަ ހިކިކޮށް މީހަކު ހުރުމަކީ އެހެން މީހުންނާއި ބެހޭ ކަމެއް ނޫނެވެ. ފެންނަ ކޮންމެ މީހެއްގެ ސިފަ އާއި ބެހޭ ގޮތުން ޚިޔާލު ދިނުމަކީ އެއްވެސް މީހަކު ކުރަން ޖެހޭ ކަމެއް ނޫނެވެ. ފެންނަ ކޮންމެ މީހަކާއި ދިމާއަށް "ހާދަ ފަލައޭ" ބުނާ މީހުންނަށް ރަނގަޅު ފިލާވަޅެއް ނަގައިދޭން ޖެހެއެވެ.\nއެމެރިކާގެ އަންހެނެއް ކަމަށްވާ ވެގާ ބްލޮސޮމް މިވަނީ އެފަދަ މީހަކަށް ރަނގަޅު ފިލާވަޅެއް ނަގައިދީފައެވެ.\nވެގާ ބޭކަރީ އަކަށް ދިޔައީ ކަޕްކޭކެއް ގަންނާށެވެ. ބޭކަރީގެ ކައުންޓަރު ކައިރީގައި އޭނާ ހުއްޓިގެން ހުއްޓާ ފަހަތުގައި ހުރި ދުވަސްވީ އަންހެނަކު ބުނީ "އަހަރެންގެ އުއްމީދަކީ މިހިރަ ފަލަ މީހާ ހުރިހާ ކަޕްކޭކެއް ނުގަތުން." ކަމަށެވެ.\nއުމުރުން 19 އަހަރުގެ ވެގާ އެތަނަށް ދިޔައީ ހުރިހާ ކަޕްކޭކެއް ގަންނާކަށް ނޫނެވެ. ނަމަވެސް ފަހަތުގައި ހުރި އަންހެނަކު އެހެން ބުނުމުން ވެގާ ބޭނުންވީ އޭނާ އަށް ރަނގަޅު ފިލާވަޅެއް ނަގައިދޭށެވެ. އެހެންކަމުން ބޭކަރީގައި އެވަގުތު އޮތް 20 ކަޕްކޭކް އޭނާ ވަގުތުން ގަނެލިއެވެ. އެއަށް 54 އެމެރިކާ ޑޮލަރު (832 ރުފިޔާ) އެރިއެވެ.\nވެގާ ބުނީ އޭނާ ހުންނަ ސިފައަށް މަލާމާތްކޮށް މީހުން އެއްޗެހި ބުނުމަކީ ވަރަށް ދެރަވާ ކަމެއް ކަމަށެވެ. "އެފަދަ އެއްޗެއް ބުނުމުން ރޯން ބޭނުންވޭ. އެހައި ދެރަވޭ." ވެގާ ބުންޏެވެ.\nވެގާ ބުނީ ދުވަހަކު ނުވެސް ފެންނަ އަންހެނަކު އެފަދަ ގޮތަކަށް ވާހަކަ ދެއްކުމުން އޭނާ އަށް ރީތި ގޮތުގައި ރައްދުދޭން ބޭނުންވީ ކަމަށާއި މީހެއްގެ ސިފަ އަކީ އެހެން މީހަކައި ބެހޭ ކަމެއް ނޫން ކަމަށެވެ.\nވެގާ މިހާދިސާ މީސް މީޑިއާގައި ހިއްސާ ކުރުމުން އޭނާ އަށް ދަނީ ތައުރީފް އޮހެމުންނެވެ. އަދި ވަރަށް ގިނަ މީހުން ދަނީ އެމީހުންނަށް ދިމާވެފައިވާ މިފަދަ ކަންތައްތައް މީސް މީޑިއާގައި ހިއްސާކޮށް "ނުބެހޭ ކަންތައްތައްތަކާއި ނުބެހި ތިބުމަށް" ނަސޭހަތްތެރިވަމުންނެވެ.


America Sifain9Meehaku Balivee Libuni Goiy Neygey Sitee Akah Fahu - Vaguthu\nކޮވިޑް-19: މާލެ އަދަދުތަކުން އުއްމީދު! - 33 މިނެޓް ކުރިން\nއެމެރިކާގެ ވެރިރަށް ވޮޝިންޓަނުގެ ކައިރީގައި ހުންނަ އެޤައުމުގެ އަސްކަރިއްޔާގެ މެރިން ކޯގެ ބޭސް އަކަށް ފޮނުވި ގޮތް ނޭނގޭ ސިޓީއަކަށްފަހު ނުވަ ސިފައިންގެ މީހަކާއި އިތުރު ދެ މީހަކަށް ޞިއްޙީ މައްސަލަތަކެއް ކުރިމަތިވެއްޖެއެވެ.\nރިޕޯޓުތައް ބުނާގޮތުގައި، މި ސިޓީ އެޑްރެސްކޮށްފައި ވަނީ މުޅި ބޭސް އަށެވެ. އަދި، ސިޓީގައި ވަކި މީހެއްގެ ނަން ބަޔާންކޮށްފައެއް ވެސް ނުވެއެވެ. އެތަނުގައި މަސައްކަތް ކުރާ ސާޖަންޓަކު ސިޓީ ހުޅުވިއިރު، ސިޓީ ފެނުނު އަދި ސިޓީ ކެނޑި ވަގުތު ކައިރީގައި ތިބި އެންމެނަށްވަނީ އޭގެ އަސަރުކޮށްފައެވެ.\nއެމެރިކާގެ "އެންބީސީ" އިން ބުނެފައިވާ ގޮތުގައި ކުރިމަތިވި ޞިއްޙީ މައްސަލަތަކުގެ ތެރޭގައި ނޭފަތުން ލޭ އައުމާއި އަތް ހިރުވާ ކެހުން ހިމެނެއެވެ. އަދި، މިކަންތައްތައް އިތުރަށް ގޯސް، މުޅި އިމާރާތް ދޫކޮށް ރައްކާތެރި ތަނަކަށް ބަދަލުވާންވެސް ޖެހުނެވެ.\nމިކަމާ ގުޅިގެން ޔޫއެސް މެރިންގެ މެރިން ކޯ އިން ބުނެފައިވަނީ މިކަން އެފްބީއައި އާއި އެންސީއައިއެސް އިން ގުޅިގެން ތަޙުޤީޤު ކުރަމުންދާ ކަމަށެވެ.\nލަފާކުރެވޭ ގޮތުގައި މިމައްސަލަ ކުރިމަތިވީ ސިޓީ އުރައަށް އަޅާފައި ހުރި ބާރުގަދަ ވިހައެއްގެ ސަބަބުންނެވެ.\nއެމެރިކާގެ ރައީސް ކަމުގައި ބަރަކް އޮބާމާ ހުރިއިރު ވިހަ ލާފައިވާ ދެ ސިޓީއެއް އޮބާމާ އަށް ފޮނުވިއެވެ. ނަމަވެސް އެއިން އެއްވެސް ސިޓީއެއް އޮބާމާގެ އަތްޕުޅަށް އެރުމުގެ ކުރިން ސީކްރެޓް ސާވިސްގެ ބެލުމުގެ ދަށަށް ވަނީ ގެންގޮސްފައެވެ.\nއޮގަސްޓް 26, 2019 07:28\nއޮގަސްޓް 27, 2019 10:14\nމަޖާވާނެ ތިއީ ސިހުރުގެ ކަމެއް ވެއްޖެއްޔާ? !! ޢެެއްޗެއް އެބަފެނެޔޯ ބުނީމަގޮސް ވައްދާނީ އޯޓިޒަމް ސެންޓަރަކަށް ، އެހެންތާވާނީ ސިހުރާއި ޖިންނި ގަބޫލުކުރާބައެއް ނޫންވެއްޖެއްޔާ ތިއީ ..


ooredoo eid offer mulhi hafutha'aah\nފިޠުރު ޢީދުގެ މުނާސަބަތުގައި، އުރީދޫން ހާއްސަ އޮފާއެއް ތައާރަފުކޮށްފި އެވެ.\nއުރީދޫން މިއަދު ފެށި މި އޮފަރގެ ދަށުން އީދު ޗުއްޓީ ތެރޭގައި ދުވާލަކު އެއްޖީބީ ލިބޭ އާޗާ ޕްރިޕެއިޑް 150ރ ޕެކް ގަތުމުން ހަފުތާއަކަށް ބޯނަސް ޑޭޓާގެ ގޮތުގައި ދުވާލަކު2ޖީބީ، މުޅިއަކު ދުވާލަކު3ޖީބީ ގެ އިތުރުން އަންލިމިޓަޑް އުރީދޫ ކޯލްސް ލިބޭނެ އެވެ.\nމި އޮފާ ތައާރަފް ކުރެވިފައިވަނީ ދުރުގައި ތިބި އާއިލާ އާއި ރައްޓެހިންނާ އޮންނަ ގުޅުން ބަދަހިކޮށްލާ އީދުގެ އުފަލާ މަޖާ ހިއްސާކޮށްލުމަށް މަގުފަހި ކޮށްދިނުމުގެ ގޮތުންނެވެ.\nމި ޑޭޓާ ޕެކް އުރީދޫ އެޕް މެދުވެރިކޮށް އެކްޓިވޭޓް ކޮއްލެވޭނެއެވެ.\nއުރީދޫގެ ސީނިއަ މެނޭޖަރު ބްރޭންޑް އެންޑް މާކޮމްސް، ނޫރާ އިބްރާހިމް ޒާހިރު ވިދާޅުވީ އުރީދޫ ޓީމްގެ ފަރާތުން އަޅުގަނޑުމެންގެ ކަސްޓަމަރުންނަށާއި ރާއްޖޭގެ ހުރިހާ ރައްޔިތުންނަށްވެސް ފިޠުރު ޢީދުގެ ތަހުނިޔާ ކިޔާ ކަމަށެވެ.\nއާޗާ ޕްރިޕެއިޑް ބޯނަސް އޮފަގެ އިތުރުން އުރީދޫ ކްލަބް ޕްރިމިއަ ކަސްޓަމަރުންނަށް ވެސް ވަނީ ހާއްސަ އޮފަ އެއް ތައާރަފު ކޮށްފަ އެވެ. ކްލަބް ޕްރިމިއަ ކަސްޓަމަރުންނަށް ޢީދު ބަންދު ތެރޭގައި އުރީދޫ ކްލަބް ޕްރިމިއަ ޕާޓްނަރުންކަމުގައިވާ ޗޮކްލެޓް، ރަޓަޓޫއީ އަދި ޗާކޯލް ކެފޭ އިން 10 ޕަސެންޓް ޑިސްކައުންޓް ލިބިގެންދާނެ އެވެ.\nއީދު ފާހަގަ ކުރުން އުރީދޫ


High Speed launch nizaam qaaimukurun MTCC aa havaalukuran ninmavaifi - Dhiyares\nހައި-ސްޕީޑު ލޯންޗު ނިޒާމު ޤާއިމުކުރުމުގެ މަސައްކަތް އެމްޓީސީސީއާ ހަވާލުކުރަން ރައީސް ނިންމަވައިފި\nރައީސް ސޯލިހް ކެބިނެޓު ބައްދަލުވުމެއްގައި\nމުޅި ދިވެހިރާއްޖެ ހައި-ސްޕީޓު ލޯންޗު ނިޒާމުން ގުޅައިލުމުގެ މަސައްކަތުގެ ފުރަތަމަ ފިޔަވަހި ހިންގުން އެމްޓީސީސީއާ ހަވާލުކުރުމަށް ރައީސް އިބްރާހީމް މުޙައްމަދު ޞާލިޙު ނިންމަވައިފިއެވެ.\nމި މަޝްރޫޢަކީ "އިންޓަގްރޭޓެޑް ނޭޝަނަލް ޕަބްލިކް ފެރީ ނެޓްވޯކު"ގެ ނަމުގައި ހިންގާ މަޝްރޫޢެކެވެ. މި މަޝްރޫޢުގެ ފުރަތަމަ ފިޔަވަހީގެ މަސައްކަތް އެމްޓީސީސީއާ ހަވާލުކުރަން ރައީސް ނިންމެވީ އަންގާރަދުވަހު އޮތް ކެބިނެޓު ބައްދަލުވުމެއްގައެވެ.\nމި މަޝްރޫޢާ ގުޅޭ ކަރުދާހެއް މިނިސްޓްރީ އޮފް ނޭޝަނަލް ޕްލޭނިން، ހައުސިން އެންޑް އިންފްރަސްޓުރަކްޗާއިން ވަޒީރުންގެ މަޖިލިހަށް ހުށަހަޅައި ވަޒީރުންގެ މެދުގައި އެ ކަރުދާހާ ގުޅޭ ގޮތުން މަޝްވަރާކުރެއްވި ކަމުގައި ރައީސް އޮފީހުން ބުނެފައިވެއެވެ. އަދި މި ނިޒާމުގެ ބޭނުމަކީ ދަތުރުފަތުރުކުރުމުގައި ރާއްޖޭގައި ހުރި ދަތިތައް ނައްތާލައި އިޤުތިޞާދީ ދުވެލި އަވަސްކޮށް ތަރައްޤީގެ ފައިދާ ހުރިހާ ރައްޔިތުންނަށް ހަމަހަމަ ގޮތެއްގައި ލިބޭނެ މަގުފަހިކުރުމަށް ފެރީ ނިޒާމުގެ ފެންވަރު ރަނގަޅުކުރުމަށް ކަމުގައި ރައީސް އޮފީހުން ބުންޏެވެ.\nމި ނިޒާމުގެ ދަށުން3ޒޯންއާއި6ރީޖަން ގުޅުވައިދޭނެ ކަމަށައި، ފެރީ ނެޓުވޯކުން6ރީޖަނުގައި އެކުލެވޭ ހުރިހާ ރަށެއް ގުޅިގެންދާއިރު ހުރިހާ ރީޖަންތަކެއްވެސް އެ ނިޒާމުން ގުޅުވައިލެވޭނެ ކަމަށް ސަރުކާރުން ބުނެފައިވެއެވެ.\nއަތޮޅުތަކުގެ އެތެރޭގައި ރީޖަންތަކުގެ ރަށްތައް ގުޅުވައިލަނީ ކޮމިއުޓު ލިންކުންނެވެ. އަދި އެ ލިންކަކަީ ޟަރޫރީ ބޭނުންތަކަށާއި ޢާންމުކޮށް ކުރާ ދަތުރުތަކަށް ޚާއްޞަ ލިންކެވެ. ނަން ކޮމިއުޓު ލިންކަކީ ދިގު ދަތުރުތަކަށް ޚާއްޞަކޮށްފައިވާ ލިންކެވެ. ހައިވޭ ލިންކަކީ އެކި ސަރަހައްދުތައް ގުޅުވައިލާ ވިއުގައެވެ.\nމީހުން ދަތުރުކުރުމުގެ އިތުރަށް މުދާ އުފުލުމަށް ޚާއްޞަ ދަތުރުފަތުރުގެ ނިޒާމެއްވެސް ޤާއިމުކުރާނެ ކަމުގައި ރައީސް އޮފީހުން ބުނެފައިވެއެވެ. އަދި އެ ޚިދުމަތުން ހުރިހާ ރަށްތަކެއް އެ ރަށްތައް އޮންނަ ސަރަހައްދުގެ ވިޔަފާރި ބަނދަރާ ގުޅުވައިލާނެ ކަމަށް ބުނެފައިވެއެވެ.\nރައީސް ސޯލިހް ދަތުރުފަތުރު އެމްޓީސީސީ އެމްޓީސީސީ\nއެމްޓީސީސީގެ ފެރީގެ ނިޒާމަށް ޖުމްލަކޮށް ވަނީ ގެއްލުން: އާޒިމް\nއެމް.ޓީ.ސީ.ސީގެ "ހުނަވަރު" ޕްރޮގްރާމު އަލުން ފަށަނީ\nއެމްޓީސީސީގެ ފެރީގެ ޚިދުމަތް ތ، ލ، އަތޮޅަށް


Maadhamaa mendhuru Pompeo Raajje vadaigannavaane | Jazeera\tމާދަމާ މެންދުރު ޕޮމްޕެއޯ ރާއްޖެ ވަޑައިގަންނަވާނެ - Jazeera\nމާދަމާ މެންދުރު ޕޮމްޕެއޯ ރާއްޖެ ވަޑައިގަންނަވާނެ\nސާއިފް ޝިޔާދު October 27, 2020 246 views0\nއެމެރިކާގެ ސެކްރެޓަރީ އޮފް ސްޓޭޓް (ޚާރިޖީ ވަޒީރު) މައިކް ޕޮމްޕެއޯ މާދަމާ މެންދުރު ރާއްޖެ ވަޑައިގަންނަވާނެއެވެ. އެހެން ނަމަވެސް އެމަނިކުފާނު ވަޑައިގަންނަވާނެ ސީދާ ގަޑިއެއް ފޮރިން މިނިސްޓްރީއިން ހާމަކޮށްފައެއް ނުވެއެވެ.\nމި ދަތުރުފުޅުގައި ރައީސުލްޖުމްހޫރިއްޔާ އިބްރާހިމް މުޙައްމަދު ސޯލިހުގެ އަރިހަށް މައިކް ޕޮމްޕެއޯ އިޙްތިރާމްގެ ޒިޔާރަތެއް ކުރައްވާނެއެވެ. މީގެއިތުރުންވެސް، މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދުއާއެކު ރަސްމީ މަޝްވަރާތައް ބާއްވާނެއެވެ. މި މަޝްވަރާ ބައްދަލުވުމުގައި، ކޮވިޑް-19 އާ ދެކޮޅަށް ދެގައުމުން ކުރަމުންދާ މަސައްކަތްތަކާ ބެހޭ ގޮތުންނާއި، ކުރިމަގުގައި ދެޤައުމުގެ މެދުގައި ގުޅުން ބަދަހިކުރެވިދާނެ ދާއިރާތަކާ ބެހޭ ގޮތުން މަޝްވަރާކުރައްވާނެއެވެ.\nއަދި ޝާހިދު އާއި ޕޮމްޕެއޯ އާ ދެ ބޭފުޅުންގެ ޚާއްސަ ނޫސްވެރިންގެ ބައްދަލުވުމެއް ބާއްވާނެއެވެ. މި ބައްދަލުކުރެއްވުމުގައި ރާއްޖެ އަދި އިންޑިއާގެ އެމެރިކާގެ ގުޅުމާއި ބެހޭގޮތުން ދެބޭފުޅުން ވާހަކަފުޅު ދައްކަވާނެ ކަމަށް ބެލެވެއެވެ.\nއޭޝިއާގެ ބައެއް ގައުމުތަކަށް ކުރައްވާ މި ދަތުރުފުޅުގައި އެމަނިކުފާނު ވަނީ މިހާތަނަށް އިންޑިއާއަށް ވެސް ވަޑައިގެންފައެވެ. އަދި ރާއްޖެ ވަޑައިގަތުމުގެ ކުރިން ސްރީ ލަންކާއަށް ވެސް ވަޑައިގަންނަވާނެއެވެ.


SunOnline: #VAAHAKA: Majubooru veemaa - Part 3\nމަޖުބޫރު ވީމާ - (3)\nމަރިޔަމް ހިމްނާ (ހިމީ) 30 Jul 2019, 10:02\nއެމީހާ ފެނުމާއެކު އެއީ ކާކުކަން ވަގުތުން އާހިލްއަށް ދެނެގަނެވުނެވެ. މަޑުމަޑުން އޭނާ ކުރިއަށް ޖެހިލިއެވެ.\nއިބާ މޭޒުގެ އެއްފަރާތުގައި ހުރެ މަޑުމަޑުން ކޮންމެވެސް ވާހަކައެއް ދައްކަމުން ދިޔަނަމަވެސް އިބާ ކިޔަމުންދިޔަ އެއްވެސް އެއްޗަކަށް އެމީހާ ސަމާލުކަމެއް ނުދެއެވެ. ކަންފަތުގައި އަތް އަޅައިގެން އިނީ އިވެމުން ދިޔަ އަޑުތަކުން ސަލާމަތް ވުމުގެ ބޭނުމުގައެވެ. ދެއަތުގައި މަޑުމަޑު ތުރު ތުރު އެޅުމެއް އުފެދިފައި ވެއެވެ.\n"ޑޮކްޓަރ އަށް ގުޅައިފިންތަ؟" ނަވީން އިބާއަށް ބަލާލަމުން އަހާލިއެވެ. އިބާ ބޯ ޖަހާލުމާއެކު ނަވީން ބަލާލީ އާހިލްއަށެވެ.\n"އާހިލްއަށް ފެނިއްޖެއެއްނު. މިވަރުންވެސް އަހަރެން ހަމަ ހުންނަންވީތަ؟" ނަވީންގެ މޫނުމަތީގެ ކުލަވަރު އެކީ ބަދަލުވެގެން ދިޔައެވެ. މޫނުމަތި ބަނަވެ ހިތާމަވެރިކަން ވެރިވެގެން ދިޔައެވެ. އާހިލްވެސް ހުރީ ބުނާނެ އެއްޗެއް ނޭނގިފައެވެ. ނަވީން ހުރިހާ ވާހަކައެއް އޭނާއަށް ކިޔައިދިންނަމަވެސް ލޮލުން ފެނުމުން ހަޤީގަތުގައިވެސް ހިތަށް އަސަރު ކޮށްފިއެވެ. ނަވީން ވާ ކެތްގަދައެވެ.\nއިބާވެސް ހުރީ ހަދާނެ ގޮތް ހުސްވެފައެވެ. ގޭގެ ބެލް އަޅާލުމާއެކު އިބާ ގޮސް ދޮރު ހުޅުވާލިއެވެ. ޑޮކްޓަރު އައުމާއެކު ނަވީން ކުރިއަށް ޖެހިލިއެވެ.\nޑޮކްޓަރު އެ އަންހެން މީހާގެ ހާލަތުވަޒަން ކޮށްލިއެވެ. އެއަށްފަހު އޭނާ ނަވީންއަށް ކަންތައް ކުރަންވީ ގޮތް ކިޔައިދިނެވެ.\nއެމީހާ ހަމައަކަށް އެޅުމަށްފަހު ޑޮކްޓަރު އޭނާ ނިންދަވާލުމުން ހަމަޖެހުނު ނަވީން ޑޮކްޓަރަށް ޝުކުރު އަދާކުރިއެވެ. ދޮރާ ހިސާބަށް ޑޮކްޓަރު ގެންގޮސް އަލްވަދާއު ކިޔުމަށްފަހު އެނބުރި އައިސް ސޯފާގައި އިށީނެވެ. ނިތުގައި ދެއަތުން ހިފަހައްޓާލީ ކަންތައް ކުރަންވީ ގޮތެއް ނޭނގިގެންނެވެ. ހީވަނީ ގަސްބޯ ޖަންގައްޔެއްގެ މެދުގައި ހުރެވޭހެންނެވެ. ބަލާލި ކޮންމެ ދިމާލަކުންވެސް ފެންނަނީ އަނދިރިކަމެވެ. ދާންވީ މިސްރާބެއްނޭނގެއެވެ. އަލި ކޮށްލާނޭ ޓޯޗެއްހާ ހިސާބުވެސް އަތުގައި ނެތްފަދަ އިޙްސާސެއް އޭނާއަށް ދިޔައި ކުރެވެމުންނެވެ.\nއާހިލްއަށް އެވަގުތު ފޯނެއް އައުމާއެކު އޭނާ ފޯން ނަގާ ކަންފަތުގައި ޖައްސާލިއެވެ. ކުޑަކޮށް ހާސްވެފައި އޭނާ ތެދުވުމާއެކު ނަވީން ބުމަ އަރުވާލިއެވެ.\n"ކިހިނެތްވީ؟" ނަވީން އަހާލިއެވެ.\n"ސޮރީ ނަވީން... ދާން ޖެހިއްޖެ. މާމަ ސިޑިން ވެއްޓިގެން ދެންމެ ހޮސްޕިޓަލަށް ގެންގޮސްފި..." އާހިލް ބުނެލިއެވެ.\n"އަވަހަށް ދޭ... އަދި އެއްވާހަކަ. މާދަމާގެ މީޓިން ފިކްސް ކޮށްލާފަ އަހަރެންނަށް އަންގާލައްޗޭ" ދޮރުން ނުކުމެ ނުކުމެ ހުއްޓާ އާހިލްއަށް ގޮވާލާފައި ނަވީން ކަމެއް ހަނދާންކޮށްލަދިނެވެ.\nއާހިލް ދިޔުމާއެކު ނަވީންއާއި އިބާ އެކަނިވިއެވެ. ނަވީން އިބާއަށް އިރުކޮޅަކު ބަލަން އިނެވެ. އެކަން އިބާއަށް ފާގަވެސްވިއެވެ. އެހެންނަމަވެސް އެއްވެސް އެއްޗެއް ބުނާކަށް އިބާއަކަށް ނުކެރުނެވެ. އިބާގެ ހުންނަ މަޑުމައިތިރި މިޒާޖުގެ ސަބަބުން ބައެއްފަހަރު ނަވީންއަށް މަޖާވެސްވެއެވެ. އަނެއްކާ ނަވީންގެ ހުންނަ ސީރިއަސްކަމުންނާއި ގަދަރުވެރި އިއްޒައްތެރި މީހަކަށްވީތީ އިބާ ޖެހިލުންވަނީހެއްޔެވެ؟ ނޫނީ އެއީ އިބާ އޭނާއަށް ކުރާ އިޙްތިރާމެއްގެ ބޮޑުކަމުންހެއްޔެވެ؟ އެ ހިޔާލުން ނަވީން ގެ ތުންފަތައް ލުއި ހިނިތުންވުމެއް ވެރިވިއެވެ.\nއިބާ ކޮޓަރިއަށް ގޮސް އައީ އިރުގަނޑެއް ފަހުންނެވެ. ނަވީން އޮތީ ސޯފާގައެވެ. އެއްއަތް ނިތް ކުރިމަތީގައި ބާއްވާލެވިފައިވާއިރު އަނެއްއަތް އޮތީ ބަނޑުމަތީގައި ބާއްވާލެވިފައެވެ. ލައިގެން އުޅުނު ކަޅު ކުލައިގެ ސޫޓް ސޯފާކައިރީގައި ކުރި ބިއްލޫރި ކުޑަ މޭޒުމަތީގައި ބާއްވާލެވިފައޮތްއިރު ކަރުގައި އޮޓް ޓައީ ދޫކޮށްލާފައި ވެއެވެ. މޭމަތިން ދެ ގޮއް ނައްޓާލާފައި ވެއެވެ. ބޮލުގެ އިސްތަށިގަނޑުގެ ތަރުތީބު ގެއްލިފައިވިނަމަވެސް އެރީތިކަމައް ބަދަލެއް ނާދެއެވެ. ނަވީންއަށް ބަލަން ހުރި އިބާ ނިޔަފަތި ހަފަމުން ފަހަރަކު ފަރާތަކަށް ބަލަމުން ދިޔައެވެ.\n"އެއްޗެކޭ ބުނަން ބޭނުންވެގެންތަ ތި ހުރީ؟" ނަވީން ވާހަކަ ދެއްކިއަޑަށް ސިހުނު އިބާއަށް ނިޔަފަތި ގަނޑުވެސް ބޮޑަށް ހަފާލެވިއްޖެއެވެ.\nދެން ބަލާލިއިރު ނަވީން މަޑުމަޑުން ލޯ ހުޅުވާލަނީއެވެ.\nއަހަރެން ނިދާނީ މިރޭ މިގޭގަ... އިތުރު ވާހަކައެއް ބުނަން ބޭނުންތަ؟" އެ އޮތް ގޮތަށް އޮވެ ނަވީން އަހާލިއެވެ.\n"ސާރ. އެއްވެސް އެއްޗެއް ނުކަނީތޯ ރޭގަނޑު އަޅުގަނޑު ކާން ހަދަން ވެގެން...." އިބާ މަޑުމަޑުން ވާހަކަ ދެއްކިއެވެ.\n"ސާރ....؟" ސޯފާއިން ތެދުވަމުން ނަވީން ސުވާލުކޮށްލިއެވެ. އިބާ އަވަސް އަވަހަށް އިސްޖަހާލިއެވެ.\n"އެކަނި ތިބޭ އިރުވެސް އަދިވެސް ސާރ ދޯ ކިޔެނީ؟" ނަވީންގެ ދެވަނަ ސުވާލާ އެކު އިބާ އިސްއުފުލާލިއެވެ.\n"އޯކޭ... ކޯންޗެއް ކާން ހުރީ؟" މިވަގުތު އެއްވެސް އެއްޗެއް ނެތް. އެކަމަކު އަޅުގަނޑު ތައްޔާރު ކޮށްލާ....." އިބާ ވާހަކަ ދައްކަން ފެށިނަމަވެސް ނަވީންގެ އަތުގެ އިޝާރާތާއެކު ވާހަކަ މެދު ކަނޑާލިއެވެ.\n"ދެން މިރޭ ކައްކަން ހަދާނެ ކަމެއްނެތް. ކޮންމެވެސްއެއްޗެއް އޯޑަރު ކޮށްގެން ގެންނާނީ. ވެދިޔަ ކަމަކުން އިބާވެސް ހުންނާނީ ހާސްވެފަ ކަން އެނގޭ... " ނަވީން ބުނެލިއެވެ.\n"އަޅުގަނޑު އަންނާނަން ކޮޓަރި ތައްޔާރުކޮށްލަދީފަ..." އިބާ ހިނގައިގަތެވެ. އިބާ ގޮސް ކޮޓަރިއަށް ވަނުމާއެކު ނަވީން ފޯނު ނަގާ އެއްޗަކަށް އޯޑަރުދޭން އަވަސްވިއެވެ. އިބާ ކޮޓަރިއަށް ވަތްތާ މާގިނަ އިރެއްނުވެ އިބާގެ ބާރު ހަޅޭކުގެ އަޑާއެކު ނަވީންވެސް ދިޔައީ ސިއްސައިގެންނެވެ. ފޯނު ސޯފާމައްޗަށް އެއްލާލުމަށްފަހު އޭނާ ދުވަމުން ގޮސް ކޮޓަރީގެ ދޮރުފަތް ހުޅުވާލިއެވެ. އޭނާގެ ނަޒަރު ވަގުތުންގޮސް ހުއްޓުނީ އަލަމާރީގައި ޖެހި ފިތިގެން ހުރި އިބާއަށެވެ. އިބާގެ މޫނުމަތީގެ ކުލަވަރުން އޭނާވެސް ހާސްވިއެވެ. ދެލޯ މަރާފިއްތާލައިގެން ހުރެފައި ކުޑަކޮށް ލޯ ހުޅުވާލުމަށްފަހު އަނެއްކާވެސް ބާރަކަށް ހަޅޭއްލަވައިގަތެވެ.\n"ކިހިނެތްވީ އިބާ؟" ނަވީން އެތެރެއަށް ފިޔަވަޅެއް އަޅާލިއެވެ.\n"ކުރަތްޕެއް..." އިބާއަށް ބުނެވުނީ ރޮވޭ ނުރޮވޭ ހާލުގައެވެ.\n"ކޮންތާކު؟" ނަވީން އަހާލިއެވެ.\n"ނުފެނޭތަ... ކޮނޑުމަތީގައި ހެދުމުގަ އާތް" އިބާ އަނެއްކާވެސް ބާރަށް ހަޅޭއްލަވައިގަތެވެ.\nނަވީން ގާތަށް ހިނިއައީ އިބާ އުޅޭ ގޮތުންނެވެ.\n"ނުހީބަލަ.... މަންމާ!" އިބާ އަނެއްކާވެސް ހަޅޭއްލަވައިގަތެވެ. މަޑުމަޑުން އައިސް ނަވީން އިބާގެ ގާތަށް ހުއްޓިފައި އަތުން އެ ކުރަފި ފޮޅާލުމާއެކު އިބާއަށް ބޭއިޙްތިޔާރުގައި ނަވީންގެ ގައިގައި އޮޅުލައިގަނެވުނެވެ. އޭރުވެސް އޭނާ ދިޔައީ ހަޅޭއްލަވަމުންނެވެ. އިބާގެ އެ އަމަލުން ސިހުނު ނަމަވެސް ނަވީން އިބާ ހަމައަކަށް އެޅުވޭތޯ އުޅުނެވެ. އޭނާ ހިނިއައިސް ހުރެ އިބާ ދުރުކޮށްލިއެވެ.\n"ކޮބާ؟" އޭރުވެސް ބިރުން ހުރި އިބާ އަހާލިއެވެ.\n"ބޮލުގަ ތިއިނީ." ނަވީން މަޖަލަކަށް ބުނެލިއެވެ. އެއާއެކު އަނެއްކާވެސް އިބާ ހަޅޭއްލަވައިގަނެފައި ނަވީންގެ ކޮނޑުގައި އޮޅުލައިގަތެވެ.\n"ހަމަޖެހިބަލަ އިބާ. ނެތޭ އެޔެއް... އެ އިނީ މިހާރު ފާހާނާ ދޮރު ކައިރީގައޭ. އެބަހުރިތަ ހިޓް ފުޅިއެއް؟ އަންނާނަން ހިފައިގެން... " ނަވީން ހިނގައުގަތުމުން އިބާ ނަވީންގެ އަތުގައި ހިފެއްޓިއެވެ. އެއާއެކު ނަވީން އިބާގެ ދެލޮލަށް ބަލާލިއެވެ. އިބާ ދެފަރާތަށް ބޯ ހޫރާލިތަން ފެނި އޭނާ ބޭރަށް ނުކުތީ އިބާ ގޮވައިގެންނެވެ. އިބާ ހިޓް ފުޅި ގެނެސް ދިނުމުން ނަވީން ކޮޓަރިއަށް ވަދެ ކުރަފި މަރާލާފައި ނުކުތުމުން އިބާ ހަމަޖެހުމުގެ ނޭވާއެއް ލިޔެވެ.\n"ހާދަ ބިރުގަނޭ އިބާ. އަހަރެންގެ ގައިގެ ކަށިތައްވެސް ބިނދިއްޖެ." ހެމުން ހެމުން ނަވީން ޓިޝޫއަކުން ހިފައްޓާފައިވާ ކުރަފި އިބާއަށް ދައްކާލިއެވެ. އިބާއަށް ހަމަހޭވެރިކަން ވީ ދެނެވެ. އޭނާ ވަގުތުން އަނެއްފަރާތަށް އެނބުރުނެވެ. އެމޫނުމައްޗަށް އެރި ކުލަވަރުތަކުން ނަވީން ގާތަށް އަނެއްކާވެސް ހިނިއައެވެ.\nއިބާ ގަތްލަދުން ހަދަންވީ ގޮތެއް ވެސް ނޭނގި ހުއްޓާ ކުރަފި އެއްލާލާފައި ނަވީން އައިސް އިބާގެ ކުރިމައްޗަށް އެރިއެވެ. އޭނާ ބޭނުންވީ އިބާގެ މޫނުމައްޗަށް އަރަމުންދިޔަ ކުލަވަރު ނިކަން ގާތުން ދިރާސާ ކޮށްލާށެވެ. އިބާ ބޭނުންވީ ނަވީންގެ ކުރިމަތިން ދުވެ ފިލާށެވެ. އޭނާ އިސްޖަހާލި ގޮތަށް ހުރީ އިސް އުފުލާލަންވެސް ނުކެރިފައެވެ.\n"އައި އެމް ސޮރީ... ގަސްތަކު ނޫން" އިބާ މަޑުމަޑުން ބުނެލިއެވެ.\n"އެއްވެސް ކަމެއް ނޫން... ހިނގާ ސޯފާއަށް މިހާރު ކާއެއްޗެހި ހިފައިގެން އަންނަން އުޅޭނެ..." ނަވީން ހިނގައިގަންނަމުން ބުނެލިއެވެ. ކާއެއްޗެހި ގެނައުމާއެކު މޭޒުމައްޗަށް އެއްޗެހި ނަގަން އުޅުނީ އިބާއެވެ. އިބާ މަސައްކަތުގައި އުޅުނުއިރު އިރު ކޮޅަކާ ނަވީންއަށް ބަލާލައެވެ. ނަވީން ހުރުމުން އިބާއަށް އުނދަގޫވެފައި ހުރިކަން ދެނެގަނެވި ނަވީން އަވަސް އަވަހަށް ގޮސް ސޯފާގައި އިށީނދެ ޓީވީ ހުޅުވާލިއެވެ. އެހެންނަމަވެސް އޭނާގެ ސަމާލުކަން ހުރީ އިބާއަށް ހުއްޓިފައެވެ.\nކާން ހަދާ ނިންމާފައި އިބާ ނަވީންއަށް ގޮވުމުން ނަވީން ގޮސް އިށީނެވެ. އޭނާ އިބާއަށް ބަލާލިއެވެ.\n"އިބާ ނުކަންތަ؟" ނަވީން ސުވާލުކޮށްލިއެވެ.\n"ފަހުން...." ކުރު ޖަވާބެއް ދެމުން އިބާ ހިނގައިގަންނަން އުޅުނެވެ.\n"އަހަރެން އެކަނި ކާހިތެއް ނެތޭ... އިބާ އާދެބަލަ އަހަންނާއެކު ކާން" ނަވީން ދައުވަތުދިނެވެ. ނުކެރި ހުރެވެސް އިބާއައިސް ގޮނޑީގައި އިށީނެވެ. އެއަށްފަހު ގެނެސްފައި ހުރި ބަތާއި ސެލެޑްތައްޓަށް ބަލަން އިނީއެވެ. ބަތް ކާ ތައްޓެއް ނަގާފައި އިބާއާއި ގާތަށް ޖައްސާފައި ނަވީން ބަތް އަޅައިދޭން ފެށުމުން އިބާއަށް ނަވީންއަށް ބަލާލެވުނެވެ.\n"ކިހިނެތްވީ؟ އަހަރެންނަށް މަނާ ކަމެއްތަ؟ ކުންފުނީގެ އިސްވެރިއަކަށް ވީމަ އަހަރެން ދެރަވާނެތަ މިވަރު ކަމެއް ކޮށްގެން؟" ނަވީން ދެފަރާތަށް ބޯ ހޫރާލަމުން ބުނެލިއެވެ. އިބާވަކި އެއްޗެއް ނުބުނެއެވެ.\n"އިބާ ނާޅަންޏާ އަހަރެން ޖެހޭނީ ދެން ބަތް އަޅާދީފަ ލަވަން ދޯ..." ނަވީން ލާނެތް ސަމާސާ އެއްކޮށްލިއެވެ. އިބާ އަވަސް އަވަހަށް ދެފަރާތަށް ބޯ ހޫރާލިއެވެ.\n"އިބާއަށް ވާހަކަ ދައްކަން ނުކެރޭވަރުގެ ބޮޑު މީހެއްނޫނޭ އަހަރެންނަކީ... އިބާ ބިރުން ތުރުތުރު އަޅަން ޖެހޭވަރުގެ މީހެއްވެސް ނޫން... އަހަރެން ކުރިމަތީގައި އިނީތީ އިބާ ނުޖެހޭނެ ހާސްވާކަން... އެއްވެސް ކަމަކާ ކަންބޮޑުވާކަށް. އަހަރެންކިތަންމެ ބޮޑު މީހަކަސް... ކިތަންމެ ފައިސާއެއް އަހަރެންގެ އަތުގައި ހުއްޓަސް، އަނެއް އިންސާނާ ނިކަމެތި ކުރާކަށް އަހަރެން ބޭނުމެއްނުވޭ. އިބާ ކީއްވެތަ އަހަރެން ހުންނައިރު އެހާ ބިރު ގަންނަނީ؟" ނަވީން އޫ ތަށީގެ ތެރެއަށް ދޫކޮށްލަމުން އިބާއާއި ވާހަކަދެއްކިއެވެ.\n"އަހަރެންނަށް އިބާ ބިރުގަންނަވަރުގެ ކަމެއް ކުރެވުނީތަ؟ އަހަރެން ބޭނުންވޭ މިހެން އައިސް އުޅޭ ވަގުތު ތަކުގަ އިބާއާއިވެސް ރީތިކޮށް ވާހަކަ ދައްކާލަން... އިބާ ބިރުން ހުންނާތީ އަހަރެންނަށް އެއްޗެއް އަހާލާކަށް ވެސް ނުކެރޭ... އިބާ އަހަރެން ދެކެ ބިރު ނުގަނެފާނަންތަ؟" ދެންވެސް ވާހަކަ ދައްކަން ޖެހުނީ ނަވީންއަށެވެ. އިބާ އިން ގޮތަށް އިނީއެވެ.\nކައި ނިންމާލުމަށްފަހު އިބާ ތަށިތައް ދޮންނަންދެން ނަވީން މޭޒު ދޮށުގައި އިނެވެ. އެއަށްފަހު އޭނާ ކޮޓަރިއަށް ވަނުމުގެ ކުރިން އަނެއް ކޮޓަރި ދޮރު ހުޅުވާލާފައި ވަނެވެ. އެނދު ކައިރިއަށް ހުއްޓި ހުރެ އޭނާ ލޯ މަރާލިއެވެ. އިރުކޮޅަކު އެހެން ހުރުމަށްފަހު ލޯ ހުޅުވާލާފައި ދެން ގޮސް އިށީނީ އެނދުގައެވެ.\n"މަންމާ..." ނަވީންގެ ދެ ތުންފަތް ދޭތެރެއިން ނުކުމެގެން ދިޔަ ލަފްޒާއެކު އޭނާގެ ދެލޯ ވެސް ފެންކަޅިވިއެވެ. މަންމަގެ އަތުގައި ހިފާ އޭނާ އެއަތަށް މަޑުމަޑުން ފިތާލިއެވެ.\n"މަންމަ ގާތުގައި ގިނަވަގުތު ހޭދަ ނުކުރެވޭތީ އަހަރެން މާފަށް އެދެން. އެތައް ދުވަހަކަށް ފަހުވެސް މަންމައަށް އެކަށީގެންވާ ވަގުތު ނުދެވޭތީ އަހަރެން އެކަމާ ހިތާމަ ކުރަން... މަންމަ އަހަރެން މަތިން ހަމަ އެއްގޮތަކަށް ވެސް ހަނދާނެއްނެތްތަ؟ އަހަރެން މިއީ މަންމަގެ ބަނޑުގައި ނުވަމަހާއި ނުވަ ދުވަސް ވަންދެން ގެންގުޅުނު ތުއްތު ތުއްތު ފުރާނައޭ... އަހަރެން އުފަން ކުރުމަށްޓަކައި އެހާ ވޭން މަންމަ އުފުލިއިރުވެސް އަހަރެން މަތިން ހަނދާން ނެތީތަ؟ ކީއްވެތަ އަހަރެން މަތިން ހަނދާން ނެތުނީ؟... މީ މަންމަގެ ނަވީން އޭ... އެއްފަހަރުވެސް ލޯ ހުޅުވާލާފަ ދަރިފުޅާއޭ ކިޔާފަ ގޮވައެއްނުލާނަންތަ؟ މަންމަގެ މި ދަރިފުޅުގެ ކަރުނަތައް ފުހެއެއް ނުދޭނަންތަ؟ ހިތްވަރުގެ ބަހެއްބުނެ ނުލާނަންތަ؟" ހިތުގައި ހުރި ޝަކުވާތައް ދުލާ ހަމައަށް އައީ އެއްވެސް އިޚްތިޔާރެއްނެތިއެވެ.\nއަމިއްލަ ޝަކުވާތައް ބޭރުކުރެވެމުން ދިޔައީ ފަހަރެއްގައިވެސް މީހަކަށް އަޑު އިއްވާކަށް ނޫނެވެ. އެހެންނަމަވެސް ކަންދިމާކުރީ އެހެންނަކުން ނޫނެވެ. ދޮރު ކައިރީގައި ހުރި އިބާއަށް ނަވީންގެ އަޑު އިވެމުން ދިޔައެވެ. ނަވީންގެ ކޮންމެ ޖުމްލައެއްގައި ވި އަސަރަކީ މީގެ ކުރިން ނަވީންގެ ފަރާތުން ފެނުނު ސިފަތަކެއް ނޫނެވެ. އެ މަޑުމައިތިރި ހަމަހިމޭން ޒުވާނާގެ ފަހަތުގައި ފޮރުވިފައިވަނީ ކޮންފަދަ ވޭނީ އިޙްސާސްތަކެއްކަން އިބާއަށް އެނގިގެން ދިޔައެވެ.\nނަވީން ކަރުނަ ފުހެލިތަން ފެނިފައި އަވަސް އަވަހަށް އިބާ ދުރަށް ޖެހިލިއެވެ. ނަވީން ނުކުމެފައި އިބާއަށް ބަލާލާފައި ހިނިތުންވުމެއް ހަދިޔާ ކޮށްލުމަށްފަހު ގޮސް އޭނާގެ ކޮޓަރިއަށް ވަނެވެ. އިބާ އައިސް ނަވީންގެ މަންމަ މާހިރާ އޮތް ކޮޓަރިއަށް ވަނީ އޭގެ ފަހުންނެވެ.\nއެގޭގައި ނަވީން މަޑުކުރަނީ މަޑުކުރަން ޖެހޭވަރުގެ ކަމެއް ދިމާވާ ރެއެއްގައެވެ. ނަވީން ނިދަން ތައްޔާރުވެގެން އައިސް އެނދުގައި އޮށޯވެލިތަނާ އާހިލްގެ ފޯނު ކޯލެއް އައެވެ.\n"ނަވީން. މާދަން ހެނދުނު އަށެއްޖަހާއިރަށް މީޓިން ފިކްސް ކޮށްފަ އިންނާނީ. ކުންފުނީގެ ނުވަ ވަނަ ފްލޯގަ އިންނަ ފްލާވަރ ނަންބަރ 1 މީޓިން ރޫމްގައި އިނގޭ..."އާހިލް ބުނެލިއެވެ.\n"ހުރިހާ ކަމެއް ހަމަޖެހިއްޖެ ދޯ... " ނަވީން ޖަވާބުދިނެވެ.\n"އާނ އޯކޭ... މާދަން އެހެންވީމަ ދިމާވާނީ ދޯ... ނަވީން... މިހާރު ކިހިނެތްތަ؟" އާހިލް ފޯނު ބޭއްވުމުގެ ކުރިން ސުވާލުކޮށްލިއެވެ.\n"މިހާރު އޯކޭ. އަހަރެން މިރޭ މިކޮޅުގަ އިނގޭ. ޑްރައިވަރު ގާތު ބުނާނަން އާހިލް ނަގައިގެން އަހަރެން ބަލާ އަންނަން..." އާހިލް އާއި ކުޑަވަގުތު ކޮޅަކު ވާހަކަދައްކާލުމަށްފަހު ނަވީން ފޯނު ބާއްވަމުން ލައިޓް ވެސް ނިވާލިއެވެ.\nޖެހިގެން އައި ދުވަހަކީ ވިއްސާރަ ދުވަހަކަށް ވުމާއެކުވެސް ހެނދުނުގެ އެ ވަގުތު މާލޭގެ މަގުތައްމަތިން ކާރޫބާރު ކޮންމެވެސް ވަރަކަށް ކުޑަވިއެވެ. އެހެންނަމަވެސް މީހުން މަދެކޭ ނުބުނެވޭނެއެވެ.\nނަވީން ގޭން ނުކުތީ އާހިލް ގެއާ ކައިރިކޮށްލާފައި ގުޅުމުންނެވެ. ދަމުން އޭނާ ދިޔައީ ކަމެއް ވާނަމަ ގުޅަން އިބާ ގާތު ބުނެފައެވެ. ރޭގައި ނަވީންގެ ފުށުން ފެނުނު އެއްވެސް ކަމެއްގެ އަސަރެއް މިހާރަކު ނެތެވެ. ހުރީ ނިކަން ހަމަޖެހިލާފައެވެ. ސްމާރްޓެއެވެ.\nއިބާވެސް އިތުރު އެއްޗެއް ބުނާކަށް ގަސްތެއްނުކުރިއެވެ. އޭނާ ވެސް ހިނިތުންވެލީއެވެ.\nޔާސިރު އޮފީހަށް ގޮސް މީޓިން ނިންމާލާފައި ނުކުތް ގަޑީގައި އޮފީސް ކައިރިން ޝަކީބު ފެނުމުން އޭނާގެ މޫނުމަތި ބަނަވެގެން ދިޔައެވެ. ހިސާބެއްގެ ނުރުހުންވުމެއް އޭނާގެ މޫނުމަތިން ފެނުނެވެ.\n"ކަލޭ ކީ ކުރަނީ ތި މިހާރު މިތާ؟" އިމާރާތަށް ބަލާލުމަށްފަހު ޔާސިރު ސުވާލުކޮށްލިއެވެ.\n"އަހަރެންގެ ވަރަށް މުހިންމު ޑޮކިއުމެންޓެއް ވެއްޖެ. އެބަލާ މިއައީ...." ޝަކީބު ބުނެލިއެވެ. ޔާސިރު ނުރުހުންތެރިކަމާއެކު ހުތުރު އެއްޗެއް ބުނެލުމަށްފަހު ކާރާ ދިމާލަށް ހިނގައިގަތުމުން ޝަކީބުގެ މޫނުމަތިން ރުޅިވެރިކަން ފެނިގެން ދިޔައެވެ.\n"ހާދަ ބޮޑާ ވެފައޭ ތި ހުންނަނީ.... އަހަރެން އަދި ކަލޭގެ ތުންފަތް މަތީގައިވާ ތި ބޮޑާކަމުގެ ހިނިތުންވުން ފުނޑުފުނޑު ކޮށްލާނަން. ނަފްސުވެސް ރޮއިގަންނަވަރު ކުރާނަން....." އަމިއްލަ ނަފްސާ ވާހަކަދައްކަމުން ދިޔަ ޝަކީބު އެއްމިޔަކަށް ހީލިއެވެ. ޔާސިރު ގޮސް ކާރަށް އަރަންދެން ޝަކީބު ބަލަހައްޓައިގެން ހުއްޓެވެ.\nނަވީން އޭނާގެ ކެބިންގައި އިނދެ ވިސްނަމުން ދިޔައެވެ. މަންމަގެ ހާލަތާ މެދުގައެވެ. މަންމަގެ އެހާލުގެ ޒިންމާ ނަގަންޖެހޭ އެންމެހާ ފަރާތްތައް އޭނާ ގާނޫނުގެ ކުރިމައްޗަށް ގެންނާނެއެވެ. އެ އެންމެންނަށް އޭނާ ހައްގު އަދަބު ދޭނެއެވެ. އެއިން އެކަކަށްވެސް ފިލައިގެން އުޅޭކަށް ލާހިކެއް ނޫނެވެ. މިހާރު އޭނާގެ އަތުގައިވެސް ބާރު އެބައޮތެވެ. ފައިސާ އެބަ ހުއްޓެވެ. ފައިސާގެ ބޭނުންކޮށްގެން ކުރެވެން ހުރި ހުރިހާކަމެއް އޭނާ ކުރާނެއެވެ.\nއެދުވަހު އޮފީސް ނިންމާލާފައި އާދައިގެ މަތިން ނަވީން ދިޔައީ މާހިރާ ކައިރިއަށެވެ. މާހިރާގެ ހާލު ބަލާ ހަދާލުމަށްފަހު ގެއަށް ބޭނުންވާ އެއްޗެހި އޯޑަރު ކޮށްގެން ގެންނަން ބުނެފައި ލާރި އިބާ އާ ހަވާލުކުރުމަށްފަހު އޭނާ ގެއަށް ދާން މިސްރާބުޖެހީ ތާޒާ ވެލައިގެން އަނެއްކާ މަންމަ ގާތަށް އައުމުގެ ބޭނުމުގައެވެ.\nފެންވަރާ ހަދާލައިގެން އޭނާ ދިޔައީ ސްޓަޑީއާ ދިމާލަށެވެ. ދޮރުފަތް ހުރީ ކުޑަކޮށް ހުޅުވިފައެވެ. އެތެރޭން ކޮންމެވެސް ދެމީހަކު ވާހަކަ ދައްކާ އަޑު އިވި އިވި ހުއްޓެވެ. ކަންފަތް ހުޅުވާލާ އޭނާ އިތުރަށް ބޯ ކައިރިކޮށްލިއެވެ. އަޑު އަހާލުމުގެ ނިޔަތުގައެވެ.\n"އެ ވާހަކަ އޭނަ އެއްވެސް މީހަކު ކައިރި ބުނެފިއްޔާ ހުރިހާ ކަމެއް ވެސް ގޯހުން ގޯހަށް ދާނީ" އިވުނީ ޒުބައިރުގެ އަޑެވެ. އެއަޑުގައި ކަންބޮޑުވުން ވެއެވެ.\n"ނުދާނެ އެއްވެސް ކަމެއް ގޯހަކުން... އޭނާގެ އަތުގައި ހަތިޔާރެއް އޮތިއްޔާ އަހަރެންގެ އަތުގައިވެސް ހަތިޔާރެއް ނެތިއެއް ނުދާނެ... އިންޒާރުދީ ބިރު ދެއްކޭނީ އޭނައަށް އެކަންޏެއް ނޫން... އަހަރެންނަށް ވެސް ބިރު ދެއްކޭނެ... އޭނާގެ އަތުގައި އޮތް ހަތިޔާރަށްވުރެ ތޫނު ހަތިޔާރެއް އަހަރެންގެ އަތުގައި އޮންނާނެ.... އެ ދެކެ އޭނަވެސް ބިރުގަންނާނެ. އެ ފެނިފަ އަމިއްލަ އަނގައިގައި ޓޭޕު ނާޅާނެ ކަމެއްވެސް ނޭނގެ." ޔާސިރުގެ ވާހަކަތައް އަޑުއަހަން ހުރި ނަވީން ގެ ދެ ބުމަ ގޮށްޖެހުނެވެ. އިތުރަށް އެ ކިޔާ އެއްޗެއް އަޑު އަހަން އަދިވެސް ބޮޑަށް ކައިރިވެލިއެވެ. އެހެންނަމަވެސް އިތުރު އެއްޗެއް ބުނާ އަޑެއް ނީވުނެވެ. އެހެންކަމުން އޭނާ ދުރަށް ހިނގައިގަތީ އެތަނަށް ވަންނަން ބޭނުންނުވުމުންނެވެ. އެނބުރި ގޮސް ކޮޓަރިއަށް ވަދެފައި އޭނާ ކަބަޑު ހުޅުވާލާފައި ފޮޓޯގަނޑެއް ނެގިއެވެ. އެއަށްފަހު ފޮޓޯގަނޑު ދެފަޅިކޮށްލުމަށްފަހު އަނެއްފަޅި ބޮނޑި ކޮށްލާފައި އެއްލާލިއެވެ. އަތުގައި އޮތް ބަޔަށް ފަރުވާތެރިކަމާއެކު އޭނާ ބަލާލިއެވެ.\n"އޭގައި ވަނީ މާހިރާއެވެ. ފުޅާ ހިނިތުންވުމެއްގައި ހުރިއިރު އެ މޫނުމަތިން ފެންނަނީ ހިންހަމަޖެހުމާއި އުފާވެރިކަމެވެ. ނަވީން ގެ ލޮލުގެ ހިމަކޮޅުން ވެއްޓުނު ކަރުނަ ތިކި ބާލީހަށް އޮބިގެން ދިޔައެވެ.


މަޤާމް :ސިވިލް އެސިސްޓަންޓް (އެޑްމިން އޮފިސަރ)\n- މަޤާމުގެ މަސައްކަތާއި ގުޅުން ހުރި ދާއިރާއަކުން މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަންދެވޭނެވެ.\nއާންމުކޮށް މަސައްކަތްކުރަންޖެހޭ ތަން: އދ.މަހިބަދޫ ޕޮލިސް ސްޓޭޝަން (ނޯރތު ސެންޓްރަލް ޕޮލިސް ޑިވިޝަން)\nމި މަޤާމަށް އެދި ހުށަހަޅާ ފަރާތްތަކުން މޯލްޑިވްސް ޕޮލިސް ސަރވިސްއިން ދޫކުރާ ވަޒީފާއަށް އެދި ހުށަހަޅާ ފޯމު އަދި މޯލްޑިވްސް ޕޮލިސް ސަރވިސްގެ ވަޒީފާއަށް އެދޭ މީހުންގެ ކުށުގެ ރިކޯޑު ބަލާ ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއެކު 2020 ފެބްރުވަރީ 27ވަނަ ދުވަހުގެ 16:00 ގެ ކުރިން އދ.މަހިބަދޫ ޕޮލިސް ސްޓޭޝަންގެ ރިސެޕްޝަނަށް ހުށަހެޅުން އެދެމެވެ. މި މަޤާމަށް އެދި ހުށަހަޅާ ފޯމުތައް ބަލައިގަންނާނީ ރަސްމީ ބަންދު ނޫން ކޮންމެ ދުވަހެއްގެ 14:00 ން 16:00 އަށެވެ.\nނޯޓު: ވަޒީފާއަށް އެދި ހުށަހަޅާ ފޯމު އަދި މޯލްޑިވްސް ޕޮލިސް ސަރވިސްގެ ވަޒީފާއަށް އެދޭ މީހުންގެ ކުށުގެ ރިކޯޑު ބަލާ ފޯމު، އދ.މަހިބަދޫ ޕޮލިސް ސްޓޭޝަން އަދި މޯލްޑިވްސް ޕޮލިސް ސަރވިސްގެ ވެބްސައިޓް (www.police.gov.mv) އިން ލިބެން ހުންނާނެއެވެ. މި މަޤާމުތަކަށް އެދި ފޯމު ހުށަހަޅާ ފަރާތްތަކުގެ ތެރެއިން މަޤާމުގެ ޝަރުޠު ހަމަނުވާ ފަރާތްތަކުގެ ފޯމު ބާޠިލުވާނެއެވެ. އަދި އިންޓަވިއުއަށް ކިޔާނީ ވަޒީފާއަށް އެދި ފޯމު ހުށަހަޅާ ފަރާތްތަކުގެ ތެރެއިން ޝޯޓްލިސްޓް ކުރެވޭ ފަރާތްތަކަށެެވެ.\nސުންގަޑި: 27 ފެބުރުވަރީ 2020 1600


މިޕާޓީގެ އަސާސްތައް އޭގެ މައްޗަށް ބިނާވެފައިވާ އެންމެ މައި އެއް ތަނބަކީ އިންސާފުވެރި ފަނޑިޔާރުގެއެއް ރައްޔިތުންނަށް ކަށަވަރުކޮށްދިނުމެވެ. ފަނޑިޔާރުގެތަކުން އަދުލު އިންސާފު ލިބޭނޭކަމުގެ ޔަޤީންކަން ރައްޔިތުންނަށް ލިއްބައިދިނުމެވެ.\n4 ސެޕްޓެމްބަރ 2021 ދުވަހު، ކުރީގެ ބައެއް ފަނޑިޔާރުންނާއި އަދި ބައެއް ޤާނޫނީ ވަކީލުން ބޭއްވި ޕްރެސް ކޮންފަރެންސެއްގައި ދައްކާފައިހުރި ވާހަކަތަކަކީ މިޕާޓީން ނުހަނު ކަންބޮޑުވާ ވާހަކަތަކެއްކަމުގައި ދަންނަވަމެވެ. ކުރީގެ ރައީސް، ރައީސް ޢަބްދުﷲ ޔާމީން ޢަބްދުލްޤައްޔޫމުގެ ޝަރީޢަތުގެ ކަންކަން ހިނގައި ދިޔަގޮތް ކަމަށް ބުނެ ދައްކާފައިވާ ވާހަކަތަކަކީ އެއްވެސް އަސާސެއްގެ މައްޗަށް ދައްކާފައިވާ ވާހަކަތަކެއް ނޫންކަން ސާފުވެއެވެ. އެ ޕްރެސް ކޮންފަރެންސްގައި ދެއްކި ވާހަކަތައް ރައްދުވި އެއިރުގެ އެހެން ފަނޑިޔާރުން ވަނީ އެވާހަކަތައް މީޑިޔާގައި ދޮގުކޮށްފައެވެ. އަދި އެ ވާހަކަތައް ރައްދުވި މިހާރު ފަނޑިޔާރުކަމުގެ މަޤާމުގައި ތިއްބެވި ފަނޑިޔާރުންވެސް ވަނީ އެވާހަކަތައް ދޮގުކުރައްވާފައެވެ.\nއެ ޕްރެސް ކޮންފަރެންސްގައި ވާހަކަދެއްކެވި ބައެއް ފަނޑިޔާރުންނަކީ އެބޭފުޅުންގެ ސުލޫކީ މައްސަލަތައް ޖުޑީޝަލް ސަރވިސް ކޮމިޝަނަށް ސާބިތުވެ ފަނޑިޔާރުކަމުން ވަކިކުރުމަށް އެކޮމިޝަނުން ނިންމައި ރައްޔިތުންގެ މަޖިލީހަށް އެ ފަނޑިޔާރުން ވަކިކުރުމުގެ މައްސަލަ ފޮނުވުމުން މަޤާމުން އިސްތިއުފާ ދެއްވާފައި ތިއްބެވި ބޭފުޅުންނެވެ.\nމިޕާޓީން ދެކޭ ގޮތުގައި އިސްވެ ދެންނެވި ޕްރެސް ކޮންފަރެންސްގެ ހަމައެކަނި މަޤްޞަދަކީ ރައީސް ޢަބްދުﷲ ޔާމީން ޢަބްދުލް ޤައްޔޫމުގެ ޝަރީޢަތަކީ އިތުބާރު ހިފޭ ގޮތަށް ހިންގާފައިވާ ޝަރީޢަތެއް ނޫންކަން ރައްޔިތުންނަށް ދެއްކުމަށް މަސައްކަތްކުރުމެވެ. އަދި މަތީ މަރުހަލާގެ ކޯޓުތަކަށް ކަމުގެ ޙަޤީޤަތް އޮޅުވާލައި އެކޯޓުތަކަށް ނުފޫޒު ފޯރުވުމަށް މަސައްކަތްކުރުމެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަދި އެމަނިކުފާނުގެ ސަރުކާރުން ޝަރީޢަތަށް ނުފޫޒު ފޯރުވުމުގެ އެއްވެސް ޢަމަލެއް ހިންގަވާފައި ނުވާނެކަމުގެ ފުރިހަމަ ޔަޤީންކަން އަރުވަމެވެ. ސަރުކާރުގެ އިސް ފަރާތަކާއި ފަނޑިޔާރުންތަކަކާ ދެމެދު ދެކެވިފައިހުރި ވާހަކަތަކެއް ކަމަށް ބުނެ ސޯޝަލް މީޑިޔާގައި ދައުރުވަމުންދާ އޯޑިޔޯތަކެއްގެ މައްސަލައިގައި ހިމެނޭ ކަމަށް ޝައްކު ކުރެވޭ ފަނޑިޔާރުންގެ މައްސަލައިގެ ތަޙްޤީޤު އަންނަނީ ޖުޑީޝަލް ސަރވިސް ކޮމިޝަނުން ކުރަމުންނެވެ. އަދި އެ މައްސަލައިގައި ހިމެނޭ ހުރިހާ ފަރާތެއްގެ ފޮރެންސިކް ތަޙްޤީޤު ހިންގުމަށް މޯލްޑިވްސް ޕޮލިސް ސަރވިސް އަށް ޖުޑީޝަލް ސަރވިސް ކޮމިޝަނުން ހުށަހަޅާފައިވާކަންވެސް ފާހަގަކުރަމެވެ.\nމިޕާޓީން އެދެނީ، ފަނޑިޔާރުންނަށް ނުފޫޒު ފޯރުވުމަށް އަމަލުތަކެއް ހިންގާފައިވާކަމުގެ ތުހުމަތުކުރެވޭ ފަރާތްތަކުގެ ޖިނާއީ ތަޙްޤީޤު އިތުބާރު ހިފޭނޭ ގޮތަށް އަދި ހަލުވިކަމާއެކު މޯލްޑިވްސް ޕޮލިސް ސަރވިސްއިން ހިންގައި ނިންމުމަށެވެ. ޝަރީޢަތަށާއި ފަނޑިޔާރުންނަށް ނުފޫޒު ފޯރުވުމަށް އެއްވެސް ފަރާތަކުން ހިންގާ ދަށުދަރަޖައިގެ އެ ޢަމަލުތަކަކީ މިޕާޓީން ސީރިއަސް މައްސަލަތަކެއްގެ ގޮތުގައި އަބަދުމެ ދެކޭނޭ މައްސަލަތަކެކެވެ. އަދި އެފަދަ ޢަމަލުތަކަކީ މިޕާޓީ ޓޮލަރޭޓް ކުރާނޭ ޢަމަލުތަކެއް ނޫނެވެ.


SunOnline: Column: Gaumee salaam\nއަޙުމަދު މާޖިދު 01 May 2019, 12:16\nބަޔަކު ގައުމީ ދިދަ ވިހުރުވަނީ -- ފޮޓޯ/ މުހައްމަދު އަފްރާހް\nބައެއް ފަހަރު ވަރަށް އެހެން ކަހަލަ ޚިޔާލުތައް ވެސް ވިސްނުމަށް އާދޭ ނޫންތޯއެވެ؟ މި ފަހަރު އަޅުގަނޑަށް ވެސް ދިމާ ވެގެން މި އުޅެނީ އެ ކަހަލަ ގޮތެކެވެ. ސައިކަލުގައި އަމީނީ މަގުން ދުއްވައިލައިފައި އަންނަނިކޮށް، ފެނުނު މަންޒަރަކުން އެންމެ ފުރަތަމަ ހިތަށް އެރީ ދިވެހިންގެ ކިބައިގައި ގައުމިއްޔަތުގެ ޝުއޫރާއި، ގައުމިއްޔަތުގެ ލޯތްބާއި، ގައުމީ ޣީރަތްތެރިކަމާއި، ގައުމީ ޝަޚްސިއްޔަތުގެ ކަންފުޅެއް ވެސް ނެތް މިންވަރެވެ. ގައުމު އޮތްތާ ބާއްވައިފައި، ތިމާމެންގެ އަމިއްލަ އެދުންތައް ހާސިލު ކުރުމަށް ޓަކައި ގައުމު ކަތިލަމުން، އިނދަ ޖައްސަމުން، ގައުމުން ދިޔަ ފެލަމުން އަޅުގަނޑުމެންނަށް މި އުޅެވޭ ގޮތެވެ.\nމިކަމާ މެދު ވިސްނުނު ވިސްނުމުގެ ތެރެއިން، އަޅުގަނޑަށް ގަބޫލު ކުރެވުނު އެއް ކަމަކީ ދިވެހިރާއްޖޭގައި ގައުމިއްޔަތަށް ލޯބި ކުރުން ނެތީ، ގައުމިއްޔަތު ދިރުވާން އެކަށީގެންވާ މަސައްކަތްތަކެއް ނުކުރެވުމުގެ ނަތީޖާއެއްގެ ގޮތުން ކަމެވެ. ތިމާ ނިސްބަތް ވާ ގައުމަށް ލޯތްބާއި ކުލުނު ހުރުމަކީ އިންސާނީ ތަބީއަތުގައި ހިމެނޭ ކަމެކެވެ. ފިތުރީ ސިފައެކެވެ. ނަމަވެސް އެއީ ދެވޭ ތަރުބިއްޔަތުގެ ތެރެއިން ވަރުގަދަ ކުރާން ޖެހޭ ވެސް ކަމެކެވެ. ގައުމުގެ ދަރިންގެ ހިތްތަކާއި ނަފުސުތަކުގައި ގައުމިއްޔަތު ދިރުވާން އެކަށޭނަ މަސައްކަތްތަކެއް ނުކުރެވިއްޖެ ނަމަ، އެމީހުން ކުރެ ނުހަނު މަދު ބަޔަކު މެނުވީ ގައުމިއްޔަތަކީ މާ މުހިއްމު އެއްޗެއް ކަމުގައެއް ނުދެކޭނެއެވެ. އެމީހުންނަށް ގައުމަށް ވުރެ މުހިއްމު ވާނީ ފައިސާއެވެ. އަމިއްލަ ޒާތީ ފައިދާއެވެ. ދިވެހިން ކުރެ އެތައް ބަޔަކު ކިޔެވުމުގެ ނަމުގައި ނުވަތަ އެހެން ވެސް ގޮތްގޮތުން ރާއްޖެއިން ބޭރަށް ދިޔުމަށް ފަހު، ދިވެހި ގައުމާއި، ދިވެހި ގައުމުން އެއުރެންނަށް ލިބުނު އެންމެހައި ތަކެއްޗާއި ކަންކަމާއި، ގައުމަށް އަދާ ކުރާން ޖެހޭ ވާޖިބާއި، ތިމާޔަށް ގައުމު ކުރި ޚަރަދާއި، މިހެން ގޮސް މިފަދަ ހުރިހާ ކަމެއް ހަނދާން ނައްތައިލައި، އެ ދިޔަ ގައުމެއްގެ ރައްޔިތުކަން ހޯދައިގެން، އެ ތަނެއްގައި ވަޒީފާ އަދާ ކޮށްގެން، އެ ތަނަކުން ގެދޮރު ގަނެގެން، އެތަނެއްގެ ވަޒަންވެރި ރައްޔިތުންގެ ގޮތުގައި އެބަ އުޅޭ ނޫންތޯއެވެ؟ އެއީ މި ދެންނެވި ބާވަތުގެ މީހުންނެވެ.\nތަކުރާރުކޮށް ދަންނަވަމެވެ. ދިވެހިރާއްޖޭގެ އެއްވެސް ސަރުކާރަކުން، ހަމަ އެއްވެސް ސަރުކާރަކުން، ދިވެހިރާއްޖޭގެ ގައުމިއްޔަތު ދިރުވައި އާލާ ކުރާކަށް އެކަށީގެންވާ މިންވަރާ ގާތަށް ވެސް މަސައްކަތެއް ނުކުރެއެވެ. ދޭތެރެއަކުން ގައުމީ ދުވަހުގެ މުނާސަބަތުގައި ޖަލްސާގަނޑެއް ނުބާއްވައެކޭ ނޫނެވެ. އެ ދުވަހުގެ ތަގުރީރުތަކުގައި ވެރިން ގައުމިއްޔަތޭ ވިދާޅުވެ ވާހަކަ ނުދައްކަވައެކޭ ނޫނެވެ. މަދަރުސާ ކުދީންނަށް ކިޔަވައިދޭ އިރު، މަދު ފިލާވަޅުތަކެއްގައި ގައުމިއްޔަތާއި ގައުމު ދެކެ ލޯބި ވުމުގެ ވާހަކަ ނޯވެޔެކޭ ވެސް ނޫނެވެ. އެހެން ނަމަވެސް، މިފަދަ ޒަމާނެއްގައި، ގައުމީ ޝަޚްސިއްޔަތާއި، ގައުމިއްޔަތުގެ އަސާސުގެ މަތީގައި ގައުމުގެ ދަރިން ތަރުބިއްޔަތު ކުރެވޭނީ ވަރަށް ގިނަ މަސައްކަތްތައް ކޮށްގެންނެވެ. އެގޮތުން ކުރާން ޖެހޭ މުހިއްމު ބައެއް މަސައްކަތްތައް ފާހަގަ ކުރެވޭތޯ ބަލަމާ ހިންގަވާށެވެ.\nއެންމެ ފުރަތަމަ ކަމަކީ، އަޅުގަނޑުމެންގެ ގައުމިއްޔަތުގެ އުންސުރުތައް ނިކަން ރަނގަޅަށް ދެނެގަތުމެވެ. ދިވެހިރާއްޖޭގެ ގައުމިއްޔަތުގެ އުންސުރުތަކަކީ ދިވެހިންގެ ބަހާއި، ދިވެހިންގެ މާތް ވެގެންވާ އިސްލާމް ދީނާއި، ދިވެހި ސަގާފަތެވެ. މި ކަންކަން ގެއްލިގެން ދިޔަނުދީ، މި ކަންކަމަށް ލޯބި ކުރާ، މި ކަންކަމަށް ޓަކައި ޝުކުރުވެރި ވާ އަދި ފަޚުރުވެރިވާ ބަޔަކަށް އަޅުގަނޑުމެންގެ ދަރީން ހެދޭނެ ގޮތްތަކެއް ހޯދާން ޖެހެއެވެ.\nދެވަނަ ކަމަކަށް، ގައުމުގެ ތާރީޚު ނިކަން ފުރިހަމަޔަށް ދިރާސާ ކޮށް، ރަނގަޅަށް ލިޔެ، އެ ތާރީޚު ދަރިންނަށް އުނގަންނައިދޭން ޖެހެއެވެ. ޚާއްސަކޮށް، އަޅުގަނޑުމެންގެ ގައުމަށް ޓަކައި ބޮޑެތި ގުރުބާނީތައް ވެވަޑައިގެންނެވި ބަޠަލުންގެ ޒިކުރާ ހެޔޮ ގޮތުގައި އާލާ ކުރެވޭން ޖެހެއެވެ. މިސާލަކަށް އުތީމު މުޙައްމަދު ތަކުރުފާނު ބައްލަވާށެވެ. އެމަނިކުފާނަކީ މި ގައުމު ދުށް އެންމެ މުހިއްމު ބަޠަލެވެ. ނަމަވެސް އަޅުގަނޑުމެންނަށް އަޅުގަނޑުމެންގެ ތައުލީމީ ނިޒާމުން އެމަނިކުފާނު އަންގައިދީފައި ވަނީ ކިހައި ވަރަކަށްތޯއެވެ؟ ކުދީންނަށް އެ ތަކުރުފާނާ ބެހޭ މައުލޫމާތު، ހަނދާނާއި ހިތްތަކުގައި ހަރުލާނެ ފަދައިން، ބުނެދެވޭތޯއެވެ؟ އެ ތަކުރުފާނު ދެކެ ލޯބި ވުމާއި، ކުރެއްވި މަތިވެރި ޚިދުމަތަށް ޓަކައި ޝުކުރުވެރި ވުމުގެ ޝުއޫރު އަޅުގަނޑުމެންގެ ދަރިންގެ ކިބައިގައި އުފައްދައިދެވޭތޯއެވެ؟ މިއިން އެއްވެސް ކަމެއް ނުކުރެވެއެވެ. އެންމެ ކުޑަމިނުން، ދިވެހި ސަރުކާރުތަކުން ދިވެހި ގައުމުގެ ތާރީޚެއް ވެސް އެކަށޭނަ ގޮތެއްގައި ލިޔުއްވައިފައެއް ނުވެއެވެ. ކުޑަ ކުއްޖަކު ވިޔަސް، ބޮޑު މީހަކު ވިޔަސް ދިވެހި ތާރީޚު ދެނެގަތުމަށް ޓަކައި ނަގައިގެން ކިޔައިލާނެ ރަނގަޅު ފޮތެއް ނެތެވެ. ހުރީ މި ޒަމާނުގެ ތާރީޚީ އިލްމުގެ ދިރާސީ އުސޫލުތަކަށް ނުފެތޭ ގޮތަށް، މުސްކުޅި ޒަމާނުގައި ލިޔެފައި ހުރި ބައެއް ފޮތްތަކެވެ. އެހެންކަމުން، ދިވެހިންނަކަށް، ދިވެހި ދަރިންނަކަށް ދިވެހި ތާރީޚެއް ނޭނގެއެވެ. ތިމާގެ ގައުމުގެ ތާރީޚު ނުދަންނަ މީހަކު ގައުމު ދެކެ ފުރިހަމަ ގޮތުގައި ލޯބި ވާނީ ކިހިނެއްތޯއެވެ؟\nތިންވަނަ ކަމަކަށް، ގައުމުގެ ތާރީޚީ މުހިއްމު ހަނދާންތަކާއި، މުހިއްމު ހާދިސާތަކާއި، މުހިއްމު ކަންކަމާ ބެހޭ ތާރީޚީ ބިނާތައް ރައްކައުތެރި ކުރެވޭން ޖެހެއެވެ. އެކަން ވެސް އަޅުގަނޑުމެންނަށް މި އޮންނަނީ ނުކުރެވިއެވެ. މުޙައްމަދު ތަކުރުފާނުގެ ގަނޑުވަރު އުތީމުގައި ހުންނާތީ، އެތަން އަދި އެބަހުއްޓެވެ. ނަމަވެސް އަށްސަތޭކަ އަހަރު ވާންދެން ދިވެހި ރަސްރަސްކަލުން ރެނދަލި ކުރެއްވި ޝާހީ ތަޚުތުކޮޅު ހުރި ގަނޑުވަރު ވަނީ އަޅުގަނޑުމެންގެ ފަނާ ކުރަނިވި އަތްތަކުން ހަލާކު ކޮށްލެވިފައެވެ. ދިވެހި ގައުމާއި ދައުލަތުގެ ވެރިކަން ހާސް އަހަރަށް ވުރެ ދިގު މުއްދަތެއްގައި އެ ތަނެއްގައި ކުރެވުނު ފުރަމާލޭގައި، ތާރީޚީ ބިނާތަކުގެ ތެރެއިން ސަލާމަތުން ހުރި ތަންތަން އަތުގެ ފަސް އިނގިލިން ގުނައިލެވެއެވެ. ބާކީ ހުރިހާ ތަނެއް ވަނީ ގޯތި ދިނުމުގެ ނަމުގައި، ނުވަތަ އެކަހަލަ ނޭފަތު ކުރީ ވިސްނުމުގެ މަގުސަދެއްގައި ފަނާ ކޮށްލެވިފައެވެ.\nހަތަރުވަނަ ކަމަކީ، ގައުމީ ޝަޚްސިއްޔަތުން ޝަޚްސިއްޔަތު ލިބިގެން ތިބި، ގައުމު ދެކެ ލޯބި ވާނެ، ގައުމީ ދަރިންތަކެއް، ދިވެހި މުވާތިނުންތަކެއް އުފެއްދޭ ގޮތަށް ގައުމުގެ ތައުލީމީ ނިޒާމު ބައްޓަން ކުރުމެވެ. ކިޔަވައިދެވޭ ތަކެއްޗާއި، އިތުރު ހަރަކާތްތަކުގެ ތެރެއިން، ގައުމީ ލޯބި ކުދިންގެ ހިތްތަކުގައި އާލާ ކުރުމެވެ. ގައުމަށް ޓަކައި ގުރުބާން ވުމުގެ ޝުއޫރު ވަރުގަދަ ކުރުމެވެ. އަޅުގަނޑުމެންތޯއެވެ؟ ފަށަނީ ވެސް ގައުމުގެ ޝަޚްސިއްޔަތުގެ އެންމެ މުހިއްމު އެއް އުންސުރު ކަމުގައި ވާ ދިވެހި ބަސް ނަގައި ގާދޫކޮލުން ބޭރަށް ހޫރައިލުމުންނެވެ. ތައުލީމީ ނިޒާމުގެ އޮންނާން ވެސް އަޅުގަނޑުމެންނަށް ކަމުދިޔައީ ބިދޭސީ ބަހަކުންނެވެ. ދެން އިތުރަށް ދަންނަވާނީ ކީކޭތޯއެވެ؟\nމި ދެންނެވި ކަންކަމުގެ އިތުރުން، ފަންނުވެރިކަމާއި އާޓުގެ ތެރެއަށް ގައުމިއްޔަތުގެ ނުފޫޒު ވަރުގަދަ ކުރުމާއި، އިލްމީ މުޖުތަމައާއި އަދީބުންގެ މަސައްކަތުގެ ތެރެއިން ގައުމިއްޔަތުގެ ފިކުރާއި ގިޔަމުތައް ނެގެހެއްޓުމާއި، ގައުމީ މުހިއްމު މުނާސަބަތުތައް ރަނގަޅު ގޮތުގައި ފާހަގަ ކުރުމާއި، އަދިވެސް އެހެނިހެން ކަންކަން އެބަހުއްޓެވެ.\nމި ކޮލަމް ފަށަމުން، އަޅުގަނޑުގެ ވިސްނުމަށް އައި ވަރަށް އެހެން ކަހަލަ ޚިޔާލެއްގެ ވާހަކަ ދެންނެވީމެއް ނޫންތޯއެވެ؟ އެހެން ދަންނަވައިފައި، މި ދެއްކެނީ އެ ޚިޔާލު އޮތްތާ ބާއްވައިފައި، ގުޅުން ހުރި އެހެނަސް އެހެން ވާހަކަތަކެކެވެ. މި ހިސާބުން އެ ޚިޔާލުގެ ވާހަކަ ދަންނަވައިލާނަމެވެ. އަޅުގަނޑުގެ ހިތަށް އެރި އެއްޗަކީ، ދިވެހިރާއްޖޭގެ ގައުމީ ސަލާމަކީ ކޯއްޗެއް ހެއްޔޭ، މި ސުވާލާއި، މި ސުވާލާ ގުޅިގެން އައި ވިސްނުންތަކެކެވެ. ކުރެވުނު ޚިޔާލުތަކެކެވެ.\nއެނގިވަޑައިގަންނަވާނެ ފަދައިން، ދިވެހިރާއްޖޭގެ ގައުމީ ސަލާމަކީ އަޅުގަނޑުމެންގެ އުސްތާޒުލް ޖީލު މުޙައްމަދު ޖަމީލު ދީދީ ހެއްދެވި ކުރު ނޫން ޅެމެކެވެ. އާއްމުކޮށް އަޅުގަނޑުމެންނަށް މި އިވެނީ ގައުމީ ސަލާމުގެ އެންމެ ފުރަތަމަ ތިން ބައިތެވެ. އެއީ މަދަރުސާގައްޔާއި، އެކިއެކި ރަސްމީ ޖަލްސާތައް ނިންމުން ފަދަ މަހައްލުތަކުގައި އިވޭތީއެވެ. އެ ތިން ބައިތުގައި އޮންނަނީ "ޤައުމީ މިއެކުވެރިކަން މަތީ ތިބެގެން ކުރީމެ ސަލާމް، ޤައުމީ ބަހުން ގިނަ ހެޔޮ ދުޢާ ކުރަމުން ކުރީމެ ސަލާމް، ޤައުމީ ނިޝާނަށް ޙުރުމަތާއެކު ބޯލަނބައި ތިބެގެން، އައުދާނަކަށް ލިބިގެން އެވާ ދިދައަށް ކުރީމެ ސަލާމް، ނަސްރާ ނަސީބާ ކާމިޔާބުގެ ރަމްޒަކަށް ހިމެނޭ، ފެއްސާ ރަތާއި ހުދާ އެކީ ފެނުމުން ކުރީމެ ސަލާމް" މިހެންނެވެ.\nމި ތިން ބައިތު ހިތަށް އައުމާ އެކު، އަޅުގަނޑަށް ކުރެވުނު ޚިޔާލަކީ، މިއީ ހަމަ ގައުމީ ސަލާމެއްގެ ގޮތުގައި ފުދޭ ބައިތުތަކެއް ބާވައޭ، މި ޚިޔާލެވެ. ފުރަތަމަ ބައިތު ވަރަށް ކަމުދެއެވެ. ދެވަނަ އަދި ތިންވަނަ ބައިތު ވެސް ގޯހެއް ނޫނެވެ. ނަމަވެސް އެ ދެ ބައިތުގައި ވެސް އެ ދައްކަނީ އެކައްޗެއްގެ ވާހަކައެވެ. ފެއްސާއި ރަތާއި ހުދުން ވާ ދިވެހި ދިދައިގެ ވާހަކައެވެ. މި ތިން ބައިތާ އެކު، އަޅުގަނޑުމެން، އަޅުގަނޑުމެންގެ ދަރިން އާއްމުކޮށް އަޑުއަހާ ގައުމީ ސަލާމް ނިމުނީއެވެ. މި ގައުމީ ސަލާމުން ގައުމިއްޔަތާ މެދު ބުނީ ކޮން ވާހަކައެއްތޯއެވެ؟ ހަމައެކަނި އެކުވެރިކަމާ އެކު ގައުމީ ބަހުން ދުއާ ކުރާށޭ، ދިދަޔަށް ސަލާމް ކުރާށޭ، ބުނުމުން، ގައުމީ ސަލާމް ފުރިހަމަ ވާނެތޯއެވެ؟ ގައުމީ ސަލާމަކީ ގައުމުގެ ޝަޚްސިއްޔަތުގެ ހުރިހާ އުންސުރަކަށް، ގައުމިއްޔަތުގެ ހުރިހާ މައިގަނޑު ގިޔަމަކަށް އިޝާރާތް ކުރާ އެއްޗަކަށް ވާން ނުޖެހޭނެބާވައެވެ! މިހާރު މި އޮތް ގޮތުން، ގައުމީ ސަލާމަކީ މާބޮޑު ދިރުމެއް ނެތް އެއްޗެކޭ ނުބުނެވޭނެތޯއެވެ؟\nމި ޚިޔާލު ކުރެވުމާ އެކު، އަޅުގަނޑުގެ ހިތަށް އެރިއެވެ. އަނެއްކާ، އުސްތާޛު މުޙައްމަދު ޖަމީލުގެ ރީތި ޅެން ގައުމީ ސަލާމުގެ ގޮތުގައި އޮތް އޮތުން ވެސް އަޅުގަނޑުމެންނަށް ކަމުނުދާންވީ ބާވައެވެ! މިއަދު މި ފެންނަނީ ގައުމުގެ އިއްޔެއާއި، އިއްޔެގެ ބަޠަލުންނާއި ޝަޚްސިއްޔަތުތައް ތާރީޚުގެ ޑަސްބިނަށް އަޅައިލެވޭ މަންޒަރެވެ. ގައުމިއްޔަތުގެ ހައްގުގައި، އަޅުގަނޑު މި ދައްކަނީ ވެސް ޖަމީލު ފަދަ ބޭފުޅުންގެ ޒިކުރާ އައު ކުރާ ވާހަކައެވެ. އެހެންކަމުން، ޖަމީލު ލިޔުއްވި ގައުމީ ސަލާން އެއްލައިލައިފައި، އައު އެއްޗެއް ހެދުމުގެ ވާހަކަ ދެއްކުން އެއީ ކޮންފަދަ ކަމަކަށް ވާނެބާވައެވެ! ގައުމީ ސަލާމެއް ހެއްދެވުމުގެ ޝަރަފް ޖަމީލަށް ހައްގު ވެވަޑައިގަންނަވާ ފަދައިން ހައްގު ވާ އެހެން މީހަކު އަޅުގަނޑުމެންގެ ތެރޭގައި އެބަހުރި ބާވައެވެ!


200 ah vure gina baiverinnaaeku Raajjeyge furathama Marketers'...\n200 އަށް ވުރެ ގިނަ ބައިވެރިންނާއެކު ރާއްޖޭގެ ފުރަތަމަ މާކެޓަރސް ފޯރަމް ފަށައިފި\n11 މަސް,2ހަފްތާ, 15 ގަޑި, 8 މިނެޓް,7ސިކުންތު ކުރިން 2660އަހްމަދު މިޒްޔާލް\nމާކެޓިންގް ދާއިރާއަށް އަމާޒުކޮށްގެން ރާއްޖޭގައި ބާއްވާ ފުރަތަމަ ފޯރަމް، ދިވެހިރާއްޖޭގެ ޤައުމީ ޔުނިވަރސިޓީގައި ފަށައިފިއެވެ.\nކޯޕަރޭޓް މޯލްޑިވްސް އެކަޑަމީ (ސީއެމްއޭ) އިން އިންތިޒާމުކޮށްގެން މޯލްޑިވްސް މާކެޓަރސް ފޯރަމްގެ ނަމުގައި ކުރިއަށްގެންދާ މި ފޯރަމްގައި ރާއްޖޭގެ ވިޔަފާރީގެ ދާއިރާގައި ހަރަކާތްތެރިވާ 200 އަށް ވުރެ ގިނަ ފަރާތްތައް ވަނީ ބައިވެރިވެފައެވެ.\nމި ފޯރަމާ ބެހޭގޮތުން ނެރުނު ނޫސްބަޔާނުގައި ސީއެމްއޭއިން ބުނީ ފޯރަމްގައި ބޭރުގެ ތަޖުރިބާކާރުންގެ ފަރާތުން ދެ ވޯކްޝޮޕަކާއި ޕެނަލް ޑިސްކަޝަން އެއް ބޭއްވުމަށް ހަމަޖެފައިވާ ކަމަށެވެ. މި ފޯރަމްގައި 200 އަށް ވުރެ ގިނަ ފަރާތްތަކުން ބައިވެރިވެފައިވާއިރު، އޭގެ ތެރެއިން 10 އިންސައްތައަކީ އަމިއްލަ ފަރާތްތަކެވެ. އަދި ބާކީ 90 އިންސައްތަ ބައިވެރިންގެ ތެރެއިން 20 އިންސައްތައަކީ އެގްޒެކެޓިވް ފަންތީގެ ފަރާތްތަކެވެ.\nމި ފޯރަމްގައި މާކެޓިންގް ދާއިރާގެ ތިން ދާއިރާއަކަށް އަލިއަޅުވާލުމަށް ވަނީ ހަމަޖެހިފައެވެ. އެއީ މާކެޓިންގް އުކުޅުތަކާއި، ޓެކްނޮލޮޖީ އަދި ސައިކޮލޮޖީ ކަމަށް ސީއެމްއޭއިން މައުލޫމާތު ދެއެވެ. މި ފޯރަމްގެ ޓިކެޓް 200 ޑޮލަރަށް ވިއްކަން ނިންމާފައިވާއިރު، ދެ ޓިކެޓް ގަތުމުން އިތުރު އެއް ޓިކެޓް ހިލޭ ލިބިގެންދާނެ ކަމަށް ސީއެމްއޭއިން މީގެ ކުރިން ވަނީ ބުނެފައެވެ.


Leaderunge bahdhaluvun nubeyhvenee burakamun\n"ލީޑަރުންގެ ބައްދަލުވުން ނުބޭއްވެނީ ބުރަކަމުން "\n2 June 13th, 2019 - 1:21 PM\nލީޑަރުންގެ ބައްދަލުވުން ނުބޭއްވެނީ ބުރަކަމުންކަމަށް ވެދާނެކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހުގެ ތަރުޖަމާން އިބްރާހިމް ހޫދް ވިދާޅުވެއްޖެއެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގއި ލީޑަރުންގެ ބައްދަލުވުމާ ގުޅޭގޮތުން ނޫސްވެރިން ސުވާލުކުރުމުން ހޫދު ވިދާޅުވީ، ބައްދަލުވުން ނުބޭއްވުނަސް "މަސައްކަތްކުރަން ދަތި ނޫން" ކަމަށެވެ.\nކޯލިޝަން މީޓިން އަޅުގަނޑަށް ހީވަނީ އެބޭފުޅުންގެ ތަންކޮޅެއް ބުރައީ ހެން،" ހަތަރު ލީޑަރުންގެ ބައްދަލުވުމާ ގުޅޭގޮތުން ހޫދު ވިދާޅުވިއެވެ."\nރައީސް ސާލިހުގެ ސަރުކާރު އެކަލާވާލެވުނުއިރު އަދާލަތު ޕާޓީ، ޖުމްހޫރީ ޕާޓީ، އެމްޑީޕީ އަދި ރައީސް މައުމޫނު ހިމެނޭގޮތަށް ރައީސް ސާލިހާއެކު ކޮންމެ މަހަކު އެއްފަހަރު ބައްދަލުވުމެއް ބޭއްވުމަށް ނިންމެވިއެވެ. ނަމަވެސް އެނެމް ފަހުން މި ބައްދަލުވުން ބާއްވާފައިވަނީ މަޖިިލިސް އިންތިހާބުގެ ކެމްޕޭނު ފެށުމުގެ ކުރިން ޕާޓީތައް ނުކުންނާނީ އެކުއެކީގައި ތޯ ވަތަ ވަކިންތޯ ބެލުމަށެވެ. އެ ބައްދަލުވުމުގައި އެއްބައި ލީޑަރުން އެއްކޮށް ނުކުންނަށް ބޭނުންވިއިރު އަނެއްބައި ލީޑަރުން ބޭނުންވީ ޕާޓީތައް ވަކިވަކިން ނުކުންނާށެވެ.\nމަޖިލިސް އިންތިހާބުގެ ކުރިން ވެސް ސަރުކާރު ކޯލިޝަން ތެރޭގައި އޮތީ ނުތަނަވަސްްކަން އުފެދިފައެވެ. ހަތަރު ލީޑަރުންގެ މެދުގައި ބައިބައިވުން އުފެދުނު ނަމަވެސް ރައީސް\nސާލިހު ގެންދަވަނީ ހަތަރު ލީޑަރުނާއެކު މަސައްކަތް ކުރުމަށް ވަރަށް ބޮޑަށް މަސައްކަތް ކުރައްވަމުންނެވެ. މިގޮތުން އެމްޑީޕީން މަޖިލިސް އިންތިހާބަށް ވަކިން ނުކުތްނަމަވެސް، ސަރުކާރު މިނިސްޓްރީތަކުން ކޯލިޝަން މެމްބަރުންނަށް ދީފައިވާ ސްލޮޓްތަކަށް އެއްްވެސް ބަދަލެއް ރައީސް ސާލިހު ނުގެންނަވައެވެ.\nއަޅުގަނޑުމެންނަށް ދައްޗެއް ނޫން އެބޭފުޅުންނާ އެކު ވޯކް ކުރާކަށް،" ކޯލިޝަނާއެކު މަސައްކަތް ކުރުމާ ގުޅޭގޮތުން މިއަދު ހޫދު ވިދާޅުވި އެވެ.\nއިބޫ ހާދަހާ ބިޒީ ކޮށްލައިގެން ތިޔައުޅެނީ\nބިޒީ ވެގެން ކީއްތަ މިސޮރުމެން ކުރަނީ.


Photo in habaru: Palestine ge rah thakun Ramadan mas - vNews.mv\nޣައްޒާގެ މިސްކިތެއްގައި ތަރާވީސް ނަމާދުކުރަނީ:\nފޮޓޯއިން ޚަބަރު: ފަލަސްތީނުގެ ރަށްތަކުން ރަމަޟާންމަސް\nސައިފް އަޒްހަރު 07 April 2022, 01:20\nރަމަޟާން މަހަކީ އަބަދުވެސް ފަލަސްތީނުގެ ރައްޔިތުންނަށް އިސްރާއީލުގެ އުދުވާނުތަކާއި، ފުރައްސާރަ ކުރުންތައް ދިމާވާ މައްސަރެވެ. ޣައްޒާގެ އިތުރުން، ހިފާފައިވާ ހުޅަނގު އައްސޭރިއާއި، ގުދުސްއާއި ފަލަސްތީނުގެ އެހެން ރަސްތަކުގައިވެސް ފަލަސްތީނު ރައްޔިތުން ރަމަޟާންމަހު ރޯދަ ހިފަކީ ވަރަށް ދަތި ހާލުގައެވެ.\nރަމަޟާންމަހުގެ ފުރަތަމަ ދުވަހު އިސްރާއީލުގެ އުދުވާނީ ސިފައިން ފަލަސްތީނުގެ3ޒުވާނުން ޝަހީދު ކޮށްލާފައި ވާއިރު، ރޯދަމަސް ފެށުނު ފަހުން މިހާތަނަށް ފަލަސްތީނުގެ 33 ޒުވާނުން ހައްޔަރު ކޮށްފައި ވެއެވެ. އަދި ފަލަސްތީނުގެ ބައެއް އާއިލާތަކުގެ ގެތައް ތަޅައި ބިމާ ހަމަކޮށްފައިވާއިރު، ހުޅަނގު އައްސޭރީގެ އެކި ރަށްތަކުގައި ފަލަސްތީނު ރައްޔިތުންގެ ދެކޮޅުވެރިކަން އިސްރާއީލަށް ކުރިމަތިވަމުންވެސް ދެއެވެ.\nހިފާފައިވާ ހުޅަނގު އައްސޭރިއާ ޚިލާފަށް ޣައްޒާ ފެންނަނީ ތަންކޮޅެއް އަމާންކޮށް ރަމަޟާންމަހުގެ ކަންކަން ކުރިއަށްދާ ތަނެވެ. އިސްރާއީލުން ޣައްޒާ ވަށައިގެން ހިސާރުކޮށްފައި އޮތްނަމަވެސް، ޣައްޒާގެ އެތެރޭގައި އިސްރާއީލު ސިފައިންގެ ދުއްތުރާތަކެއް ކުރިމައްޗެއް ނުވެއެވެ.\nތިރީގައި މިވަނީ މި ރަޟާންމަހު ފަލަސްތީނުގެ ބައެއް ހިސާބުތަކުގެ ހަރަކާތްތައް ފެންނަ ފޮޓޯތަކެވެ.\nމަސްޖިދުލް އަގްސާގެ ގޯތިތެރޭގައި ރޯދަ ވީއްލުމަށް ތައްޔާރުވެފައި:\nޣައްޒާގެ އެހީދޭ ޖަމާއަތަކުން ރޯދަވީއްލުން ތައްޔާރުކުރަނީ:\nމަޖިދުލް އަގްސާގެ ގޯތިތެރޭގައި ރޯދަ ވީއްލަން ތައްޔާރުވެފައި:\nފަލަސްތީން ރަމަޟާން މަސް ދުނިޔެ


މެންބަރުންގެ ޚިޔާލު: އެދައްކާ ވާހަކަތައް ގަބޫލުކުރެވޭނީ ކޮންގޮތަކަށް ހެއްޔެވެ؟ – Maldivian Democratic Party\n09 އޮކްޓޯބަރު 2011\nމެންބަރުންގެ ޚިޔާލު: އެދައްކާ ވާހަކަތައް ގަބޫލުކުރެވޭނީ ކޮންގޮތަކަށް ހެއްޔެވެ؟\nމިހާރަކަށް އައިސް ދިވެހިރާއްޖޭގެ ރައްޔިތުންނަށް ގާނޫނުއަސާސީން ލިބިދީފައިވާ ޚިޔާލުފާޅުކުރުމުގެ މިނިވަންކަމުގެ ބޭނުން ހިފަނީކަމުގައި ބުނެ މީޑިޔާގެ ދެޗެނެލެއް އުފައްދައިގެން އިދިކޮޅު ސިޔާސީ ޕާޓީއެއްގެ ގޮތުގައިއުޅޭ ބަޔަކު މާގިނައިން ދައްކާ އަޑުއިވޭ ވާހަކައަކީ މިހާރު އެމްޑީޕީގެ މެންބަރުން އެމްޑީޕީއާއި މިސަރުކާރާ ނުރުހިގެން ވަކިވެދާ ވާހަކައެވެ. މިސަރުކާރުން ވެފައިވާ ވައުދުތައް ނުފުއްދިގެން ސަރުކާރާ މެދު މާބޮޑަކަށް ހިންހަމަ ނުޖެހިގެން އުޅޭ ވާހަކައެވެ. އަދި މިގޮތުގައި ކުރިއަށްގޮސް 2013 ނިމޭއިރު އެމްޑީޕީއަށް ވެރިކަން ގެއްލި އެމްޑީޕީ މުޅީން ބައިބައިވެ ދާނެކަމުގައި މިދެންނެވި ޓީވީޗެނެލާއި ރޭޑިޔޯ ޗެނަލު ހިންގާ ބަޔަކު ކޮންމެ ދުވަހަކު އަރައި އެބަގޮވައި ނަގައެވެ. ތަފާތު އެކިއެކި ރިޕޯޓުތައް ހަދައިގެން ރައްޔިތުންނަށް ވަކިކަމެއްނެތި އޮޅުވާލަމުން ގެންދެވޭތޯ އެކުރަމުން ގެންދާ ބޭކާރު މަސައްކަތްތައް މިހާރު ރައްޔިތުންނަށްވެސް އެބައެނގެމުން ދެއެވެ.\nދުނިޔެއާއި ރާއްޖޭގެ ވެސް އިޤްތިޞާދު ފުންވަޅުގަނޑަކަށް ވެއްޓިފައިވާ ދަނޑިވަޅެއްގައި، މިސަރުކާރު އައިސް ސަރުކާރުގެ ވައުދުތައް ފުއްދުމުގައި މިހާތަނަށް ހޯދާފައިވާ ބޮޑެތި ކާމިޔާބުތަކަކީ މިފަދަ އިދިކީލި ، ހަސަދަވެރިކަމުން ފުރިފައިވާ މީހުންނަށް ނަފުސާނީގޮތުން ވަރަށްބޮޑު ނޭދެވޭ އަސަރުތަކެއް ކުރަމުންދާ ކަމަކަށް މިއަދު މިވަނީ ވެފައެވެ. އެހެންކަމުން ދެންހަމަ އެހެންގޮތެއް ނެތިގެން ( ރޭރުނުވާންވެގެން ) ކޮންމެވެސް މަސައްކަތެއް ކުރެވުނު ގޮތަކަށް އެގެންދަނީ ކުރަމުންނެވެ. އެމީހުންގެ ވާހަކައިގައި މިސަރުކާރުގެ އެއްވެސް ވައުދެއް މިހާތަނަށް ފުއްދައި ދެވިފައެއް ނުވެއެވެ.\nމިމީހުންގެ ބަހުންނަމަ ބޯހިޔާވަހިކަމުގެ ވައުދުގެ ތެރެއިން ހަމައެންމެ ގެއެއް ، ފުލެޓެއްވެސް ކީއްކުރަން ވާރެއިން ހިޔާވާނެ ކުޑައެއް ފަދަވެސް މިސަރުކާރުން ރައްޔިތުންނަށް ފޯރުކޮށް ދެވިފައެއް ނުވެއެވެ. އަދި ފޯރުކޮށެއް ނުވެސް ދެވޭނެއެވެ. ދަތުރުފަތުރުގެ ނިޒާމުގެ ދަށުން ހަމައެއްކަމެއްވެސް އަދި ކުރެވެމަކުން ނުދެއެވެ. މަސްތުވާ ތަކެތި ބޭނުންކުރާ މިންވަރު ހަމަ ގުރާމަކުންވެސް މަދެއް ނުކުރެވެއެވެ. ސިއްހީ ޚިދުމަތް މުޅިރާއްޖެއިން މިހާރުވަނީ ނެތިގެން ގޮސްފައެވެ. މުދަލާއި ޚިދުމަތުގެ އަގުބޮޑުވެ ރައްޔިތުން ބަނޑަށްޖެހި ކުރީން މިރާއްޖެ ދެކެފައިވާ ފަދަ ބޮޑުތަދަށްވުރެ ތަދު ދުވަސްތަކެއް މިގައުމުގެ ރައްޔިތުންނާއި މިހާރު މިވަނީ ކުރިމަތިވެފައެވެ.\nވެދާނެއެވެ. މިގައުމުގެ އެތަކެއް ރަށުގައި މިސަރުކާރުން ފަށައިގެން އަޅާ ނިންމައި ހަވާލުކުރަމުން އެގެންދާ ފުލެޓުތަކާއި ރޯހައުސްތައް ފެންނާނީ ފެނުމުގެ ހިއްސު ސަލާމަތުންހުރި ބަޔަކަށްތާއެވެ. މީގެކުރީން ދެހާސް ތިންހާސް ރުފިޔާއިން ކުރި ބައެއް ދަތުރު މިއަދު އެންމެ ވިއްސަކަށް ފަންސާހަކަށް ރުފިޔާއިން ކުރެވެމުންދާކަން އެނގޭނީ ކުޅެދޭ ހާލެއްގައި މިނިޒާމުގެ ތެރެއިން ދަތުރުކޮށްލުމުގެ ގާބިލުކަން ހުރި މީހަކަށް ތާއެވެ. ކަމާބެހޭ ފަރާތްތަކުން މިއަދު މިގައުމުގައި މަސްތުވާ އެއްޗެތި ބޭނުންކުރާ މިންވަރު ކުރިޔާ ބަލާއިރު ދެބައިކުޅަ އެއްބަޔަށް މަދުވެފައިވާ ކަމުގައި ބުނެ ހާމަކުރާއިރު އެއަޑު އިވޭނީ ހަމަ އިވުމުގެ ހިއްސު ސަލާމަތުން ތިބިބަޔަކަށް ތާއެވެ.\nތެދެކެވެ. އަދި މިވީ ތިންއަހަރުގެ މަސައްކަތަށް ބަލާއިރު ސިއްހީ ޚިދުމަތް އެންމެ އެދެވޭ މިންވަރަކަށް ތަރައްގީ ކުރެވިފައި ނުވާކަމުގައި މިސަރުކާރުވެސް އެއްބަސް ވެއެވެ. ނަމަވެސް ރާއްޖޭގެ އެކިކަންކޮޅު ތަކުގައި މިއަދު ގާއިމު ކުރެވިފައިވާ ޓެލެމެޑިސިންގެ ޚިދުމަތްތަކާއި އަދި އަންނަ އަހަރުގެ ފެށުމާއެކު އެންމެހާ ދިވެހި ރައްޔިތުންނަށް ހެލްތު އިންޝުއަރެންސް ޕެކެޖެއް ސަރުކާރުން ދެއްވާން ކަނޑައެޅުއްވުމުން ދެން މިޚިދުމަތް ކުރިއަރައި ދާނެކަން ސިކުނޑިއެއް ހުރި މީހަކަށްނަމަ އެނގޭނެތާއެވެ. މިއަދު މުދަލުގެ އަގު އިންތިހާއަށް އަރުވައިގެން އަދި އިތުރަށް އެތަކެތިން ޖީއެސްޓީ ނަގަމުން އެގެންދާ ވިޔަފާރިވެރީން މާދަމާ އެއަގުގެ ތެރެއަށް އިތުރު ކޮށްގެން އެއުޅޭ އިންޕޯޓު ޑިއުޓީ ކަނޑާލުމުން ދެން މުދަލުގެ އަގަށް ވެގެންދާނެ ގޮތެއް ކިރިޔާވެސް ހިސާބުދަންނަ މީހަކަށް ވިއްޔާ އެނގޭނެ ދޯއެވެ.\nސަރުކާރުއައުމުގައި ވައުދުވެފައި ނުވިނަމަވެސް އެތަކެއް ރަށުގެ ބަނދަރު ހެދުމާއި ، ހިއްކުމާއި ، ނަރުދަމާއާއި ބޯފެނުގެ ޚިދުމަތް ގާއިމުކުރެވެމުން ދާކަމީ ހަގީގަތެކެވެ. ރަށްރަށުގެ މަގުހެދުމާއި މިނޫންވެސް އެތަކެއް ޚިދުމަތްތައް އެވަނީ ގާއިމު ކުރެވިފައެވެ. އަދިއެދަނީ ގާއިމު ކުރަމުންނެވެ. މިއިން އެއްވެސް ކަމެއް ނުފެންނަ ބަޔަކު މިގައުމުގައި އުޅެމުން ދާކަމީ އެނގޭ ކަމެކެވެ. ނަމަވެސް ނޭނގޭ ކަމަކީ އެފަދަ މީހުންގެ ހިއްސުތައް ސަލާމަތުން ހުރިތޯ ބެލިފައިވާ މިންވަރެވެ. އެހެންކަމުން ހިއްސުތައް ސަލާމަތުންނެތް މަދު ބަޔަކު ހަމައެކަނި ވެރިކަމުގައި ތިބިބަޔަކާއި ޒާތީވެގެން އަރުވާ އަޑުތައް އެކަނި އަޑުއަހައިގެން ގައުމު ކުރިއަށް ގެންދިއުމަކީ ވެވޭނެ ކަމެއް ނޫނެވެ. ވޭތުވެދިޔަ މުއްދަތުގައި މިސަރުކާރުން މިގައުމަށް ގެނެސްފައިވާ ބަދަލުތަކަކީ މީގެކުރީން ބަޔަކަށް ގަބޫލުކުރެވިފައި ނެތްފަދަ ހަލުވި ބަދަލުތަކެކެވެ. ގައުމަށް ފައިދާހުރި ބަދަލުތަކެކެވެ. މިބަދަލުތަކާއިއެކު މިކަންކަން ދަމަހައްޓައި ކުރިއަށް ގެންދިއުމަށް ބޭނުންވާ ބަދަލުތައް ސަރުކާރުން އެދަނީ ގެންނަމުންނެވެ. މިގައުމު ކުރިއަށް ގެންދެވޭނީ ގައުމަށްލިބޭ އާމްދަނީ އިތުރުކޮށް ބަޖެޓުގެ ޑެފިސިޓް ކުޑަކޮށްގެން ކަން މިސަރުކާރަށް އެނގެއެވެ. އެހެންނަމަވެސް ރައްޔިތުންގެ އުންމީދުތަކާއި އެއްވަރަށް ގައުމު ކުރިއަށް ގެންދާނީ ކޮންވަގުތެއްގައި ކަމާމެދު ކުރެވޭ ބަހުސްތަކުގެ އޮއިވަރުގައި ގައުމު ބުރެކިޖައްސައިގެން މިސަރުކާރުން އޮންނާކަށް ބޭނުމެއް ނޫނެވެ. އެހެންކަމުން ގައުމު ކުރިއަށްގެންދަމުން ގެންނާންވާ ބަދަލެއްވެސް އެދަނީ ގެންނަމުންނެވެ.\nމިކަންދެކި ރައްޔިތުން އެމީހުންގެ ރުހުން މިސަރުކާރަށް އޮތްމިންވަރު އެދަނީ ދައްކައި ދެމުންނެވެ. ރައްޔިތުން މަޖިލީހުގެ އިންތިޚާބުގައި މިސަރުކާރު ބޮޑުބައްޔަކުން ބަލިވީ ކަމުގައި ހީކުރިނަމަވެސް މިއަދު އެކަންއޮތީ އެގޮތަކަށް ނޫނެވެ. ސަރުކާރުއެއޮތީ މެޖޯރިޓީއާއި އެކުގައެވެ. އެންމެ ނަވާރަހާސް މީހުންނާއިއެކު ވެރިކަމަށްއައި ޕާޓީގެ އަދަދު ބައިލައްކަ ހަމަކޮށް އެއްލައްކައާއި ދިމާލަށް އެވަނީ މިސްރާބު ޖަހާފައެވެ. ރަށްރަށުގެ ކައުންސިލު މެންބަރުންގެ އަދަދު މިހާރުއެދަނީ ބަދަލުވަމުންނެވެ. ސަރުކާރާ އިދިކޮޅު ފަރާތްތަކުގެ އަދަދު މަދުވެ ބައިބައިވެ ނެތިދަނީއެވެ. ވީއިރު މިސަރުކާރުގެ ތާއީދު ކުޑަވަމުން ދާކަމުގައި ބަޔަކު އެދައްކާ ވާހަކަތައް ގަބޫލުކުރެވޭނީ ކޮންގޮތަކަށް ހެއްޔެވެ؟


ޙަސަދަވެރިވުމަކީ ކޮބާ؟ – DhiSalafiyyah\n19/06/2013 އަޚްލާޤް, ދީންއަލް އަޚް ބިލާލް ޢަބްދުއްސައްތާރު\nތިމާ ފަދަ އަނެއް އިންސާނާއަށް ﷲ ތަޢާލާ ދެއްވާފައިވާ ނިޢުމަތެއް ފިލާދިއުމަށް ނުވަތަ އެ ނިޢުމަތަކުން އަނެއްމީހާ މަޙްރޫމްވުމަށް އެދުމަކީ ހަސަދަވެރިވުމެވެ.\nހަސަދަވެރިވާ ހިނދު ހަސަދަވެރިޔާގެ ނުބައިކަމުން ރައްކާތެރިކޮށްދެއްވުމަށް އެދި ﷲ ތަޢާލާއަށް ދެންނެވުމަށް އެއިލާހުވަނީ ނަބިއްޔާ ޞައްލަﷲ ޢަލައިހި ވަސައްލަމައަށް އަމުރުކުރައްވާފައެވެ. އެއީ އުންމަތުގެ އެންމެހާ ފަރުދުންވެސް ޝާމިލުވާ ގޮތުގައި ކުރެވިފައިވާ އަމުރެކެވެ. ﷲ ތަޢާލާ ފަލަޤް ސޫރަތުގައި ވަޙީކުރައްވާފައި ވެއެވެ.\n” قُلْ أَعُوذُ بِرَ‌بِّ الْفَلَقِ ﴿١﴾ مِن شَرِّ مَا خَلَقَ ﴿٢﴾ وَمِن شَرِّ غَاسِقٍ إِذَا وَقَبَ ﴿٣﴾ وَمِن شَرِّ النَّفَّاثَاتِ فِي الْعُقَدِ ﴿٤﴾ وَمِن شَرِّ حَاسِدٍ إِذَا حَسَدَ ﴿٥﴾ ” سورة الفلق\nމާނަ: ” ކަލޭގެފާނު ވިދާޅުވާށެވެ! ފަތިހުގެ ވެރި ރަސްކަލާނގެ ހަޟްރަތުން ރައްކާތެރިކަން ލިބިގަންނަމެވެ. އެކަލާނގެ ހައްދަވާފައިވާހާ ތަކެތީގެ ނުބައިކަމުންނެވެ. އަދި ރޭގަނޑުގެ އަނދިރިކަން ގަދަވެގެންފިހިނދު، އެ ރޭގަނޑުގެ ނުބައިކަމުންވެސްމެއެވެ. އަދި ގޮށްގޮށަށް ފުމޭ މީހުން(އެބަހީ: ސިޙުރު ހަދާމީހުން) ގެ ނުބައިކަމުންވެސް މެއެވެ. އަދި ހަސަދަވެރިވާހިނދު އެ ހަސަދަވެރިޔާގެ ނުބައިކަމުންވެސް މެއެވެ. “\nމީހަކު އަނެއްމީހާއާމެދު ހަސަދަވެރިވެއްޖެ ކަމުގައިވާނަމަ، އެމީހަކަށް ކޮންމެ ފަދަ ނުބައެއް ކުރިމަތިކުރުވާކަށްވެސް ފަހަކަށް ނުޖެހޭނެއެވެ.\nތިމާގެ މުސްލިމު އަޚާއަށް ލިބިފައިވާ ނިޢުމަތެއް އެ އަޚާގެ ކިބައިން ފިލައިގެން ދިޔުމަށް ލޯބިކޮށްފިނަމަވެސް އެއީ ހަސަދަވެރިވުމެވެ. އެއީ އެ ނިޢުމަތް ތިމާއަށް ލިބިފައިވާ ނިޢުމަތަކަށް ބަދަލުވުމަށް ނޭދުނުކަމުގައި ވިޔަސް މެއެވެ.\nއަދި ތިމާގެ އަޚާއަށް ލިބިފައިވާ ނިޢުމަތެއް އެ އަޚާގެ ކިބައިން ފިލައިގެން ދިޔުމަށް ލޯބިކޮށް، އެއީ ތިމާއަށް ލިބިފައިވާ ނިޢުމަތަކަށް ބަދަލުވުމަށް އެދުމަކީވެސް ހަސަދައެވެ.\nހަސަދަވެރިކަމަކީ އިސްލާމް ދީނުގައި ވަރަށްބޮޑަށް ނަހީކުރައްވާފައިވާ ހުތުރުކަން ބޮޑު ސިފައެކެވެ.\nނަމަވެސް ތިމާގެ މުސްލިމް އަޚާއަށް ލިބިފައިވާ ނިޢުމަތެއް، އެ އަޚާގެ ކިބައިން ފިލާދިޔުމަށް ނޭދޭ ހާލު ، ތިމާއަށްވެސް އެ ނިޢުމަތެއް ލިބުމަށް އެދުމަކީ ޙަސަދަވެރިވުމެއްނޫނެވެ.


ކޯވިޑް-19 : ޕޮޒިޓިވްވީ މީހުންގެ ޖުމުލަ 20،000އިން މައްޗަށް ކޯވިޑް-19 : ޕޮޒިޓިވްވީ މީހުންގެ ޖުމުލަ 20،000އިން މައްޗަށް\nކޯވިޑް 19 ސާމަޕަލް ނެގުން - މުޙައްމަދު ވަޙީދު / ޕީ.އެސް.އެމް ނިއުސް\nރާއްޖެއިން އިތުރު 165 މީހުން ކޯވިޑް-19އަށް ޕޮޒިޓިވްވެއްޖެއެވެ. މިއާއެކު ރާއްޖެއިން 20،144 މީހުންނަށް މިވަނީ ކޯވިޑް ޖެހިފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ހާމަކުރައްވާފައިވާ އެންމެފަހުގެ ތަފާސްހިސާބުތައް ދައްކާގޮތުން އާދިއްތަ ދުވަހުގެ އިރުއޮއްސި 6:00އިން ފެށިގެން ހޯމަ ދުވަހުގެ އިރުއޮއްސި 6:00އާ ހަމައަށް ރާއްޖެއިން އަލަށް ކޯވިޑް-19އަށް ޕޮޒިޓިވްވީ 165 މީހުންނެވެ. މީގެތެރޭގައި ހިމެނެނީ މާލެ ސަރަޙައްދުން ޕޮޒިޓިވްވި 132 މީހުންނާއި އަތޮޅުތަކުގެ ރަށްރަށުން 13 މީހަކާއި ރިސޯޓުތަކުން ޕޮޒިޓިވްވި 19 މީހަކާއި ސިނާއީ މަސައްކަތް ކުރާ ރަށްތަކުން މީހެކެވެ. މިއާއެކު ރާއްޖެއިން ކޯވިޑް-19އަށް ޕޮޒިޓިވްވި މީހުންގެ ޖުމްލަ ޢަދަދު ވަނީ 20،144އަށް އަރާފައެވެ.\nވޭތުވެދިޔަ 24 ގަޑިއިރު 127 މީހުންވަނީ ބަލިން މުޅިން ފަސޭހަވެފައެވެ. މިހާތަނަށް މި ބަލިޖެހުނު މީހުންގެ ތެރެއިން ރަނގަޅުވިމީހުންގެ ޖުމްލަ ޢަދަދުވަނީ 17،470އަށް އަރާފައެވެ. މިވަގުތު ބައްޔަށް ފަރުވާ ހޯދަމުންދަނީ 2605 މީހުންނެވެ. ބަލީގައި ހޮސްޕިޓަލުގައި އެޑްމިޓްކޮށްގެން 186 މީހުންނަށްދަނީ ފަރުވާ ދެމުންނެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި 4،970 ސާމްޕަލް ވަނީ ނަގާފައެވެ. ރާއްޖެއިން ކޯވިޑް-19އަށް ޓެސްޓުކުރުމަށް ނެގި ސާމްޕަލްގެ އަދަދު މިވަނީ 532،816 އަރާފައެވެ. ކޯވިޑް-19އަށް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 62 މީހަކު ވަނީ ނިޔާވެފައެވެ. އޭގެ ތެރޭގައި ހިމެނެނީ 54 ދިވެހިންނާއި 8 ބިދޭސީންނެވެ.


ހިއުމަން ރައިޓްސް ކޮމިޝަން އޮފް ދަ މޯލްޑިވްސްގެ ޝެޑޯ ރިޕޯޓާބެހޭގޮތުން ކެޓް ކޮމިޓީއާ ބައްދަލުކޮށްފި\nއަނިޔާކުރުމާއި، އެހެނިހެން އަނިޔާވެރި، ލާއިންސާނީ ނުވަތަ ދަށުދަރަޖައިގެ ޢަމަލު ހިންގުމާއި އަދަބު ދިނުމާއި ދެކޮޅު މުޢާހަދާ (ކެޓް ކޮންވެންޝަން)ގެ ދަށުން ކޮމިޓީ އެގެއިންސްޓް ޓޯޗަރ (ކެޓް ކޮމިޓީ)އާ އޮންލައިން ސެޝަނެއް މެދުވެރިކޮށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗް.އާރ.ސީ.އެމް)އިން 26 ނޮވެންބަރު 2018ގައި ބައްދަލުކޮށްފިއެވެ.\nމި ސެޝަނުގައި އެޗް.އާރ.ސީ.އެމްއިން ހުށައަޅާފައިވާ ޝެޑޯ ރިޕޯޓާ ގުޅޭގޮތުން މަޢުލޫމާތު ހިމެނޭ ސްޓޭޓްމަންޓެއް ޙިއްސާކުރުމުގެ އިތުރުން ކޮމިޓީގެ މެންބަރުން ކުރެއްވި ސުވާލުތަކަށް ކޮމިޝަނުގެ ރައީސްއާއި މެންބަރުން ޖަވާބު ދެއްވާފައިވެއެވެ. މި ކޮމިޓީއަށް ޝެޑޯ ރިޕޯޓު އެޗް.އާރ.ސީ.އެމްއިން ހުށައަޅާފައިވަނީ 18 ސެޕްޓެންބަރު 2018ގައެވެ.\nފާއިތުވި ދިހަ އަހަރުދުވަހުގެ މަޢުލޫމާތު ހިމެނޭ މި ރިޕޯޓުގައި ދިވެހިރާއްޖޭގައި ކެޓް ކޮންވެންޝަން ތަންފީޒުކުރެވިފައިވާ މިންވަރުގެ މަޢުލޫމާތާއި، ކެޓް ކޮމިޓީއިން ދިވެހި ދައުލަތަށް ހުށަހެޅުމަށް ކޮމިޝަނަށް ފެންނަ ހުށަހެޅުންތައް ހިމަނާފައިވާނެއެވެ. މީގެ އިތުރުން، ޓޯޗަރ ހުއްޓުވުމަށް ކޮމިޝަނުން ކޮށްފައިވާ މަސައްކަތްތަކާއި އެ މަސައްކަތްތަކުގައި ކޮމިޝަނަށް ދިމާވާ ގޮންޖެހުންތައްވެސް ފާހަގަކޮށްފައިވެއެވެ. މި ކޮމިޓީއަށް އެޗް.އާރ.ސީ.އެމްގެ އިތުރުން ދިވެހިރާއްޖޭގައި މަސައްކަތްކުރާ ތިން އެން.ޖީ.އޯއަކުންވެސް މަޢަލޫމާތު ހުށައަޅާފައިވެއެވެ.\nކެޓް ކޮމިޓީގައި ދިވެހި ދައުލަތުން ކެޓް ކޮންވެންޝަން ތަންފީޒުކުރަމުންދާ މިންވަރު ރިވިއުކުރުމަށް ހަމަޖެހިފައިވަނީ 27 ނޮވެންބަރު 2018 ވާ އަންގާރަ ދުވަހު ރާއްޖެގަޑިން 14:00ގައި ބާއްވާ ކޮމިޓީގެ 65 ވަނަ ސެޝަނުގައެވެ.


Space Agency Akun Negi Raajje Mathin Fenna Hihgaimu Aa Photo Eh! - Vaguthu\nޔޫރަޕްގެ ސްޕޭސް އެޖެންސީގެ ސެޓެލައިޓަކުން ރާއްޖޭގެ އާ ފޮޓޯއެއް އާއްމުކޮށްފިއެވެ.\nމި އަހަރުގެ މާޗު މަހު ނަގާފައިވާ އެ ފޮޓޯއިން ރާއްޖޭގެ 1،200 ރަށް ވަރަށް ކުޑަކޮށް ފެންނައިރު އަތޮޅުތައް އެތުރިފައި ހުރި ގޮތް ވަރަށް ސާފުކޮށް ފެނެއެވެ. އިންޑިއާ ކަނޑުގެ ސަރަހައްދު ފެންނަ އެ ފޮޓޯ ނެގި ސެޓެލައިޓްގެ ފޮޓޯތައް ވެސް އާންމުކޮށްފައިވެއެވެ.\nމި އެއިރިއަލް އިމޭޖަކީ ސެޓެލައިޓް ކޮޕާނިސަސް ސިންޓިނަލް-3 މިޝަން އިން ނަގާފައިވާ ފޮޓޯއެކެވެ.\nއެ ސެޓެލައިޓް ފޮޓޯއިން ރާއްޖޭގެ ފަރުތައް އުފެދިފައިވާ އޮނިގަނޑު ވެސް ވަރަށް ސާފުކޮށް ފެނެއެވެ. އެ ފޮޓޯގަނޑުގެ އެންމެ ތިރިން ދެކުނުގެ ތިން އަތޮޅު ފެންނައިރު ހުވަދު އަތޮޅާއި ލ. އަތޮޅާ ދެމެދުގެ ކަނޑު ސަރަހައްދު މަތިން ވިލާތައް ފެނެއެވެ.\nޔޫރަޕްގެ ސްޕޭސް އެޖެންސީއިން ބުނި ގޮތުގައި ބިޔަ މާ ކަނޑެއް ހިމެނޭ ދުރު ދުރުގައި އަތޮޅުތައް އެތުރި ދިގުމިނެއް އޮންނަ ރާއްޖެ މަތިން ވިލާ މަދު ސެޓެލައިޓް ފޮޓޯއެއް ނެގުމަކީ ފާހަގަކޮށްލެވޭ ވަރުގެ ކާމިޔާބީއެއް ކަމަށެވެ. ސަބަބަކީ އަތޮޅުތަކާއި ރަށްތައް އެތުރިފައި އޮންނަ ދިގު މިނުން އާންމު ގޮތެއްގައި ވިލާ ނެތި ފޮޓޯ ނުނެގޭނެތީއެވެ.\nނޮވެމްބަރު 1, 2020 18:31\nނޮވެމްބަރު 1, 2020 18:33\nކޮން ސެޓެލައިޓެއް ދެން އެ ފެންނަނީ ، ހަނދަށް އެންމެ ފުރަތަމަ އިންސާނަކު ސިޑިއަކުން ފައިބަނިކޮށް ވެސް ހަމަ ތިގޮތަށް ނެގި ފޮޓޯ އަކާއި ވީޑިއޯ އެއް ވެސް އެބަ ދައުރުވޭތާ ދެއްތޯ\nނޮވެމްބަރު 1, 2020 18:49\nމާޝާﷲ... މިކާއިނާތު ހެއްދެވި ފަރާތުގެ ކުޅަދުންވަންތަކަމާ...\nނޮވެމްބަރު 1, 2020 21:29\nހިތާމަޔަކީ ކަނޑެއްފަޅެއް ފަރެއް ހަލެއް މިހާރުސަލާމަތުން ވިއްކާނުލާ އެބައޮއްބާއޭ އެކިއެކިފައިސާގެ ދަހިވެތިކަމުގައި ގަވާއިދްއާއި ގާނޫނުހަދައިގެން 99 އަހަރައް ބޭރުގެ ފަރާތަކައް ކުއްޔައްދީހުސް\nނޮވެމްބަރު 1, 2020 22:08\nއެހާ ދުރުން ނަގާ ފޮޓޯއެއްގަ ތިހާ ސާފުކޮށް ރަށްތަކާއި ފަޅުތަށް ފެންނާކަށް ނުހުންނާނެ.\nނޮވެމްބަރު 1, 2020 23:00\nދެވަނަ ފޮޓޯއަކީ އަސްލެއް ނޫން!